SunOnline: Boeing 777ge baeh boat thah beynun kurun huttaalan bunefi\nބޯއިން 777ގެ ބައެއް ބޯޓުތައް ބޭނުން ކުރުން ހުއްޓާލަން ބުނެފި\nރުގިއްޔާ މުހައްމަދު މޫސާ 22 Feb 2021, 14:43\nއެމެރިކާގެ ޔުނައިޓެޑް އެއާލައިންސްގެ ބޯއިން 777 މަރުކާގެ ބޯޓެއް ދަތުރު ކުރަމުން ދަނިކޮށް އިންޖީން ފެއިލްވެ، އެމާޖެންސީ ހާލަތުގައި އެއާޕޯޓުގައި ޖައްސަން ޖެހުނު -- ފޮޓޯ: ރޮއިޓާސް\nވޮޝިންޓަން (ފެބްރުއަރީ 22): ބޯއިން 777 މަރުކާގެ މަތިންދާބޯޓުތަކުގެ ތެރެއިން ވަކި ބާވަތެއްގެ އިންޖީނު އަޅާފައިވާ ބޯޓުތައް ބޭނުން ކުރުން ވަގުތީ ގޮތުން ހުއްޓާލަން އެ ކުންފުނިން ލަފާ ދީފި އެވެ.\nބޯއިން އިން އެފަދައިން ބުނީ، ޕްރެޓް އެންޑް ވިޓްނީ 4000 އިންޖީން އަޅާފައިވާ 777 މަރުކާގެ މަތިންދާބޯޓެއް މިދިޔަ ހޮނިހިރު ދުވަހު ދަތުރު ކުރަމުން ދަނިކޮށް އިންޖީން ފެއިލްވި ފަހުންނެވެ.\nއެމެރިކާގެ ޔުނައިޓެޑް އެއާލައިންސް ފްލައިޓް 328 އެގައުމުގެ ޑެންވާއިން ހޮނޮލުލޫއަށް ދަތުރު ކުރަމުން ދަނިކޮށް އޭގެ ކަނާތް ފަރާތުގެ އިންޖީން ފެއިލްވެ، ޑެންވާގައި އަނެއްކާ ވެސް ޖައްސަން ޖެހުނެވެ. އަދި އެ އިންޖީނުގެ ބައިތަކެއް ބިމަށް ވެއްޓުނެވެ.\nއެ ހާދިސާ ހިނގި ވަގުތު ބޯޓުގައި 231 ފަސިންޖަރުން ތިބި އެވެ. އަދި އެ ހާދިސާގައި އެއްވެސް މީހަކަށް އަނިޔާއެއް ނުވެ އެވެ.\nއެ ހާދިސާއާ ގުޅިގެން ބޯއިން ކުންފުނިން ނެރުނު ބަޔާނެއްގައި ވަނީ، ޕްރެޓް އެންޑް ވިޓްނީ 4000 އިންޖީން އަޅާފައިވާ 777 މަރުކާގެ ބޯޓުތައް ބޭނުން ކުރުން މެދުކަނޑާލަން އެދިފަ އެވެ.\n"އެ މައްސަލަ މިހާރު ތަހުގީގު ކުރަމުންދާ އިރު، އަޅުގަނޑުމެންގެ ލަފަޔަކީ ޕްރެޓް އެންޑް ވިޓްނީ 4000-112 އިންޖީންތައް އަޅާފައިވާ 777 ބޯޓުތައް ބޭނުން ކުރުން ހުއްޓާލުން،" އެ ބަޔާނުގައިވެ އެވެ.\nއެމެރިކާގެ ފެޑެރަލް އޭވިއޭޝަން އެޑްމިނިސްޓްރޭޝަން (އެފްއޭއޭ)އިން ބުނި ގޮތުގައި އެ ގައުމުގައި މައްސަލަ ދިމާވި ބާވަތުގެ އިންޖީން އަޅާފައިވާ ބޯއިން 777 ބޯޓުތައް ބޭނުން ކުރަނީ ހަމައެކަނި ޔުނައިޓެޑް އެއާލައިންސްއިންނެވެ. އަދި އެ މޮޑެލް ދެން ބޭނުން ކުރަނީ ޖަޕާނާއި ދެކުނު ކޮރެއާގަ އެވެ.\nމީގެ އިތުރުން އެފްއޭއޭ އިން ވަނީ ޕްރެޓް އެންޑް ވިޓްނީ އިންޖީން އަޅާފައިވާ ބޯއިން 777 އިތުރަށް އިންސްޕެކްޓު ކުރުމަށް އަންގާފަ އެވެ. އަދި އެ އިންޖީން އުފެއްދި ކުންފުނިން ވަނީ ޔުނައިޓެޑްގެ ހާދިސާ ތަހުގީގު ކުރާ އިރު އެއްބާރުލުން ދޭނެ ކަމަށް ބުނެފަ އެވެ.\nޔުނައިޓެޑް އިން މިހާރު ވަނީ އެ އެއާލައިނުން ބޭނުން ކުރާ 777 މަރުކާގެ 24 ބޯޓު ގްރައުންޑް ކޮށްފަ އެވެ. އަދި ޖަޕާނުން ވަނީ އެގައުމުގައި ބޭނުން ކުރާ އެ މޮޑެލްގެ 32 ބޯޓުވެސް ބޭނުން ނުކުރާނެ ކަމަށް ބުނެފަ އެވެ.\nދެކުނު ކޮރެއާގެ ޓްރާންސްޕޯޓް މިނިސްޓްރީން ބޯއިން 777ގެ މައްސަލަ ކުރިއަށްދާ ގޮތް ބަލަމުންދާ ކަމަށް ބުނި ނަމަވެސް، އެ ހާދިސާއާ ގުޅިގެން ފިޔަވަޅު އަޅާނެ ކަމަށް ބުނެފައި ނުވެ އެވެ.


މޮނީޓަރިންގައިވާ ރަށްރަށުގައި ނާޒުކު ޙާލަތުގައި އުޅޭ މީހުންނަށް...\nމޮނީޓަރިންގައި ހުރި ރަށްތަކަށް އެހީވުން\nމޮނީޓަރިންގައިވާ ރަށްރަށުގައި ނާޒުކު ޙާލަތުގައި އުޅޭ މީހުންނަށް އެހީ ވަނީ\nއެ ފަރާތްތަކަށް ގުުޅައި ކެއަރ ޕެކޭޖަސް ފޮނުވުމުގެ މަސައްކަތް ވަނީ ފަށާފައި\nޖެންޑަރ މިނިސްޓްރީއިން ވަނީ ނާޒުކު ޙާލުގައި އުޅޭ މީހުންންށް އެހީވާން ފަށާފައި\n15 ޖެނުއަރީ 2021 | ހުކުރު 15:17\nދެއްވަދޫ ވަނީ މޮނިޓަރިންގެ ޙާލަތުގައި\nމޮނީޓަރިންގެ ޙާލަތުގައިވާ ރަށްރަށުގައި ނާޒުކު ޙާލަތުގައި އުޅޭ މީހުންނަށް އެހީ ވުމުގެ މަސައްކަތް ފަށައިފިއެވެ.\nމިނިސްޓްރީ އޮފް ޖެންޑަރ ފެމިލީ އެންޑް ސޯޝަލް ސަރވިސަސް އިން ވަނީ މޮނީޓަރިންގެ ޙާލަތުގައިވާ ރަށްރަށުގައި ނާޒުކު ޙާލަތުގައި އުޅޭ މީހުންނަށް އެހީ ވުމުގެ މަސައްކަތް ފަށާފައިވާކަން ހާމަކުރައްވާފައެވެ. އެގޮތުން ގއ. އަދި ލ. އަތޮޅުގެ ބައެއް ރަށްތައް މޮނިޓަރިންގ ގެ ހާލަތަށް ގެނައުމާއި ގުޅިގެން އެރަށްރަށުގެ ނާޒުކު ޙާލަތް ތަކުގައި ދިރިއުޅެމުންދާ ފަރާތްތަކުގެ މަޢުލޫމާތު އެއްކޮށް އެ ފަރާތްތަކަށް ގުުޅައި ކެއަރ ޕެކޭޖަސް ފޮނުވުމުގެ މަސައްކަތް ވަނީ ފަށާފައެވެ. މިކަމުގެ އިތުރު ތަފްސީލެއް އެމިނިސްޓްރީއިން ހާމަކުރައްވާފައެއް ނުވެއެވެ.\nޖެންޑަރ މިނިސްޓްރީއިން މޮނީޓަރިންގެ ޙާލަތުގައިވާ ރަށްރަށުގައި ނާޒުކު ޙާލަތުގައި އުޅޭ މީހުންނަށް އެހީވާން ފަށާފައިވާއިރު، ކޮވިޑް-19ގެ ޙާލަތާ ގުޅިގެން ގއ. ދެއްވަދުއަށް ކުރިމަތިވެފައިވާ މުވައްޒަފުންގެ ދަތިކަން ޙައްލުކުރުމަށް އެރަށް އެހީތެރިކަން ފޯރުކޮށްދިނުމުގެ މަސައްކަތް އެޗްއީއޯސީއިން ވަނީ ފަށާފައެެވެ.\nއެޗްއީއޯސީއިން ހާމަކުރެއްވިގޮތުގައި ދެއްވަދޫގައި މިޙާލަތުގައި ދިމާވެފައިވާ މުވައްޒަފުންގެ ދަތިކަން ޙައްލުކުރުމަށްޓަކާ ގއ. އަތޮޅު ހޮސްޕިޓަލުންނާއި ޑރ. ޢަބްދުއްސަމަދު މެމޯރިއަލް ހޮސްޕިޓަލުން ވަނީ އެހީތެރިކަން ފޯރުކޮށްދީފައެވެ. އެގޮތުން ހެލްތް ވޯކަރަކާއި2ނަރުހުންނާއި ޑޮކްޓަރަކު ވަނީ ދެއްވަދުއަށް ފޮނުވާފައިކަމަށް އެޗްއީއޯސީން މައުލޫމާތު ދެއްވައެވެ. އަދި އެސްޓީއޯގެ އެހީތެރިކަމާއެކު ފާމަސިސްޓަކުވެސް އެރަށަށް ފޮނުވާފައިވާކަމަށް އެޗްއީއޯސީއިން މަޢުލޫމާތުދެއްވައެވެ. ދެއްވަދޫ ކްލަސްޓަރ އާއި ގުޅުން ހުރި 52 މީހުން ވަނީ ކޮވިޑަށް ޕޮޒިޓިވްވެފައެވެ. އަދި 250ށް ވުރެ ގިނަ މީހުން ކޮންޓެކްޓުންގެ ގޮތުގައި ފާހަގަވެފައިވާ އިރު، މީގެ ތެރެއިން 100ށް ވުރެ ގިނަ މީހުންނަކީ ހައި ރިސްކް މީހުންނެވެ.\nދެއްވަދޫގެ ކޭސްތަކާއި ގުޅިގެން މިހާތަނަށް ލ. ފޮނަދޫ، ގއ. ވިލިނގިލި އަދި ހުޅުމާލެއިން ކޭސްތައް ވަނީ ފެނިފައެވެ.


Kulhudhuffusheege2bafain eh kulaahun kiyavai graduate vejje | Mihaaru\nކުޅުދުއްފުށީގެ ދެބަފައިން ކަމަށްވާ އާދަމް ހުސެއިން (ކ) އަދި މުހައްމަދު ހުސެއިން: އެ ދެ މީހުން ޑިގްރީއަށް ކިޔެވީ އެއް ކްލާހެއްގައި.-\nކުޅުދުއްފުށީގެ ދެބަފައިން އެއް ކްލާހެއްގައި ކިޔަވައި، އެކުގައި ގްރެޖުއޭޓްވެއްޖެ\n19 ޖޫން 2019 - 17:02 38 comments\nގުރުއާނާބެހޭ މަރުކަޒުން ހިންގި ކޯހުން މިދިޔަ ހޮނިހިރު ދުވަހުގެ ރޭ ގްރެޖުއޭޓްވީ ގުރުއާން ޓީޗަރެއްގެ ގޮތުގައި މަސައްކަތް ކުރަމުން އަންނަ އާދަމް ހުސެއިން، 58، އަދި އޭނާގެ ފިރިހެން ދަރިފުޅު މުހައްމަދު އާދަމް، 29، އެވެ.\nއާދަމް ކިޔަވައިދެނީ ރަށުގައި ހުންނަ އަތޮޅު ތައުލީމީ މަރުކަޒުގެ ގްރޭޑު ހަޔަކަށެވެ. މުހައްމަދު މަސައްކަތްކުރަނީ އަފީފުއްދީން ސްކޫލުގަ އެވެ.\n"މިހާރު"އާ ވާހަކަދައްކަމުން އާދަމް ބުނީ ދަރިފުޅާ އެކުގައި ކިޔެވުން ވަރަށް ފަސޭހަ ކަމަށެވެ. އެކަމުގެ ސަބަބުން ކިޔެވުމުގައި އެކަކު އަނެކެއްގެ އެހީތެރިކަން ވަރަށް ބޮޑަށް ލިބުނު ކަމަށް ބުންޏެވެ.\n"ވަރަށް އުފާވި ދަރިފުޅާ ދެމީހުން އެކީގައި ކިޔަވައި އެއްކޮށް ދަސްވެނިވުނީމަ. ދެމީހުންގެ އެހީއާއެކު ކިޔެވުން ނިންމާލެވިފައިވަނީ،" އޭނާ ބުންޏެވެ.\nއާދަމް ވަނީ 1988 ވަނަ އަހަރު މައުހަދުން އިމާމް ކޯހެއް ފުރިހަމަކޮށްފަ އެވެ. އޭގެ ފަހުން ތިން އަހަރުގެ ގާރީ ކޯހެއް ފުރިހަމަކުރުމަށް ފަހު މައުހަދުގައި ގުރުއާން ޓީޗަރަކަށް މަސައްކަތްކުރި އެވެ. ކުޅުދުއްފުއްޓަށް ބަދަލުވީ 1994 ވަނަ އަހަރު ރަށު ސްކޫލުން ވަޒީފާ ލިބުމުންނެވެ. އޭރުން ފެށިގެން އޭނާ މަސައްކަތް ކުރަމުން އަންނަނީ އެތަނުގަ އެވެ.\nއަރަބިއްޔާ އާއި މައުހަދުގައި އުޅުމަށްފަހު ގްރޭޑު 8،7 އަދި9އަށް ކިޔަވައިދޭ މުހައްމަދު ވަނީ ގުރުއާނާ ބެހޭ މަރުކަޒުން ޑިޕްލޮމާ ހާސިލްކޮށްފަ އެވެ. އެއަށްފަހު އަފީފުއްދީން ސްކޫލުގައި ކިޔަވައިދޭތާ ފަސް ވަރަކަށް އަހަރުވީ އެވެ.\nއެ ދެބަފައިން ވެސް ރަށުގައި ވަޒީފާ އަދާކުރާއިރު އެ ރަށުގައި ހުންނަ ހުންނަ ޓީޗާސް ރިސޯސް ސެންޓަރު (ޓީއާރުސީ) ގައި ހަފުތާ އަކު ފަސް ދުވަހު ކިޔަވާނެ އެވެ. އަދި މަހަކު އެއްފަހަރު މާލެ އައިސް ގުރުއާނާ ބެހޭ މަރުކަޒުން ވެސް ކިޔަވާނެ އެވެ.\nއެހެން ދާއިރާތަކާ ބަލާއިރު ގުރުއާން ކޯސް އުނދަގޫކަން ދެބަފައިން ފާހަގަކުރި އެވެ. އެއީ ގުރުއާނާއި އޭގެ ތަރުޖަމާ ހިތުދަސްކުރަންޖެހުމުގެ ސަބަބުންނެވެ. ނަމަވެސް ކިޔަވަން ހުންނަ ޝައުގާއި އާއިލާގެ ބޮޑު އެހީއާއެކު ދެބަފައިން ވަނީ އެކަން ހާސިލްކޮށްފަ އެވެ.\nއިތުރު ލިޔުންތައް ތައުލީމް ހދ. ކުޅުދުއްފުށި މަތީ ތައުލީމު ކީރިތި ގުރުއާނާ ބެހޭ މަރުކަޒު


…..ރީން….. 1 – Esfiya\nލޯބި September 5, 2019\nއެއީ އެހާ އަޙްލާގު ދަށް ފެންވަރުގެ ކުދިންނަށް ދެވޭނެ މަގާމެއް ނޫން ކަމަށް އޭނާ ބުނުއްވިއެވެ.\nކުރީގައި ދީނީކަންކަމަށް އެހާ ލޯބިކުރާ ރީން މިހާރު ނަމާދެއްވެސް ކުރަނީ ހިތަށް އެރިއްޔާއެވެ. އެއީ ކުރީ ފަސް ވަގުތު ފަސް ނަމާދު ކުރި ކުއްޖެކޭވެސް މިހާރު މީހަކު ނުބުނާނެއެވެ. އެއީވެސް އޭނާގެ މަންމަ ހަޅޭއް ފަޅެއް ޖަހައި ހެދީމައެވެ. ހަޅޭއްލަވައިގަތުމުން ވެސް އޭނާ މަންމަ އާއި ދިމާލަށް ޖެހުނު އެއްޗެކޭ ބުނެލައެވެ. ރީން ގެ ކުރިމަތީގައި އޭނާގެ މަންމަ އިންނާނީ ‘ ސައިޒު ‘ ވެފައެވެ. ނަމަވެސް ރީންގެ ބައްޕަ އާއި ދިމާލަށް އެކައްޗެެކޭ ބުނާކަަށް ވެސް އޭނާ އަކަށް ނުކެރެއެވެ. އެއީ ސަބަބެއް ނެތިއެއްވެސް ނޫނެވެ. ރީން ގެ ބައްޕަ އަކީ ވަރަށް ހަރުކަށި މީހަކަށް ވެސް ވާތީއާއި އެކުގައެވެ.\nރީންގެ އުމުރުން މިހާރު ސޯޅަ އަހަރެވެ. އަދިވެސް ރީންގެ ކުރީގެ އުޅުމެއް ބަދަލެއް ނުވެއެވެ. މިހާރު ރީން ގެ ކަމަކީ އަބަދު ރަައްޓެހިންނާއި އެކު ކޮފީ ތަކަށް ދިއުމެވެ. މިއަދުވެސް ރީން އުޅުނީ އެކުވެރިން ތިބި ކެފޭ އަކަށް ދިއުމަށެވެ. މިއަދު އޭނާ ދާން އުޅެނީ އޭނާގެ އެންމެ ގާތް އެކުވެރިޔާ އާއި ވެސް އެކުގައެވެ. ރީމާ ނުދާން ކިތަންމެ ވަރެއް ދެއްކި ނަމަވެސް ރީން އާދޭސް ކުރާވަރުން އެންމެ ފަހުން ދާން ނިންމީއެވެ.\nރީންގެ އޮމާން ދޮން ވަށް މޫނުކޮޅުގައި އެންމެ ބިއްސެއްވެސް ނަތެވެ. ލަކުނެއްވެސްމެއެވެ. ހުދުކަންގަދަ ބޮޑު ދެލޯ ހީވަނީ ނޫކުލައިގައި ހުރި ހެނެވެ. ކަނޑެއްހައި ފުން ކަޅި ހުރީ މަޑު ދަނބު ކުލައެއްގައެވެ. އިންޗިއެއްހައި ދިގު، ބޯ ކަޅު އެސްފިޔަތަކުން އެ ރީތި ދެލޮލަށް ހިޔާ ދެއެވެ. ބުމަ ހީވަނީ ހަދާފައި ހުރިހެންނެވެ. ނަމަވެސް ރީން އަކީ ދުވަހަކު ސެލޫން އަކަށް ވެސް ދިޔަ ކުއްޖެއްވެސް ނޫނެވެ. ކުޑަމިނުން މޭކަޕެއް ކުރި ހަނދާނެއްވެސް އޭނާ ނުވެއެވެ. ކުޑަކުޑަ ނޭފަތެކެވެ. އަދި އެ ފިޔާތޮށި ކުލަ އަރައަރާ ހުންނަ އެއްވަރުގެ ރީތި ތުންފަތުގައި ވަނީ ވަރަށް ރީތި ހިނިތުންވުމެކެވެ. ގަދަ ދަނބު ކުލައިގެ ކަކުލާ ހަމައައައް އަންނަވަރުގެ ބޯ، ދިގު އިސްތަށިގަނޑު ވަނީ އައްސައިނުލައި ދޫކޮއްލާފައެވެ. ދަނބުކުލައިގެ ޕްލެއިން ބާރު ޓޮޕަކާއި ކަޅުކުލައިގެ ބާރު ލެގިންއެއްގައި ރީން ހީވަނީ ބްރިޓެއިންގެ ޓޮޕް މޮޑެލްއެއް ހެންނެވެ. މަގުމަތިން ދާ އެންމެންގެ ލޮލުގައި ވެސް ރީން އަޅައިގަންނާނެކަން ގައިމެވެ.\nރީން އާއި ޙިލާފަށް ރީމާ އިންނާނީ ކުރުކޮށް ކަޅު ކޮށެވެ. ނަމަވެސް ރީމާ އަކީ ވެސް ކުއްޖަކާ ވާދަކޮއްލެވޭފަދަ ރީތިކަމެއް ލިބިފައިވާ ކުއްޖެކެވެ. ބޮޑު ދެލޯ ހުދުކަމުން ހުންނަނީ ނޫކުލަ އަރައިފައެވެ. ކުޑަ ނޭފަތެކެވެ. މޫނުގައި އެންމެ ބިއްސެއްވެސް ނެތެވެ. ކުޑަކުޑަ ތުނި ތުންފަތެކެވެ. ކަކުލާ ހަމައަށް އަންނަ ވަރުގެ މަޑު ފެހިކުލައެއްގެ މާ ބާރުނޫން ހެދުމަކާއި އެކު ކަޅު ޓައިޓު ރީމާގެ ހަށިގަނޑާ ވަރަށް ގުޅެއެވެ. ކުރު، ފަން އިސްތަށިގަނޑު ވަނީ ވޫލުކޮޅަކުން އައްސާލައިފައެވެ. ރީން އެކޭ އެއްފަދައިން މަގުމަތިންދާ މީހުން ގެ ލޮލުގައި ރީމާ އަޅައިގަންނާނެކަން ވެސް ގައިމެވެ.\nކެފޭ ކުރިމައްޗަށް ހަމަ އެރުމާއިއެކު ރީމާގެ އަތުގައި ހިފައިގެން ރީން ހިނގައިގަތީ އޭނާގެ ރައްޓެހިން ތިބި ދިމާލަށެވެ. ގޮނޑީގައި ހަމަ އިށިންދެވުމާއި އެކު ރީން އަވަސްވެގަތީ އެކުވެރިންނަށް ރީމާ ތައާރަފް ކޮށްދިނުމަށެވެ.\n” ހައި ގާއިޒް. މީ މަގޭ ބެސްޓީ. ރީމާ. ކުރުކޮށް ކިޔަންޏާ ރީމް. ސޯ ފްރެންޑްސް ރައިޓް؟؟؟ ” ރީން ހިނިތުން ވެލަމުން ރީމާއާއި ދިމާލަށް ބަލައިލަމުން ބުނެލިއެވެ.\n” ޔާ އޮފްކޯޒް ރީނޫ. ވީ އާރ ފްރެންޑްސް ދޯ؟؟ ” ރީމާ ވަރަށް އެކުވެރިކޮށް އެ ކުދިންނާ ވާހަކަ ދެއްކިއެވެ. ރީމާ މިއަދު އައީވެސް ރީންގެ ރައްޓެހިންނަށް ތިބެނީ ހުސް އަންހެން ރައްޓެހިންނަށް ވީމައެވެ. ރީމާ އަލަށް ކެފޭ އަކަށް އައިކަން އެނގުމުން ރީން އަންނައިރު ރީން އާއިއެއްކޮއް އަންނަން އެކުވެރިން ދައުވަތު ދިނެވެ. ރީމާ އެކަމާ އެއްބަސް ވިއެވެ. ރީން މެން ދާން އުޅުމުން އެކުވެރިން ރީމާގެ ނަންބަރު ނެގިއެވެ.\nމަގުމަތިން ދަމުންވެސް ރީން އާއި ރީމާގެ އަނގައެއް ނުހުއްޓެއެވެ. ރީމާ ހުސް ދެއްކީ ލިބުނު އައު އެކުވެރިންގެ ވާހަކައެވެ. ދަމުން ދެކުދިންވެސް ދިޔައީ މެގްނަމް ގަނެގެނަ މެގްނަމް ބިމުންނެވެ. ކުއްލިއަކަށް ރީން ގެ ގައިގައި ކޮންމެވެސް މީހަކު ލައިގަތެވެ. ރީން ގެ މެގްނަމް ވެއްޓުނީ އެމީހާގެ ގަމީހަށެވެ. ރީން އެމީހާ އާއި ދިމާލަށް ހަޅޭއް ލަވައިގަތެވެ.\nots going good.. though there r some mistakes.. proof read it before uploading.. keep flying high\nMe second dhw. Luv this story. Ekam thakolheh dhigu kohlahchey next time. And again luv you RifuRifu.❤❤❤??\nThank u so much. Next part mihaaru up koffin. Pending ga inee. E part dhiguvaane miah vure. And luv uh too.☺\nStory salhi..Ekm rangalhu kohlaan jehey kankan vx eba huri ingey..Like trailer ga vx feshey paragraph ga inehnu reen ge aky 12 years ge kuhjekey but balaafa hyvaany 16 years ge kuhjeh heney vx ..Ethankolhu ehn liyefa adhi eyge sababu vx bunedhiyya rangalhu vaane ingey..Dhn hus dhanbu kula beynun nukoh ehn kula eh beynun kuran masahkaiy kohlahchey..Ehn mibuny dhanbu kulaige isthashigandakaa top akaa hama ekulaige kalhi eh inyma..Mistakes thah rangalhu kohlan masahkaiy kohlahchey..Nd story upkurumuge kurin proof read kohlaafa iniyyaa mistakes madhuvaane ingey dear..Good luck for the upcoming parts..Hope you’ll take this comment as positive???\nAfter4years jahaafa innaane. Dhanbukula ey ryn ge fav so i wrote. Next time it won’t be like that. Thank u very much JiJi.\nV reethi ❤❤❤\nސިއްރުން މިހިތާ ކުޅެނީހޭ (އެކާވީސްވަނަބައި)\nހޯދޭތޯ މަންޒިލެއް… 25 (ފަހުބައި)\nލޯބި September 22, 2014\n02:30 33 ވަނަ ބައި\nހިތާމަ ބިރުވެރި ލޯބި September 29, 2017\nބޭނުންވަނީ އުމުރަށް 18 ވަނަ ބައި


Salmaan Khan Ge Lhiyanuge Furathama Filmuge Shooting Fashaifi - Vaguthu\nސަލްމާން ޚާންގެ ލިޔަނުގެ ފުރަތަމަ ފިލްމްގެ ޝޫޓިން ފަށައިފި\nސަލްމާންގެ ހާން ޅިޔަނު އާޔޫޝް ޝަރްމާ ބޮލީވުޑަށް ތައާރަފުކުރާ ފިލްމް "ލަވްރެޓަރީ" ގެ ޝޫޓިން ފަށައިފި އެވެ. މިއީ ސަލްމާން ޚާންގެ ޅިޔަނުގެ ފުރަތަމަ ފިލްމެވެ.\nސަލްމާން ޚާންގެ އެންމެ ހަގު އަންހެން ކޮއްކޮ އަރްފިތާ ޚާންގެ ފިރިމީމީހާއަށް ސަލްމާން ޚާންގެ ބެލުމުގެ ދަށުން ދަނީ ޚާއްސަ ތަމްރީންތަކެއް ދެމުންނެވެ. އާޔޫޝް އާއި އަރްޕިތާ ކައިވެނިކުރި ހިސާބުން ފެށިގެން ސަލްމާންގެ އާއިލާ އިން ވަނީ އާޔޫޝް ބޮލީވުޑަށް ތައާރަފު ކުރުމުގެ މަސައްކަތް ފަށައިފަ އެވެ.\nއާޔުޝްއަކީ ސަލްމާންގެ ހަގު އަންހެން ކޮއްކޮ އަރްޕިތާ ހާންގެ ފިރިމީހާ އެވެ. އެ ދެ މީހުންނަށް އާހިލް ކިޔާ ފިރިހެން ދަރިއަކު ވެސް ލިބިފައިވެ އެވެ.\n"ލަވްރެޓަރީ" ގެ ޝޫޓިން އާދީއްތަ ދުވަހު ފެށުމާ އެކު، ސަލްމާން ވަނީ ފިލްމްގެ މަންޒަރެއް ޓްވިޓާގައި ހިއްސާކޮށްފަ އެވެ. އެ ފޮޓޯގައި ފެންނަަނީ އަޔުޝް އާއި ފިލްމްގެ އާ ބަތަލާ ވަރީނާ ހުސައިން ވަރަށް ހެވިފައި ތިބެގެން ސައިކަލެއް ދުއްވާ ތަނެވެ. މީގެ ކުރިން ލޯބިވެރިންގެ ދުވަހާ ދިމާކޮށް ސަލްމާން ޚާންވަނީ މިފިލްމުގެ ޕޯސްޓަރެއް އާމުންނަށް ދަށްކާލާފައެވެ.\nސަަލްމާންގެ ފިލްމް ކުންފުނި އެސްކޭއެފުން ޕްރޮޑިއުސްކޮށް، އަބިރާޖް މިނަވާލާ ޑައިރެކްޓް ކުރާ ލޯބީގެ މިފިލްމްގެ މައިގަނޑު ވާހަކަ އެނބުރެނީ އިންޑިއާގައި ފެސްޓިވަލެއްގެ ގޮތުގައި ފާހަގަ ކުރާ ކުލަގަދަ ނަވްރަތުރީގެ ތެރެއިން އަޔުޝް އާއި ވަރީނާ ދިމާވެގެން ހިނގާ ލޯބީގެ ކަންތައްގަނޑެކެވެ.\n"ލަވްރެޓަރީ" ފިލްމް ސިނަމާތަކަށް އަންނާނީ މި އަހަރުގެ ސެޕްޓެމްބަރު 21 ގަ އެވެ.


Billion Dollar ge Stadium eh, Tottenham uhah! | Mihaaru\nބިލިއަން ޑޮލަރުގެ ސްޓޭޑިއަމެއް، ޓޮޓެންހަމް އުހަށް!\nޓޮޓެންހަމް ހޮޓްސްޕާސްގެ އެއް ބިލިއަން ޑޮލަރުގެ އަގުހުރި ދަނޑު.- ފޮޓޯ: ޓޮޓެންހަމް\n30 މާޗް 2019 - 10:30\nކްލަބްތަކުގެ ވާދަވެރިކަމަށް ބަލާއިރު އިނގިރޭސި ޕްރިމިއާ ލީގުގައި މި ވަގުތު އެންމެ ފޯރިގަދައީ ލަންޑަންގެ ކްލަބްތަކުގެ މެދުގަ އެވެ. މާލީ ގޮތުން ވަރުގަދަ ވުމަށް އެކި ކްލަބްތަކުން އެކި އުކުޅުތައް ބޭނުންކުރެ އެވެ. ބައެއް ކްލަބްތަކުން މިލިއަން ޑޮލަރު ހަރަދުކޮށް އާ ސްޓޭޑިއަމް އަޅައިފި އެވެ. އަނެއް ކްލަބްތަކުން މަހުޖަނުންގެ އަތްމައްޗަށް ކްލަބް ދޫކޮށްލައިފަ އެވެ. އެ ފަދަ ރޭހެއްގައި ޓޮޓެންހަމް ހޮޓްސްޕާސް އިން ވެސް މިވަނީ ދުރުރާސްތާ ޕްލޭނެއްގެ ދަށުން އެއް ބިލިއަން ޑޮލަރު ހަރަދުކޮށް ދުނިޔޭގެ ފެންވަރުގެ ވަސީލަތްތަކާ އެކު އާ ދަނޑެއް ހުޅުވައިފަ އެވެ. މި ސްޓޭޑިއަމަކީ ޓޮޓެންހަމް އުހަށް ދާނެ މަގުކޮށައިދޭނެ ދަނޑު ކަމަށް ފުޓްބޯޅައިގެ ތަޖުރިބާކާރުން ބުނެ އެވެ.\nޓޮޓެންހަމުން 1899 ވަނަ އަހަރުން ފެށިގެން ބޭނުންކުރަމުން އަންނަ ދަނޑު "ވައިޓް ހާޓް ލޭން" ޒަމާނީ ފެންވަރަށް ތަރައްގީކުރުމުގެ އެކި ޕްލޭންތައް މީގެ ކުރިން ގެންގުޅުނެވެ. އެކަމަކު އޭގެ އެއްވެސް ޕްލޭނެއްގެ އަމަލީ މަސައްކަތް އޮތީ ނުފެށި އެވެ. އެހެން ނަމަވެސް ޓޮޓެންހަމްގެ ޗެއާމަން ޑެނިއަލް ލެވީގެ ހާއްސަ އިސްނެންގެވުމަކާ އެކު އޭނާ ވަނީ ދަނޑަކީ ޓޮޓެންހަމަށް އުޖާލާ ކުރިމަގެއް ހަދައިދޭނެ ވަސީލަތެއް ކަމަށް ނިންމައި، ދަނޑުގެ މަސައްކަތް ފަށައިފަ އެވެ.\nއެ ގޮތުން 2017 ވަނަ އަހަރު ފެށި 62،062 މީހުންނަށް ވަދެވޭ ދަނޑުގެ މަސައްކަތް މިހާރު ވަނީ ނިމި ހުޅުވައިފަ އެވެ. މިކަން މި ކުރެވުނީ ގިނަ ގޮންޖެހުންތަކަކާ އެކު އެވެ. ހުޅުވަން ބުނި ތާރީހު ތިން ފަހަރު ފާއިތުވިއިިރު، ހަ މަސް ފާއިތު ވެއްޖެ އެވެ. އެކަމަކު ވެސް މިހާރު އެ ދަނޑު ހުޅުވުމާ އެކު ލަސްވި ލަސްވުމުގެ ޝަކުވާއެއް ނީވެ އެވެ. ސަބަބަކީ އެ ދަނޑު އެހާ ވެސް ފުރިހަމަވުމެވެ.\nތަފާތު ދަނޑެއް، އާމްދަނީ އިތުރުކުރާނެ މޮޅު ވިސްނުންތަކެއް\nޓޮޓެންހަމްގެ ދަނޑުގެ މާސްޓާ ޕްލޭން އެކުލަވާލީ ދުނިޔޭގެ އެކި ބައްރުތަކުގެ ތަފާތު 30 ގައުމެއްގެ ކޮންސަލްޓަންޓެއްގެ ލަފާ ހޯދައިގެން ކަމަށް ރިޕޯޓްތައް ބުނެ އެވެ. މި ދަނޑުގެ އެންމެ ހާއްސަކަމަކީ ކަހާލެވޭ ގޮތަށް ފުޓްބޯޅަ ކުޅުމަށާއި އެމެރިކަން ފުޓްބޯޅަ އާއި ރަގްބީ ފަދަ އެހެން ކުޅިވަރުތައް ކުޅެން ވެސް ތަފާތު ދެ ޕިޗެއް އޮތުމެވެ. ދެ ޕިޗް ބަދަލުކޮށްލުމަށް ހޭދަވާނީ އެންމެ 25 މިނިޓެވެ. އަދި "ސްކައިވޯކް" ގެ ނަމުގައި 40 މީޓަރު މަތިން މެޗު ބަލާލުމަށް ހާއްސަ އޭރިއާ އެއް ވެސް ވަނީ ކަނޑައަޅައިފަ އެވެ.\nޓޮޓެންހަމް ކުޅުންތެރިން ލަނޑު ޖެހުމަށް ފަހު އުފާފާޅުކުރަނީ. -- ފޮޓޯ: އޭއެފްޕީ\nދެ ޕިޗާ އެކު އެއް ދަނޑު ފަރުމާކުރުން މިއީ ދުނިޔޭގެ ފުޓްބޯޅަ އަށް އާ އީޖާދެކެވެ. މި ހިޔާލު ޗެއާމަން ލެވީގެ ވިސްނުމަށް އައީ ޓޮޓެންހަމުން އިނގިރޭސި ރަސްމީ ދަނޑު ވެމްބްލީ ސްޓޭޑިއަމް ކުއްޔަށް ބޭނުންކުރަން ނެގިިއިރު، އެ މަޝްވަރާތަކުގެ ތެރެއިންނެވެ. ވެމްބްލީ އަކީ އިނގިރޭސި ގައުމީ ޓީމުގެ މެޗުތަކާއި ހާއްސަ މެޗުތަކުގެ އިތުރުން ތަފާތު ކޮންސެޓްތަކާއި ރަގްބީ ކުޅެން ދޫކުރާ ދަނޑެކެވެ. ޓޮޓެންހަމްގެ ހޯމް މެޗުތައް ކުޅެން ވެމްބްލީ ދޫކުރިއިރު، އެހެން ފަރާތްތަކަށް ވެސް ދަނޑު ކުއްޔައް ލިބޭ ގޮތަށް ހަދާފައި އޮންނަ އޮތުމުން ޓޮޓެންހަމް މެޗު ކުޅެން އަންނައިރު ބައެއް ފަހަރު ދަނޑުގެ ހާލަތު އެންމެ ރަނގަޅެއް ނޫނެވެ. އޭގެ ނަތީޖާ އަކަށްވީ ޓޮޓެންހަމްގެ އާ ދަނޑުގައި ތަފާތު ދެ ޕިޗެއް ބާއްވައި އެކި ކަހަލަ ބޭނުންތަކަށް ވެސް ދަނޑު ބޭނުންކުރެވޭނެ ގޮތަށް ތައްޔާރުކުރުމެވެ.\nއާ ސްޓޭޑިއަމް އާމްދަނީ އިތުރުކުރުމުގެ މައި ވަސީލަތަކަށް ހެދުމަށް ޓޮޓެންހަމުން ވަނީ ބޮޑު ޕްރޮޖެކްޓެއް ފަށައިފަ އެވެ. އެ ގޮތުން ކުރިއަށް އޮތް 10 އަހަރު ޓޮޓެންހަމްގެ އާ ސްޓޭޑިއަމްގައި އެމެރިކަން ފުޓްބޯޅަ ކުޅޭ ގޮތަށް މިހާރު ވަނީ ހަމަޖައްސައިފަ އެވެ. މިއީ ޓޮޓެންހަމަށް މިހާރު ލިބެމުން އަންނަ އާމްދަނީ ތިން ގުނަ އިތުރުވާނެ ކަމެކެވެ. އެ ގޮތުން މިސާލަކަށް ޓޮޓެންހަމަށް ސީޒަނަކު އާމްދަނީގެ ގޮތުގައި 300 މިލިއަން ޑޮލަރު ކުރިން ލިބޭނަމަ އާ ދަނޑުގައި އެމެރިކަން ފުޓްބޯޅަ ކުޅޭނަމަ އެ އަދަދު 900 މިލިއަން ޑޮލަރާ ގާތްކުރާނެ އެވެ.\nއިނގިރޭސި އެފްއޭ އިން ވެސް އެންމެ ބޮޑަށް އާމްދަނީ އިތުރުކުރަން ކުރާ ކަމަކީ ކޮންސެޓްތަކާއި އެހެން ކަންކަމަށް ދަނޑު ކުއްޔަށް ދޫކުރުމެވެ. އެކަމަކު ޓޮޓެންހަމްގެ މި އާ ދަނޑާ އެކު ގިނަ ފަރާތްތަކުން ބޭނުންކުރާނީ ޓޮޓެންހަމް ދަނޑު ކަމަށްވެ އެވެ. އެއީ 24 ގަޑިއިރު ހުޅުވާފައި ހުންނަ ބާ އަކާއި ރެސްޓް ރޫމާއި ދަނޑުގެ ސްޓްރަކްޗާ ހަދާފައި ހުރީ ވެމްބްލީ އަށް ވުރެން ޒަމާނީ ވިސްނުމެއްގައި ކަމަށް ވާތީ އެވެ.\n"ހުވަފެން ހަގީގަތަކަށް، ޓޮޓެންހަމް ދެން ދާނީ ކުރިއަށް"\nވާދަވެރި ޓީމުތަކުން އެކި ގޮތްގޮތުން ކުރިއަރައިގެންދާއިރު، ޓޮޓެންހަމަށް ވެސް ބޮޑެތި ޓީމުތަކުގެ ސަފުގައި ހިފަހައްޓާލެވޭނީ ރަނގަޅު ފައުންޑޭޝަނެއް އޮވެގެން ކަަމަށް ޓޮޓެންހަމްގެ ކޯޗު މައުރީސިއޯ ޕޮޗެޓީނޯ ގަބޫލުކުރެ އެވެ. އެ ގޮތުން އާ ދަނޑަކީ އެ ފަދަ ފައުންޑޭޝަނެއް ކަމަށާއި ކާމިޔާބީތަކެއް ހޯދަން އަޒުމުކަނޑައަޅައިގެން ކުރިއަށްދެވޭ ވަރަށް ދެން ޓޮޓެންހަމަށް އަމިއްލަ ފައިމަތީގައި ތިބެވޭނެތީ އެވެ.\nޕޮޗެޓީނޯ ހޯދަން މެންޗެސްޓާ ޔުނައިޓެޑާއި ރެއާލް މެޑްރިޑުން ގިނަ މަސައްކަތްތަކެއް ކުރި ނަމަވެސް ކާމިޔާބުނުވި އެއް ސަބަބަކީ އާ ދަނޑާ އެކު ޕޮޗެޓީނޯ ބޭނުންވާ ވަރަށް ޓޮޓެންހަމް ކުރިއަރައިގެންދާނެ ކަމުގެ ޔަގީންކަން ޕޮޗެޓީނޯ އަށް އެ ޓީމުގެ ޗެއާމަން ލެވީ ދީފައި އޮތުމުންނެވެ. އެ ގޮތުން އާ ކުޅުންތެރިން ހޯދުމަށް ބޭނުންވާ ބަޖެޓަށް އެއްވެސް ދަތިކަމެއް ނާންނާނެ ކަމުގެ ޔަގީންކަން ލެވީ ވަނީ ޕޮޗެޓީނޯ އަށް ދީފަ އެވެ.\nޓޮޓެންހަމްގެ ދަނޑު ޑިޒައިން ކުރުމުގައި ޔޫރަޕްގެ ނަން މަޝްހޫރު އެހެން ދަނޑުތައް ވެސް ވަނީ ނަކަލުކޮށްފަ އެވެ. އެ ގޮތުން ޖަރުމަނުގެ ބަޔާން މިއުނިކްގެ އެލިއާންޒް އެރީނާ އާއި ބޮރޫޝިއާ ޑޯޓްމަންޑްގެ ސިގްނަލް އިޑޫނާ ޕާކްގައި ހުންނަ ކަންތައްތަކެއް ޓޮޓެންހަމް ދަނޑުން ފެންނާނެ އެވެ. އޭގެ ތެރެއިން އެންމެ ހާއްސަ ކަމަކީ ޑޯޓްމަންޑްގެ ސަޕޯޓަރުންގެ އެންމެ ވަރުގަދަ ގްރޫޕް ތިބޭ ފަޅި "ޔެލޯ ވޯލް" އަސްލަކަށް ބަލައިގެން ޓޮޓެންހަމުން ވެސް ވަނީ އެއް ފަޅި ތަރައްގީ ކޮށްފަ އެވެ. އެ ފަޅީގައި އެކަނި 17،000 މީހުންނަށް މެޗު ބަލަން ތިބެވޭނެ އެވެ. މިއީ ޓޮޓެންހަމުން ވާދަވެރި ޓީމުތަކާ ކުޅޭއިރު ތަފާތު ދައްކަން ބޭނުންކުރެވޭނެ ފަޅިއެއް ކަމަށް ފުޓްބޯޅަ ތަޖުރިބާކާރުން ގަބޫލުކުރެ އެވެ.\nވާދަވެރި ޓީމުތަކުން ޓޮޓެންހަމް ދެކެ ޖެހިލުންވާންޖެހޭތަ؟\nޓޮޓެންހަމްގެ އެންމެ ވާދަވެރި ޓީމު އާސެނަލުން އެމިރޭޓްސް ސްޓޭޑިއަމް ތަރައްގީ ކުރިއިރު އެ ޓީމަށް ދިމާވި އެންމެ ބޮޑު މައްސަލަ އަކީ ދަނޑު ހަދަން ނެގި ލޯންތަކުގެ ބަދަލު ދައްކަން ޖެހުނުއިރު، ޓީމުގެ ފޯމު ގެއްލި ޓީމުގެ ބައެއް މުހިއްމު ކުޅުންތެރިން ވިއްކާލަން ޖެހުމެވެ. އެކަމަކު ޓޮޓެންހަމަށް އެ ހާލަތު ދިމާނުވާނެ ކަމަށް ލެވީ ވަނީ ވިދާޅުވެފަ އެވެ.\nއާ ދަނޑު ހަދަން ޓޮޓެންހަމުން ނެގި ލޯންގެ އަދަދު 832 މިލިއަން ޑޮލަރަށް އަރާނެ ކަމަށް މީޑިއާ ރިޕޯޓްތައް ބުނެ އެވެ. ޓޮޓެންހަމުން އެ ލޯން ދެއްކުމަށް ކުރިއަށް އޮތް ހަތަރެއް ނޫނީ ފަސް ވަރަކަށް އަހަރު ގަަވައިދުން ޗެމްޕިއަންސް ލީގުގައި ކުޅެ، ރަނގަޅު ހިސާބަކަށް މަދުވެގެން ދާން ޖެހޭނެ ކަމަށް ކަމާބެހޭ ތަޖުރިބާކާރުން ބުނެ އެވެ. އަދި ފައިނޭންޝިއަލް ފެއާ ޕްލޭ (އެފްއެފްޕީ) ގަވައިދުގެ ތެރެއިން ކުރިއަށްދާނަމަ ކުރިއަށް އޮތް ދެ އަހަރު ތެރޭގައި ތަށިތަކެއް ހޯދަން ޖެހޭނެ ކަމަށާއި އެހެން ނޫނީ ބޮޑު އަގުގައި ކުޅުންތެރިން ހޯދުމަށް އުނދަގޫތަކެއް ކުރިމަތިވާނެ ކަމަށް ވިދާޅުވި އެވެ.\nއެކަމަކު ފައިނޭންޝިއަލް އެކްސްޕާޓުން ގަބޫލުކުރާގޮތުގައި މި ވަގުތު ލަންޑަންގައި އޮތް ވަރުގަދަ ކްލަބްތައް ކަމަށްވާ އާސެނަލާއި ޗެލްސީ އަށް ޓޮޓެންހަމްގެ އާ ދަނޑުގެ ސަބަބުން ގޮންޖެހުންތަކެއް ކުރިމަތިވާނެ އެވެ. އެއީ ލަންޑަންގެ މާކެޓިން އިންޑަސްޓްރީގައި ޓޮޓެންހަމްގެ ނުފޫޒު ވަރުގަދަ ވުމުގެ ފުރުސަތު އޮތުމުންނެވެ. އަދި ގިނަ ވިޔަފާރިތަކުން ލަންޑަންގައި އިޝްތިހާރުކުރަން ބޭނުންކުރާނީ ޓޮޓެންހަމްގެ ދަނޑު ކަމަށް ވުމުންނެވެ. އެއީ އެ ދަނޑުގައި ހުރީ ޗެލްސީ އާއި އާސެނަލްގެ ދަނޑުގައި ހުރި ވަރަށް ވުރެން ޒަމާނީ ވަސީލަތްތަކެއް ކަމަށްވާތީ އެވެ. މީޑިއާ ރިޕޯޓްތައް ބުނާގޮތުގައި ވެސް ޓޮޓެންހަމް ޗެމްޕިއަންސް ލީގުގައި ކުޅޭނަމަ މި ވަގުތު އާސެނަލާއި ޗެލްސީއާ އެކު އެއްބަސްވުން ހަދާފައިވާ ބޮޑު ފަސް މާކެޓިން ކުންފުންޏެއް ވަނީ ޓޮޓެންހަމާ އެކު ކޮންޓްރެކްޓް ހަދަން މަޝްވަރާކޮށްފަ އެވެ.\nޓޮޓެންހަމްގެ އާ ސްޓޭޑިއަމްގައި ސަޕޯޓަރުން މެޗު ބަލަނީ: ފުރަތަމަ ކުޅުނީ 18 އަހަރުން ދަށުގެ ޓީމުގެ ނުރަސްމީ މެޗެއް.-- ފޮޓޯ: އޭއެފްޕީ\nއަމިއްލަ ދަނޑެއްގައި އެންމެ ފަހުން މެޗެއް ކުޅުނުތާ 679 ދުވަހަށް ފަހު ފުރަތަމަ ފަހަރަށް ޓޮޓެންހަމުން އަމިއްލަ ދަނޑުގައި ކުޅުނު މެޗަކީ 18 އަހަރުން ދަށުގެ މެޗެކެވެ. އެ މެޗުގައި ޓޮޓެންހަމްގެ 18 އަހަރުން ދަށުގެ ޓީމު މިދިޔަ ހަފްތާގައި ވަނީ ސައުތެމްޓަންގެ 18 އަހަރުން ދަށުގެ ޓީމު އަތުން 3-1 އިން މޮޅުވެފަ އެވެ. އެ މެޗު ބަލަން ދިޔަ ޓޮޓެންހަމްގެ ދުވަސްވީ އަދި ޒުވާން ސަޕޯޓަރުން ވެސް ތިބީ އާ ސްޓޭޑިއަމްގެ ހުވަފެން ހަގީގަތަކަށް ވުމުން "އުފަލުން ރޮވިފަ" އެވެ.\nޓޮޓެންހަމްގެ ސީނިއާ ޓީމު އާ ދަނޑުގައި ކުޅޭ ފުރަތަމަ މެޗު އޮންނާނީ އަންނަ ބުދަ ދުވަހުގެރޭ އެވެ. އެ މެޗަކީ އިނގިރޭސި ޕްރިމިއާ ލީގުގައި ކްރިސްޓަލް ޕެލަސްއާ ދެކޮޅަށް ކުޅޭ މެޗެވެ. އަމިއްލަ ދަނޑުގައި ފުރަތަމަ ފަހަރަށް އިއްޔެ ޓޮޓެންހަމުން ވަނީ ފަރިތަކުންތައް ބާއްވައިފަ އެވެ. ކޮންމެ ކުޅުންތެރިއެއްގެ ވެސް އެއް އަމާޒަކީ އާ ސްޓޭޑިއަމްގައި ފުރަތަމަ ގޯލު ޖެހުމެވެ. ސީޒަންގެ މުހިއްމު ހިސާބެއްގައި ހޯމް ސްޓޭޑިއަމް ބަދަލު ކުރުމަކީ ޓޮޓެންހަމުން ހެދި ގޯހެއް ކަމަށް ބައެއް ފުޓްބޯޅަ ތަޖުރިބާކާރުން ބުނި ނަމަވެސް ޓޮޓެންހަމްގެ ކޯޗު ޕޮޗެޓީނޯގެ ނަޒަރުގައި "އަމިއްލަ ގެ އަށް އަނބުރާ އައުމަކީ އެއްވެސް ހާލަތެއްގައި ގޯހަކަށް ނުވާނެ" އެވެ.\n1 ބިލިއަނެއް ނުދާނެ..ތިއޮތީ2ރުފިޔާ ހަރަދު ކުރެވެން އޮއްވަ 10 ރުފިޔާ ހަރަދު ކޮށް ވައްކަން ކޮށްފަ!\nރަނގަޅު ވާހަކަޔެއް. އެއް ބިލިޔަން ޑޮލަރޭ ބުނުމުން މަވެސް ހައިރާންވެއްޖެ. ބާސާއިން ކޭމްޕް ނޯ ތަރައްޤީކުރަންވެސް ޚަރަދުކުރަނީ 700 މިލިޔަން ޑޮލަރު. އެއީ އެންމެ ޒަމާނީ ފެންވަރަށް. މި ސްޓޭޑިއަމްއަށްވުރެ މާ ފުރިހަމަކޮށް. 105000 މީހުންނަށް މެޗު ބަލާލެވޭ ފެންވަރުގެ ސްޕޯރޓްސް ކޮމްޕްލެކްސްއެއް ގޮތަށް ތަރައްޤިކުރަން ނިންމާފައިއޮތީ.\nސްޕާސްގެ ސްޓޭޑިއަމްގެ އަގު އުޅެނީ 850 މިލިއަން ޕައުންޑްގަ.ނަމަވެސް އިތުރު 150 މިލިއަން ޕްރޮޖެކްޓަށް ހަރަދުކުރަންޖެހުނީ ބްރެގްޒިޓް ވޯޓްގެ ސަބަބުން އިމްޕޯޓްކުރި ތަކެތީގެ އަގުތަކަށް އައިބަދަލު ، އެކްސްޗޭންޖް ރޭޓް، އޯވަރޓައިމް،ކުއްޔަށް ގެނައި ތަކެތި އަދި އިމާރާތްކުރުމުގެ އަގުބޮޑުވުން.ސްޓްރަކްޗަރއަށް އެކަނިވެސް 400 މިލިއަން ޕައުންޑް ހޭދަކުރި.އެހެންވީމަ 1 ބިލިއަން ޕައުންޑް އެއީ ރިއަލިސްޓިކް ފިގާއެއް.މަރުހަބާ ސްޕާސް.ވ.ވެދުން.\n@ވިން.767 މިލިއަން ޕައުންޑް އެއީ 1 ބިލިއަން ޑޮލަރު.އެހެންވީމަ އެއީ ބިލިއަން ޑޮލަރުގެ ޕްރޮޖެކްޓެއް.\nމަރުހަބާ ލަންޑަނުގެ އެންމެ ގަދަފަދަ ޓީމް


ތ. ތިމަރަފުށި، އަތިރީގެ، އަޙްމަދު އިބްރާހިމްމަނިކު\nމި އަމުރާ ގުޅިގެން ހޯދަމުންދަނީ ތ. ތިމަރަފުށި، އަތިރީގެ، އަޙްމަދު އިބްރާހިމްމަނިކު (62އ) އެވެ .\nއަޙްމަދު އިބްރާހިމްމަނިކު ހޯދަމުންދަނީ ސިވިލި ކޯޓަށް ހުށަހެޅިފައިވާ ޙުކުމް ތަންފީޛްކުރުމުގެ މައްސަލައަކާ ގުޅިގެން ބަންދުގައި ބަހައްޓައިގެން އޮކްޓޯބަރު 31 ވަނަ ދުވަހުގެ 11:20 އަށް އެކޯޓަށް ޙާޟިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރަކާ ގުޅިގެންނެވެ.\nވީމާ އަޙްމަދު އިބްރާހިމްމަނިކާގުޅޭ އެއްވެސް މަޢުލޫމާތެއް ލިބިފައިވާނަމަ ޕޮލިސް ކަސްޓޯޑިއަލް ޑިޕާޓްމަންޓްގެ ނަންބަރު 9991442 އަށް ގުޅުއްވައި ހިއްސާކުރެއްވުން އެދެމެވެ. މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން މިފުރުޞަތުގައި ފާހަގަކޮށް ޝުކުރު ދަންނަވަމެވެ.


ބިދޭސީއެއްގެ ދުލުން: ފެންކަޅިވެ ހުރެ ކިޔައިދިނީ ޑެލިވަރީއަށް ދިޔުމުން ކަންތައް ކުރާ އަނިޔާވެރިގޮތް – Dhen.mv\nބިދޭސީއެއްގެ ދުލުން: ފެންކަޅިވެ ހުރެ ކިޔައިދިނީ ޑެލިވަރީއަށް ދިޔުމުން ކަންތައް ކުރާ އަނިޔާވެރިގޮތް\nApril 18, 2020 - 8:55 pm\n" ބައެއް މީހުން ހަަޑި އެއްޗެހި ކިޔަނީ، އަދި އަހަރެމެން ގައިން ނުބައި ވަސްދުވަޔޭ ބަލި ހިފައިގެންނޭ ކިޔާ ކޮތަޅުން ވަކި ވަކިން އެއްޗެހި ނަގާފަ ގެޔަށް ވައްދަން ބުނަނީ"\nމިއީ ގްރޭޓަރ މާލެ ސަރަހައްދު ލޮކްޑައުން ކުރުމާއި ގުޅިގެން ހުޅުމާލޭގެ ފިހާރައެއްގައި މަސައްކަތް ކުރާ ބަންގްލަދޭޝް މީހަކު ކާބޯތަކެތި ޑެލިވަރ ކޮށްދޭން ދިއުމުން ބައެއް ދިވެހިން ކިޔާފައި ހުރި ބަސްތަކެވެ. މިހާރު ހަލުވިކަމާއިއެކު ދުނިޔޭގެ އެކި ހިސާބުތަކުގައި ފެތުރެމުން ދާ ކޯވިޑް 19 ވައިރަސް މާލެ ތެރޭގައި ފެތުރެން ފެށުމުން ގްރޭޓަރ މާލެ ސަރަހައްދު 14 ދުވަހަށް ވަނީ ލޮކްޑައުން ކޮށްފައެވެ.\nމާލެ ހުޅުމާލެ އަދި ވިލިމާލޭގައި ދިރިއުޅެމުންދާ ރައްޔިތުންނަށް ކާބޯތަކެތި ޑެލިވަރީ ކޮށްދިނުމުގެ މަސައްކަތުގައި ބޮޑަށަ ހަރަކާތް ތެރިވަމުން ދަނީ ބަންގްލަދޭޝް މީހުންނެވެ. އެހެން ނަަމަވެސް ބައެއް ދިވެހިން އެމީހުންނާއި ދޭތެރޭ ކަންތައް ކުރަމުންދާ ގޮތް ފެނިފައި، އަހަރެންނަކީ ފަހުރުވެރި ދިވެއްސެކޭ ބުނަން ލަދުގަނެއެވެ.\nއެގޮތުން ހުޅުމާލޭގައި ގެތަކަށް ޑެލިވަރީ ކޮށްދިނުމުގެ މަސައްކަތް ކުރަމުން ދިޔަ ބިދޭސީއެއް މިވަނީ އޭނާގެ އިހްސާސްތައް ކިޔައިދީފައެވެ. ފެންކަޅިވެ ހުރެ އޭނާ ކިޔައިދިނީ ބައެއް ދިވެހިން އެމީހާ ދިމާލަށް ބުނި ވިހަ ބަސްތަކުގެ ވާހަކައެވެ. ކަންތައް ކުރި އިހާނެތި ގޮތުގެ ވާހަކައެވެ.\nއޭނާ ބުނީ، ހެނދުނު މަސައްކަތަށް ނިކުންނަ ގޮތަށް މެންދަން ވަންދެން އަވަދިނެތި އުޅެންޖެހެނީ ގެތަކަށް ޑެލިވަރީ ކޮށްދޭން ކަމަށާއި، ބަރު ކޮތަޅުތައް ހިފައިގެން ހިނގާފައި ސިޑިން އަރައިގެން ޑެލިވަރީ ކޮށްދިނުމުން ނޭނގި އެއްޗެއް މަދުވެފައި އޮތަސް އެއްޗެހި ކިޔާ ކަމަށެވެ. އޭނާ ބުނީ،ޑެލިވަރީ ގިނަވެފައި އަވަސްކުރަން ބޭނުންވާތީ ބައެއް ފަހަރު އެއްޗެހި މަދު ވަނީ ކަމަށާއި އެފަދަ ޙާލަތްތަކުގައި ބައެއް މީހުން ހަޑި ހުތުރު ބަހުން އެއްޗެހި ކިޔާ ކަމަށެވެ.\nއަޅުގަނޑުމެން ހަމަޖެހިގެން ގޭގައި ތިބޭ އިރު، އަމިއްލަ ނަފްސު ނުރައްކަލުގެ ތެރެއަށް ވައްޓައިލައިގެން ދުވާލު ހަތަރުދަމު އަވީގައި ޑެލިވަރީ ކޮށްދޭ މީހުންނާ މެދު އަޅުގަނޑުމެން ކަންތައް ކުރަންވީ އެގޮތަށް ހެއްޔެވެ؟ އިންސާނިއްޔަތުކަމުގެ ކުލުނާއި ލޯބި އަހަރެމެންގެ ތެރެއިން ނެތިގެންދަނީ ހެއްޔެވެ؟ ހެޔޮ ނުވާނެއެވެ. ރަޙުމެއް ކުރައްވާށެވެ!


އުރަމަތީގެ ކެންސަރު: ދެނެގަންނާނީ ކިހިނެއް؟ – Dhen.mv\nއުރަމަތީގެ ކެންސަރު: ދެނެގަންނާނީ ކިހިނެއް؟\nޢާއިޝަތު ނުޒުހާ October 19, 2020 - 8:38 pm\nއުރަމަތީގެ ކެންސަރު ޖެހުމުގެ ފުރުޞަތު ކޮންމެ މީހަކަށްމެ އޮވެއެވެ. އުރަމަތީގެ ކެންސަރަކީ އަންހެނުންނަށްޖެހޭ އެންމެ އާންމު ކެންސަރެވެ. އުރަމަތި އުފެދިފައިވަނީ މިލިޔަނަށްވުރެ ގިނަ ސެލް ތަކަކުންނެވެ. ހަށިގަނޑުގައިވާ ހުރިހާ ސެލްތަކެއް ވެސް މަސައްކަތް ކުރަމުންދަނީ ވަކި ހަމަތަކެއްގެ މަތިންނެވެ. މިގޮތުން ހަށިގަނޑުގައިވާ ސެލްތައް އެއްވެސް ކޮންޓްރޯލެއްނެތި އިތުރުވާ އިތުރުވުމަށް "ކެންސަރޭ" ކިޔައެވެ. އުރަމަތީގައި ވެސް މިފަދަ ގޮތަކަށް އެއްވެސް ކޮންޓްރޯލެއްނެތި އުރަމަތީގެ ސެލްތައް އިތުރުވާ އިތުރުވުމަކީ "އުރަމަތީގެ ކެންސަރު" އެވެ. މިގޮތަށް ބަދަލުވާ ސެލްތައް ހަށިގަނޑުގެ އެހެން ބައިތަކަށް ދަތުރުކޮށް ބަލި މުޅި ހަށިގަނޑަށް ފަތުރައެވެ.\nއުރަމަތި އެކުލެވިފައިވަނީ "ފެޓީ ޓިޝޫ"، އާއި "ލޮބިއުލްސް" ތަކުންނެވެ. އަދި މިބައިތައް "ޑަކްޓް" ތަކަކުން ގުޅިފައިވަނީ އުރަމަތީގެ ވައްގަނޑާއެވެ. އާންމު ގޮތެއްގައި އުރަމަތީގެ ކެންސަރު ފުރަތަމަ އަށަގަންނަނީ ލޮބިއުލް ނުވަތަ ޑަކްޓް ތަކުގައެވެ. އުރަމައްޗަކީ އެގުނަވަނެއްގެ ތެރޭގައި މަސްހުންނަ ގުނަވަނެއް ނޫނެވެ. ނަމަވެސް އުރަމަތީގެ ބޭރުން މޭކަށިގަނޑާ ވީ ފަރާތުގައި ކޮންމެވެސް ވަރަކަށް މަސް ހުރެއެވެ.\nމައިގަނޑު ގޮތެއްގައި އުރަމަތީގައި އެކުލެވިފައިވަނީ ލިމްފް ދަތުރުކުރާ ހޮޅިތަކާއި، ލޭދަތުރުކުރާ ހޮޅިތަކެވެ. އުރަމަތީގައިވާ ލިމްފް ދަތުރުކުރާ ގިނަ ހޮޅިތައް ގުޅިފައިވަނީ ކިހިލި ފަތްދޮށާއި، މެޔާއި، ކޮނޑު ކަށިގަނޑުގެ މަތީގައިވާ ލިމްފް ގްލޭންޑްތަކާ އެވެ. ނަމަވެސް މީގެތެރެއިން ބައެއް ހޮޅިތައް ހަށިގަނޑުގެ އެހެން ހިސާބުތަކުގައިވާ ލިމްފް ގްލޭންޑްތަކާ ވެސް ގުޅިފައި ވެއެވެ. އުރަމަތީގެ ކެންސަރު ކިރު ދަތުރުކުރާ ހޮޅިތަކަށާއި، ކިރު އުފައްދައިދޭ ގޮބު ނުވަތަ ލޯބްތަކަށް ޖެހެއެވެ. ކިރުދަތުރުކުރާ ހޮޅިތަކަށް ކެންސަރު ޖެހުމަށް ކިޔަނީ "ޑަކްޓައިލް ކާސިނޯމާ"އެވެ. ކިރު އުފައްދައިދޭ ލޯބުތަކަށް ކެންސަރު ޖެހުމަށް ކިޔަނީ "ލޮބިޔުލަރ ކާސިނޯމާ" އެވެ. އުރަމައްޗަށް ކެންސަރު ޖެހި އެކަމުގެ އަސަރު ބޭރަށް އެނގޭ ހިސާބަށް ދާއިރު ގިނަފަހަރަށް ހުންނަނީ ކިހިލިފަތުގައި ހުންނަ، ލިމްފް ގޮށްތަކަށް ކެންސަރު ސެލްތައް ދަތުރުކޮށްފައެވެ. އެހެންކަމުން މިގޮތަށް ކިހިލިފަތުގައިވާ ލިމްފް ގޮށްތަކުން ކެންސަރު ސެލް ފެނިއްޖެނަމަ އެއީ ހަށިގަނޑުގެ އެހެން ހިސާބުތަކަށް ވެސް ކެންސަރ ސެލް ދަތުރުކޮށްފައިވާ ކަމުގެ ހެއްކެކެވެ. ކެންސަރ ސެލް މިގޮތަށް ދަތުރުކޮށްފައި ހުންނަ އެންމެ އާންމު ތަންތަނަކީ ކަށި، ފުރަމޭ، ފުއްޕާމޭ، އެވެ. މިއީ ހަށިގަނޑުގެ އެންމެ ގިނައިން ލޭދައުރުވާ ގުނަވަންތަކެވެ.\nއުރަމަތީގެ ކެންސަރަކީ ކެންސަރުގެ ވަރަށް އާންމު ވައްތަރެކެވެ. އަންހެނުންގެ އުމުރުން ދުވަސްވުމަކީ އުރަމަތީގެ ކެންސަރު ޖެހުމުގެ ފުރުޞަތު ބޮޑުވާ ކަމެކެވެ. އަދި ހަމައެފަދައިން އުމުރުން 30 އަހަރުނުވާ އަންހެނުންނަށް އުރަމަތީގެ ކެންސަރު ޖެހުމުގެ ފުރުޞަތު ކުޑައެވެ. އުރަމައްޗަށް އަންނަ ބަދަލުތަކަށް ހޭލުންތެރިވެ، އަމިއްލައަށް އުރަމަތި ބަލާ ފާސްކުރާނެގޮތް ދަސްކޮށް، އަމިއްލައަށް ބަލާ ފާސްކުރުމަކީ އަވަހަށް ބަލިދެނެގަތުމަށް ކުރެވޭނެ ކަމެކެވެ.\nތަފާސް ހިސާބުތަކުން ދައްކާގޮތުގައި ކެންސަރު ބަލީގެ ކުރީކޮޅު ބަލި ފާހަގަކުރެވިއްޖެނަމަ %90 މީހުންގެ ފުރާނަ ސަލާމަތް ކުރެވޭނެ އެވެ.\nއުރަމަތީގެ ކެންސަރު ހުރިތޯ ޗެކުކުރައްވާނެ ގޮތްތައް:\n1- ވަރަށް ފަސޭހައިން އަމިއްލައަށް ހަދާލެވޭ ޗެކަޕެއް (އަމިއްލައަށް އުރަމަތި ޗެކުކުރުން) މަހަކު އެއްފަހަރު ހެދުން\n2- އުމުރުން 45 އަހަރުން މަތީގެ ކޮންމެ މީހަކު އަހަރަކު އެއްފަހަރު މެމޮގްރާމް (އުރަމަތީގެ ސްކޭން) ހެދުން 3- އުމުރުން 20 އަހަރުން ފެށިގެން ކޮންމެ3އަހަރުން އެއްފަހަރު ޑޮކްޓަރަށް ގޮސް އުރަމަތީގެ ޗެކަޕެއް ހެދުން، އަދި އުމުރުން 40 އަހަރުވުމުން ކޮންމެ އަހަރަކު އެއްފަހަރު އުރަމަތީގެ ޗެކަޕެއް ހެދުން\nއުރަމަތީގެ ކެންސަރު ދެނެގަތުމަށްޓަކައި ގަވާއިދުން ޗެކަޕްހެދުމަކީ މުހިއްމު ކަމެކެވެ. ޗެކަޕް ހެދުން ފަސްކުރުމާއި، ޗެކަޕް ނަހަދައި ދޫކޮށްލުމަކީ ރަނގަޅު ކަމެއް ނޫނެވެ. އުރަމަތީގެ ކެންސަރަކީ ކޮންމެ އަންހެނަކަށް ވެސް ޖެހިދާނެ ބައްޔެކެވެ. އެކަމަކު މިބަލީގެ ކުރީކޮޅު އެނގިއްޖެނަމަ ރަނގަޅު ކުރެވިދާނެ ބައްޔެކެވެ. އުރަމަތީގެ ކެންސަރު ޖެހުމުގެ ކުރީކޮޅު އެނގިއްޖެނަމަ، އަވަހަށް ފަރުވާލިބުމުން ރަނގަޅުވާ މިންވަރު %90 އިތުރުވެއެވެ. އުރަމަތީގެ ކެންސަރު ޖެހުމުން ފެނިދާނެ އަލާމާތްތައް އުރަމަތީގެ ކެންސަރު އާންމު ގޮތެއްގައި ޖެހެނީ އަންހެނުންނަށެވެ. މަދުން ނަމަވެސް ފިރިހެނުންނަށް ވެސް މިކެންސަރު ޖެހެއެވެ. އުރަމަތީގެ ކެންސަރުގެ ފުރަތަމަ އަލާމާތަކީ އުރަމަތީގައި ގަނޑުލާފައި ހުރެ ތަދުނުވުމެވެ. އުރަމަތީގައި ލާ ކޮންމެ ގަނޑަކީ ކެންސަރަށް ނުވެ ހިގައިދާނެއެވެ. ނުވަތަ ކޮންމެ ގަނޑަކީ ކެންސަރަށްވެދާނެ އެއްޗެއް ނޫނެވެ. އެހެންކަމުން ގަނޑެއް ލައިފިނަމަ ޑޮކްޓަރަށް ދައްކައި، ލަފަޔާ އިރުޝާދު ހޯދުމަކީ މުހިއްމު ކަމެކެވެ.\nތިރީގައި މިވަނީ އާންމު ގޮތެއްގައި ކެންސަރު ޖެހުމުން ފެނިދާނެ އަލާމާތްތަކެވެ. މިއިން އެއްވެސް ކަމެއް ފެނިއްޖެނަމަ، ލަސްނުކޮށް ޑޮކްޓަރަށް ދެއްކުމަކީ މުހިއްމު ކަމެކެވެ.\nއުރަމައްޗަށް އެއްވެސް ބަދަލެއް އައިސްފައިވުން (ސިފަ، ސައިޒު ނޫނީ ކުޑަބޮޑުމިން، އިހުސާސް) : މިސާލަކަށް އުރަމަތީގެ ސައިޒު ނޫނީ ބޮޑުކުޑަމިނަށް ބަދަލެއް އައުން ނުވަތަ ބައްޓަން ތަފާތުވުން\nއުރަމަތީގައި ނުވަތަ އުރަމައްޗާއި ކައިރި ހިސާބެއްގައި ނުވަތަ ކިހިލި ފަތް ދޮށުގައި ގަނޑުލައިފައި، ނުވަތަ ބޯވެފައި ތަންތަން (ތަންކޮޅެއް) ހުރުން ނޫނީ ހަރު ތަންތަންހުރުން (ގަނޑުލާފައިހުރުން)\nއުރަމަތީގައި ނޫނީ އުރަމަތީގެ ތަންކޮޅެއްގައި އަޑިކޮޅެއް ނުވަތަ ރަތްވެފައިހުރުން (ހަންގަނޑު ބޯވެ، ކުލަރަތްވުން)\nއުރަމަތީގެ ވަށްގަނޑަށް ބަދަލެއް އައިސްފައި ހުރުމާއެކު(ވަށްގަނޑު އެތެރެއަށް ވަދެފައިހުރުން)، އަދި ވައްގަނޑަށް ތަދުވުން\nކުއްލިއަކަށް އުރަމަތީގެ ކޮޅުން ނޫނީވައްގަނޑުން ލޭ ނުވަތަ ދިޔައެއް އައުން\nއުރަމަތީގައި ރިއްސާ އަދި އުނދަގޫވާގޮތްވުން : މިއީ ވަރަށް މަދުން ފެންނަ އަލާމާތެކެވެ.\nއުރަމަތީގެ ހަން އޮރެންޖްގެ ބޭރު ތޮށީގައި ހުންނަ ގޮތަށް ބަދަލުވުން (އުރަމަތީގެ ހަމުގައި ރޫގަނޑެއް ހުރުން ނޫނީ ބިހިގަނޑެއް ހުރުން)\nއުރަމަތި ދުޅަވެފައި، ނުވަތަ ހޫނުކޮށް، ނުވަތަ ރަތްވެފައި، ނޫނީ ކަޅުވެފައި ހުރުން\nއުރަމަތީގެ ކޮޅުގައި (ވައްގަނޑުގައި) ކެހުމެއް ނޫނީ ފާރުވެފައި ހުރުން\nއުރަމަތީގެ އެއް ދިމާއެއްގައި ދާއިމީ ތަދެއް ހުރުން·\nއުރަމަތީގައި ފަސޭހަނުވާ ފާރުކޮޅެއް ހުރުން\nމަސްދަރު: ސިއްހަތު ބްލޮގް


ރޯގާ ޖެހުމުން ގޭގައި ކުރެވިދާނެ2ފަރުވާ\nފުރަތަމަ ފަރުވާ ލޮނުމެދެއް ގާނާލުމަށްފަހު ތާޒާ މާމުޔާއި އެއްކުރުމަށްފަހު ބޭނުންކުރައްވާށެވެ. ދެވަނަ ފަރުވާ2ޖޯޑު ފެން ކެއްކުމަށްފަހު އިގުރު، ކަރަންފޫ ކާފޫރު ތޮޅި އަދި ފޮނިތޮށި އަޅައި މަޑުގިނީގަ...\nހިތްތަލަ ފުށުގެ ފައިދާ\nހިތްތަލަ ފުށަކީ ރާއްޖޭގައި އާންމުކޮށް ބޭނުންކޮށްއުޅޭ ކާނާއެކެވެ. މީގެ ފައިދާ އާއި މަންފާ ކާބަފައިންވެސް ދައްކާ އުޅުނެވެ. ހިތްތަލައަށް ދެވިފައިވާ ނަމަކީ އެރޯރޫޓެވެ. މިނަން ހިތްތަލަ އަށް ދެވުނީ ސެންޓ...\nތެތްކޮށް ހުއްޓާ އަންނައުނު ނުލުމަށް ސަމާލުވާންޖެހޭ\nލާ އެއްޗެހި ތެތް ނަމަ ސިއްޙަތަށް އޭގެ ސަބަބުން ގެއްލުން ލިބެއެވެ. ތެތް ކަން އެއްވެސް ވަރަކަށް ހުއްޓަސް އަދި ބަންދުވެފައި ހުރި ތަނެއްގައި ހިއްކަން އެޅުމުން ވެސް އޭގެ ސަބަބުން ސިއްހަތައް ނޭދެވޭ އަސަރ...\nކޮންމެ ކާނާއަކީވެސް އެކާން އޮންނަ މިންގަނޑަށްވުރެ އިތުރަށް ބޭނުންކުރާނަމަ އެއިން ނޭދެވޭ ނަތީޖާ ފެނިދާނެ އެއްޗެކެވެ. ލުބޮޔަކީވެސް ހަށިގަނޑަށް ފައިދާހުރި އެއްޗަކަށް ވާއިރު އޭގެ ބޭނުން މާގިނައިން ކުރާ...\nކުޅަނދުރު އުފައްދާ މާމުޔަކީ އެންމެންނަށްވެސް އެނގޭ ޙަށިގަނޑަށް ފައިދާހުރި އެއްޗެކެވެ. ނަމަވެސް ކުޅަނދުރު އުފައްދާ ރޯޔަލް ޖެލީގެ ފައިދާ އެނގޭ ހެއްޔެވެ. ރޯޔަލް ޖެލީއަކީ ކުޅަނދުރު ހަތާގެ ރާނީއަށް ދެވޭ...\nއަނގަޔަށް މީރު ފެހިކުލައިގެ މިމަދަކީ ހަށިގަނޑަށް ފައިދާހުރި ފައިބާ، ޕްރޮޓީން އަދި ފެޓްސް އިން މުއްސަނދިވެފައިވާ މަދެކެވެ. ޕިސްޓާޝިއޯ ބޭނުންކޮށްގެން ބަރުދަން ލުއިވޭތޯ ކުރި ދިރާސާއެއްގައި ދެގުރޫޕެއްގ...


Dhekunaai alhaabalaairu Uthuru hama Sumeh! - vNews.mv\nއުތުރުގެ މަސްވެރިން އުޅެނީ ވަރަށް ދަތި ހާލުގައި!\nއާމިނަތު އަމީނާ (އަނާ) 11 October 2019, 14:00\n"އުމުން 13އ. ފެށިގެން މަސްވެރިކަން މިކުރަނީ. މި ތިން އަތޮޅުގަ ނޫޅޭނެ އަޅުގަނޑު ނުދަންނަ މަސްވެރިއެއް ހަމަ ގައިމު. އެހެންނަމަވެސް މިހާރު އަޅުގަނޑުގެ އުމުރު މިހުރީ 59އ."\nހދ. ކުޅުދުއްފުށި ދިނަށަ، މުހައްމަދު އިޤްބާލް\nރަނގަޅަށް ތަންދޮރު އޮޅުންފިލައި ހެޔޮވިސްނޭ ވަރުވެސް ނުވަނީސް، 13އ. ގައި މަސްވެރިކަމަށް ނިކުމެ، އުމުރުގެ ބޮޑުގައި މަސްވެރިކަމުގައި ހޭދަކުރަމުންދާ އިޤްބާލްބޭގެ ވާހަކަ ފެށީ މިގޮތަށެވެ.\nދިވެހިންގެ ލޭނާރުކަމުގައި ދެކިގެން ކުރަމުން އައި މަސްވެރިކަން، މަސްވެރިންގެ ބުރަ މަސައްކަތުން ވަނީ ޒަމާނާ އެއްގޮތަށް ބަދަލުވެފައެވެ. ފަންރިޔަލުގައި، ކުދި ދޯންޏާއި، ބައްތެލީގައި ނިކުމެ ކުރި މަސްވެރިކަން ފައިބަރު ދޯނިތަކަށް ބަދަލުވެ ޒަމާނާ އެއްގޮތަށް ވަނީ ކުރިއަރާފައެވެ. މަސްވެރިންނާއި އެއްހަމަ އަށް ސަރުކާރުތަކަށް މަސްވެރިކަމަށް ބޭނުންވާ ޒަމާނީ ޚިދުމަތްތައް، ލުއިފަސޭކޮށް އަވަސްމިނުގައި އެކަށީގެންވާ ގޮތެއްގައި ފޯރުކޮށް ނުދެވޭ ކަމުގެ ޝަކުވާ މަސްވެރިން ކުރެއެވެ.\nދިވެހި މަސްވެރިިކަން ކުރިއަރައިދިއަ ނަމަވެސް، އެ މަސައްކަތުގައި މަސްވެރިން އުފުލާ ތަކްލީފު އެނގެނީ އެމީހުނާއި ވާހަކަދައްކައިލުމުންނެވެ. އެގޮތުން އުތުރުގައި، ޚާއްސަކޮށް ކުޅުދުއްފުށީގެ ބައެއް މަސްވެރިންގެ ކަންބޮޑުވުމަކީ، އަދި އެސަރަހައްދުގެ މަސްވެރިކަމަށް އޮތް ގޮންޖެހުމަކީ މަސްވެރިކަން ތަރައްގީ ނުކުރެވުމެވެ. މަސްވެރިކަން ކުރިއަރުވައި، ޒުވާނުން އެ މަސައްކަތަށް ނިކުންނަން ފަސްޖެހޭ މައްސަލައެވެ.\n" އަޅުގަނޑުމެން މިއޮތް ހުރިހާ ދުވަހު މަހަށްދިއައިރުވެސް ވަރަށް ހާލުގަ މަހަށްދާން މިޖެހުނީ. ކުރިއަށްވުރެވެސް އަދި މިހާރު ހާލުގަ. ކުރީގަ ވިއްޔާ އަޅުގަނޑުމެން މަހަށްގޮސް ދުއްވައިގެން މަސްހޯދައިގެން ބާނައިގެން ކޮންމެ ދަންވަރަކު އާސްވެސް އަޅުގަނޑުމެން އެ މަސް ކައްކަނީ. ނަމަވެސް މިހާރަކު އެގޮތަށް މިކަން ކުރެވޭކަށެއް ނެތް."\nއިޤްބާލްބެ ބުނިގޮތުން، މީގެ ކުރިން އެމީހުން ބާނާ މަސްކޮޅު ރަށަށް ލަފާގޮތަށް ކައްކައި ހިއްކައިގެން ފަރުޖައްސާލެވެއެވެ. ނަމަވެސް މިހާރު އެގޮތަށް އެކަމެއް ނުކުރެވެއެވެ. އަދި މިހާރު މަހަށް ނިކުމެ މެންދުރު ކުރިން ބޭނޭ އެތިކޮޅު ހިފައިގެން ކިރުވާލަން ނުގޮސްފިނަމަ އެއަށް ފައިސާކޮޅެއް ވެސް ނުލިބެއެވެ.\nއިގުބާލްބެ ދެން ދެއްކީ ބާނާ މަހަށް ހަމަ އަގު ނުލިބޭ ވާހަކައެވެ. ދުވާލު ހަތަރުދަމު ކަނޑުމަތީގައި އުޅެގެން ބޭނޭ މަސްކޮޅުން ކިލޯއަކަށް 10ރ. ވަރުވެސް ނުލިބޭ ވާހަކައެވެ. މަސްކިލޯ އަކަށް6ރ. ވަރުވެސް ލިބެނީ ކައިރި ރައްތަކަށް ދުއްވައިގެން ރޮއެ އާދޭސްކޮށްގެން ކަމެވެ. އަދި އެހެން އާދޭސްކޮށްގެން ކިރުވާއިރު ގަންނަ މީހާ، ގަންނާނީ 5ރ. އަށޭ ބުންޏަސް ދޫކޮށްލަން ޖެހޭކަމުގެ ވާހަކައެވެ. އިގުބާލްބެ ބުނި ގޮތުގައި އެހެން ދިމާވަނީ މަސްގަންނަ ކުންފުނިތަކުގެ އަދަދު މަދުވުމުންނެވެ. މަސްވެރިންނަށް، މަސްވެރި އުޅަނދުތަކަށް ތަރަށްޤީ އައި ނަމަވެސް، ސަރުކާރުތައް ބަދަލުވެގެން މިހާތަނަށް އައިއިރުވެސް އަދިވެސް ހުރިހާ މަސްވެރިންނަށް ހިންދެމި ނުލެވޭކަަން އިޤްބާލްބެގެ ވާކައިން ފާހަގަވިއެވެ.\nއޮޑިފަހަރު ބޮޑެތިކޮށް މަސްވެރިކަން ޒަމާނާއެއްގޮތަށް ތަރައްގީކުރަން ބޭނުންވި ނަމަވެސް މަސްކިރާނެ އެއްވެސް ވަސީލަތެއް އުތުރުގައި ފަސޭހައިން ލިބެން ނެތްކަން އިގުބާލްބެ ފާހަގަކުރިއެވެ. އެހެންކަމުން މަސްވެރިކަން ކުރި ނާރަނީ މަސް ކިރުވާލެވޭނެ ފަސޭހަގޮތެއް ނެތުމުންކަމާއި، އެއްދުވަހު ބޭނޭ ޓަނެއްހާ މަސްްކޮޅުވެސް އަނެއް ދުވަހު މަހަށްދާން ވާއިރަށްވެސް ކިރުވައިނުލެވޭ ކަމީ އެންމެބޮޑު ކަންބޮޑުވުމެވެ.\nޒުވާނުންވެސް މަސްވެރިކަމުގެ ތެރެއަށް ވަންނަން ފަސްޖެހެނީ މަސްވެރިން ނުވަތަ މައިންބަފައިން އެކަމުގައި އުޅޭހާލު ފެނިގެން ކަމާއި، އޭގެ ބަދަލުގައި ކޮންމެ އިރަކުވެސް މަސްކޮޅު ކިރާލެވޭނެ ފަސޭހަ މަގެއް އޮންނަނަމަ ޒުވާނުންވެސް އެ މަސައްކަަތަށް ފަސްނުޖެހި ވަންނާނެ ކަމުގެ ޔަގީންކަންވެސް 59އ. ގެ އިޤްބާލްބެގެ ވާހަކައިން ލިބިގެންދިއައެވެ.\n"މަސްވެރި ކަމަކީ މޫސުމީ ކަމެއް. މި ހިސާބުގަ މިއުޅޭ ކުދިކުދި އޮޑިފަހަރަކަށް ނުދެވޭނެ ދެކުނަށް މަސްބާނާކަށް އެ ހިސާބުގަ އުޅޭ ބޮޑެތި އޮޑިފަހަރު ތެރެއަކަށް. މިތަނުގަ ކުދި އޮޑިފަހަރު ގެންނަ ޓަނެއް ދޮޅުޓަނު އެންމެ ގިނަވެގެން. އެހާކަންވަރުގެނަޔަސް މީގަ އަތްލާނެ މީހެއް ނުވޭ. ހަގީގަތުގަ އަޅުގަނޑުމެން މީ ވަރަށް ހާލުގަ މަސްވެރިކަންކުރާ ބައެއް. ހަގީގަތުގަވެސް ދިވެހިރާއްޖޭގަ ދެކުނާ އުތުރާ އަޅާކިޔާލާއިރު އުތުރުގަ ހަމަ ސުމެއް. މަސްވެރިކަމުގަ. އަޅުގަނޑު ދަންނަވާނީ އުތުރުގަވެސް މަސްކިރޭނެ ވަސީލަތެއް ހަމަޖައްސައިދެއްވާށޭ."\nހދ. ކުޅުދުއްފުއްޓަކީ އުތުރުގައި މަސްވެރިކަން އެންމެ ރަނގަޅަށް ކުރި އެއްރަށް ކަމުގައިވާއިރު، މަސްވެރި އާއިލާތަކެއް ވެސް އޮތް ރަށެކެވެ. ނަމަވެސް އުތުރުގެ މަސްވެރިންނަށް އޮތް ގޮންޖެހުމަކީ މަސްކިރުވާނެ ފަސޭހަ ގޮތްތަކެއް ނެތި ޒަމާންތަކެއްވެ، ޒަމާނީ މަސްވެރިކަމާއި، ބޮޑެތި އޮޑިފަހާއި ވާދަކުރެވޭވަރުގެ ދޯނި ފަހަރުތައް މަދުވުމެވެ. އޭގެ ސަބަބުން ޒުވާނުން އެ މަސައްކަތަށް ނިކުންނަ މިންވަރު މަދުވުމެވެ.\nމަސްވެރިކަން ތަރަައްޤީކުރަން ބަލާއިރު، ކުރާ އިސްވެންޓާއި އެއްވަރަށް ފައިދާ ލިބޭނެގޮތަށް މަސް ކިރުވާނެ ފަސޭހަ އަވަސް ގޮތެއް ނެތުމަކީ އޮތް އެންމެ ބޮޑު ގޮންޖެހުން ކަމަށް ހދ. ގެ ޒުވާން މަސްވެރިންގެ ވާހަކަތަކުންވެސް އެނގިގެންދެއެވެ.\nޒުވާން ކެޔޮޅު އާމިރު\nކުޅުދުއްފުށީގެ ޒުވާން މަސްވެރި ކެޔޮޅެއް ކަމަށްވާ އާމިރު ކިޔައިދިން ގޮތުގައިވެސް މަސްވެރިކަމަށް އޮތް އެންމެ ބޮޑު ގޮންޖެހުމަކީ ބާނާ މަސްކޮޅު ހަމައަގުގައި ކިރުވައިލެވޭނެ ފަސޭހަ މަގެއް އަދިވެސް ފަހިވެފައި ނެތުމެވެ.\nމަސްވެރިކަމުގައި އުޅޭތާ 14 ވަރަކަށް އަހަރުވެފައިވާ ކެޔޮޅު އާމިރު ބުނީ، ދެޓަނު މަސް ކިރައިގެން ލިބެނީ 7000 ނޫނީ 8000ރ. ކަމަށެވެ.\nއުތުރުގައި ޒުވާނުން މަސްވެރިކަމަށް ނުނިކުންނަނީ އެ މަސައްކަތުން ފައިދާ ލިބޭނެ ގޮތެއް ފަހިވެފައި ނެތުމުން ކަމާއި، އަދި މަސްވެރިކަމުގައި ދެކުނާއި އުތުރުގައި ތަފާތުތަކެއް އެބަހުރިކަން އާމިރުވެސް ބުނެދިނެވެ.\n"އުުތުރުގަ މި ލިބެނީ މަސް ޓަނަކަށް 6000 ވަރަކަށް ރުފިޔާ. ދެކުނުން އެބަޖެހޭ ގާތްގަނޑަކަށް ޓަނަކަށް 20،000ރ. . އެހެންވީމަ އަހަރެމެންނަށް މިކަން ކުރެވޭކަށް ނެތް ސަރުކާރުގެ އެއްބާރުލުން ނުލިބިއެއް. މަސްވެރިކަން ފުޅާ ނުވެ އޮޑިފަހަރުވެސް ބޮޑެތި ނުވެގެން މިއުޅެނީ މިކަންކަމާހުރެ. މަސްކިރޭނެ ގޮތެއް ނެތް. ފެލިވަރާ ހަމައަށް އަހަރުމެނަށް ނުދެވޭނެ."\nމީގެ އިތުރަށް މަސްވެރިން ބާނާ މަސް ކިރުވުމުގެ ޤާބިލްކަން މަސް ގަންނަ ކުންފުނިތަކުގައި ނެތްކަމީވެސް މަސްވެރިންގެ ކަންބޮޑުވުމެކެވެ. އާމިރު ބުނި ގޮތުގައި ދޯނިފަހަރުތައް އެތައް ޓަނެއްގެ މަސް ކިރައިގެން ދާއިރު، މަސް ގަންނަން އޮންނަ ބޯޓުފަހަރަށް ކިރުވެނީ 30 ވަރަކަށް ޓަނެވެ. އެހެންކަމުން ބޮޑެތި ދޯނީގެ ދެތިން ދޯނީގެ މަސް ކިރާއިރަށް މަސްގަންނަ ބޯޓުފަހަރުގެ ޖާގަ އޮންނަނީ ފުރިފައެވެ. ނަތީޖާއަކަށް ވަނީ، ބާކީ އޮންނަ އޮޑިފަހަރުތައް ކިއުގައި އޮވެ މަސްކޮޅު ނުކިރުވިގެން ފުރައިގެންދާން ޖެހުމެވެ.\n"ދެން އަހަރުމެން ގޮސް މިޖެހެނީ ކޮންމެވެސް ރަށަކަށްދާން. ގޮސް 6ރ. 5ރ. އަށް މަސްކޮޅު ދޫކޮށްލަން."\nޒުވާންް ކެޔެޅު އާމިރުގެ ވެސް އެންމެ އެއް ކަންބޮޑުވުމަކީ، ބޭނޭ މަސްކޮޅު ކިރުވާލެވޭނެ ފަސޭހަގޮތެއް މިއަދުވެސް ފަހިވެފައި ނެތުމެވެ. ދުވަސްވީ މަސްވެރިޔާ އިޤްބާލްބޭގެ ކަންްބޮޑުވުމަކީ، މަސްވެރިންނަށް އާއްމުދަނީ ލިބޭނެ ފަސޭހަގޮތެއް ނެތުމުން ޒުވާނުން މަސްވެރިކަމަށް ނިކުންނަން ފަސްޖެހުމެވެ. އޭގެ ސަބަބުން މަސްވެރިކަމަށް ބޮޑެތި އިސްވެސްޓްކުރަން ފަސްޖެހުމެވެ.\nފެލިވަރު މަސްކިރުވާ ސަރަހައްދު\nޒަމާނުއްސުރެ މަސްވެރިކަމުގައި ކުރިއަރާފައި އޮތް އުތުރުގެ މަސްވެރިކަ ކުރިއެރުވުމުގައި އޮތް ހުރަހަކީ، އަި ދޯނި ފަހަރުވެސް ނިސްބަތުން ކުދިވެގެން ގޮސްފައިވަނީ، ސަރުކާރުތަކުން މަސްވެރިންނަށް ދޭންޖެހޭ އެހީތެރިކަން އެންމެ އެކަށީގެންވާ ގޮތުގައި ފޯރުކޮށް ނުދެވޭތީ ކަމަށްވެސް މަސްވެރިން ބުނެއެވެ.\nރާއްޖޭގެ ދެކުނާއި އަޅާ ބަލާއިރުގައި މަސްވެރިކަމުގައި އުތުރު އޮތީ (ސުމެއް) ޒީރޯގައި ކަމަށް ބުނަނީ އެ ހަގީގަތް ގަބޫލުކުރަންޖެހޭތީ ކަމަށް، 59އ. ގެ އިޤްބާލްބެ ބުނެދިނެވެ. އަދި ޒީރޯ ގައި އިތް އުތުރު މަސްވެރިކަން ކުރިއަރުވައި ހީރޯއިން އުފެދޭނީ މަސްވެރިންނަށް ފުރިހަމަ އިތުބާރު ލިބި މަސްވެރިންނަށް ދެމެހެއްޓެނިވިގޮތެއްގައި ހަމައަގު ލިބިގެންކަމަށްވެސް އެ މަސްވެރިން ދެކެއެވެ.\nކޮން ހަމަ އަގެއް؟ ދުނިޔޭގެ އެއްވެސް ތާކަށް ރާއްޖެއިން ގެންދާ ރޯމަސް ކިލޯއެއް 20 ރުފިޔާއަކަށް ނުގަނޭ. އެހެންވެގެން މިފްކޯއަށްވެސް ގެއްލުންވަނީ. މަސްވެރިން އަތުން 20 ރުފިޔާއަށް މަސް ކިލޯއެއް ގަންނަން ސަރުކާރުން ހަމަޖައްސާފައި އޮންނާތީ އެ އަގުގައި ގަންނަނީ. އެކަމަކު އެއީ އެކަން ކުރެވޭނެ ގޮތެއް ނޫން. އަދި މަސްވެރިކަން ރަނގަޅު ދުވަސްވަރު ބާނާ ހުރިހާ މަހެއް ގަތުމަކީވެސް ކުރެވޭނެ ކަމެއް ނޫން. މިހާރު އުޅޭ ގިނަ ދިވެހިންނަކީ މިންވަރަށް އީމާންނުވާ ކަންނެތް ބައެއް. ހުރިހާ ކަމެއް ހުންނަންޖެހެނީ އަތުން ފައިން އެއްވެސް ކަމެއް ނުކޮށް ފުރިހަމަވެފައި. ކުރީގައި އުޅުނު މީހުން އުޅުނީ ބާނާ މަސްކޮޅު ކައްކައިގެން.


Column: Shaheedhunge Dhuvas 1442 - vNews.mv\nކޮލަމް: ޝަހީދުންގެ ދުވަސް 1442\nވީނިއުސް 14 March 2021, 17:30\nތިރީގައި މިވަނީ ނަސީމާ މުހަންމަދު ލިއުއްވާފައިވާ މަޒްމޫނެކެވެ.\nޝަހީދުވުމަކީ މާތް މަތިވެރި ކަމަކަށްޓަކައި ތިމާގެ ފުރާނަ ޤުރުބާންކުރުމެވެ. ޝަހީދުވުމުގެ ބާވަތްތަކެއް ވެއެވެ. އެތައް ގޮތްތަކެއް ހުރެއެވެ. ތިމާގެ ޤައުމަށް ޓަކައި ދީނަށް ޓަކައި ޤުރުބާންވުމަކީ ޝަހީދުވުމުގެ އެންމެ މާތް ގޮތެވެ. އެންމެ މަތިވެރި ޝަހީދުވުމެވެ.\nރާއްޖޭގެ ތާރީޚުގައި މަޝްހޫރު ޢަލިރަސްގެފާނު ހިމެނިވަޑައިގަންނަވަނީ މި ދެންނެވި ފަދަ މާތް މަތިވެރި ޝަހީދަކުން ޝަހީދުވެވަޑައިގަތް ޝަހީދަކަށެވެ. ތިމާގެ ދީނާއި ލޯބި ހުޅުވާ ޤައުމަށް ޓަކައި ޝަހީދުވެވަޑައިގަތް ޝަހީދަކަށެވެ. އެއީ ރާއްޖޭގެ "ޝަހީދުންގެ ސާހިބާ" އެވެ.\nއައްސުލްޠާން ޢަލީ (ހަވަނަ) ސިރީ އައުދަ ސިއާކަ ކައްތިރި މަހާރަދުން ރަސްކަމަށް އިސްވެވަޑައިގަތީ އައްސުލްޠާން އަބޫބަކުރު (ދެވަނަ) އަވަހާރަވުމުގެ2އަހަރާއި6މަސް ދުވަސް ފަހުންނެވެ. މި ރަދުންނަކީ ޔަމަނުކަރައިގެ އައްސައްޔިދު ޢަބްދުއްރަޙްމާނު ދޮށިމޭނާކިލެގެއާއި އަރިއަތޮޅު ފެރިދޫ ސިއްތި ކަނބައިދި ކިލެގެއާއި ދެ ކަނބަލުންގެ ދަރިކަލުންނެވެ. ރަސްކަމަށް އިސްވެވަޑައިގަތުމުގެ ކުރިން މި ރަދުންގެ ނަންފުޅަކީ ޢަލީ ރަންނަބަނޑޭރި ކިލެގެފާނެވެ. ޢަލީރަސްގެފާނު ރަސްކަންކުރެއްވީ2މަހާއި 15 ދުވަހުއެވެ. އަވަހާރަވީ އިންޑިޔާއިން އައި ޕޯޗްގީޒުންގެ ކިބައިން ރާއްޖެ ދިފާޢުކުރެއްވުމުގައި ސާބިތުވެ ހުންނަވަނިކޮށެވެ.\nޕޯޗްގީޒުން ރާއްޖެ ހިފުމަށް އަންނަން މެދުވެރިވި ސަބަބަކީ، ދިވެހިރާއްޖޭގައި ރަސްކަންކުރެއްވި ހިލާލީ ދަރިކޮޅުގެ 9ވަނަ ޙަސަން ރަސްގެފާނު، ދިވެހިރާއްޖޭގެ ކޮއިލުތެރޭގައި އުފެދުނު ހަމަނުޖެހުންތަކެއްގެ ތެރޭގައި، މީލާދީން 1551ވަނަ އަހަރު އިންޑިޔާގައި ތިބި ޕޯޗްގީޒުންގެ ގާތަށް ވަޑައިގެން ނަޞާރާ ދީނަށް ވެދެވަޑައިގަންނަވައި، އޭގެ ފަހުން އަނެއްކާ ވެސް ރާއްޖޭގެ ތަޚުތު ހޯއްދެވުމަށް މަސައްކަތް ކުރެއްވުމެވެ. ޕޯޗްގީޒުންގެ ނައުފަހަރު ރާއްޖެއާ ހަނގުރާމައަށް ފޮނުއްވުމެވެ. އެބައިމީހުންނަށް ދިވެހިރާއްޖެ ހިފުނީ އެ މީހުން ހަނގުރާމައަށް އައި ތިން ވަނަ ފަހަރުއެވެ. މިފަހަރު ޕޯޗްގީޒުން އައީ ކުރީގެ ލަޝްކަރުތަކަށްވުރެ ވަރުގަދަ ލަޝްކަރަކާއި ކުރިއަށްވުރެ މޮޅު އާރުކާޓީން ގޮވައިގެންނެވެ. އާދޭހެވެ! މި ފަހަރު އެބައިމީހުންނަށް ކާމިޔާބު ލިބުނެވެ.\nމާލެއާ ދެކޮޅަށް އައި ޕޯޗްގީޒުން މާލޭ ބޭރު ބަނދަރުގައި ތިބެގެން މާލެއަށް ބޮޑުބަޑިން ޙަމަލާތައް ދޭން ފެށުމުން، މާލޭން ވެސް ރައްދު ޖަވާބު ދިނެވެ. އަދި ދުޝްމިނުން މާލެ އަރަން ކުރަމުން ދިޔަ މަސައްކަތަށް ދިވެހިން ހުރަސް އަޅަމުން ގެންދިޔައެވެ.\nއެ ދުވަސްވަރަކީ މާލޭގައި ހަމަނުޖެހުން ގިނަ ދުވަސްވަރެކެވެ. ޤައުމީ ރޫޙު ވަނީ ކުޑަވެފައެވެ. މި ނުރައްކައުތެރި ދަނޑިވަޅުގައި މާލޭގެ ދިފާޢުގެ މުހިންމު ތަނެއް ކަމަށްވާ ބޮޑުބުރުޒުގެ ވެރިޔަކަށް ހުރި އޭދަފުށީ ޙަސަން ވަތަބަނޑޭރި ތަކުރުފާނު ދުރުވެ ޢަލީރަސްގެފާނަށް ދެންނެވި ކަމަށް ވަނީ ދުޝްމިނުން ޖެހި ކޮންމެ އުންޑައަކަށް ބޮޑުކޯއްޓޭ ބުރުޒުން އޭނާ އުންޑައެއް ޖަހާނޭ ކަމަށެވެ. ޢަދުއްވުންގެ އުންޑައަކުން ޖެހި ޚުދު އޭނާ މަރުވެއްޖެކަން ދެނެތިބި ހަތަރު މީހުން އައިސް، ރަދުން އަރިހުގައި އެ ވާހަކަ ނުދަންނަވަނީސް އަމާން ނުދެއްވުމަށެވެ. ބަޣާވާތްކުރަން ތައްޔާރަށް ތިބި ބަޔަކު އައިސް ރަދުންނަށް ދެންނެވި ކަމުގައި ވަނީ ރަދުންގެ އަމުރުފުޅެއް ނެތި ބޮޑުކޯއްޓޭ ބުރުޒަށް ކޮންމެވެސް ބަޔަކު އަމާން ދިދަ ނަގައިފި ކަމަށެވެ. ދެން ދުޝްމިނުންގެ ބަޑީގެ ޚަބަރާ އެކީގައި ރަދުންނަށް އިވިވަޑައިގަތީ މާލޭގެ ހުޅަނގު އުތުރުކޮޅަށް ޕޯޗްގީޒުން ފޭބި ޚަބަރެވެ.\nފަތިސްވީއިރު ޕޯޗްގީޒުން އެ މީހުންގެ ބަޑިތަކާއި ސިލޭހަތައް ހިފައިގެން މާލޭގެ ހުޅަނގު އުތުރުފަރާތު އަތިރިއަށް ފައިބައިފިއެވެ. ޢަލީރަސްގެފާނު އެ މީހުންނާ ހަނގުރާމައަށް ލަސްކަރީންނާއިގެން ނުކުމެވަޑައިގަތެވެ. ރަސްގެފާނު ކަނޑިއައްޑަނަ ހިއްޕަވައިގެން ލަސްކަރީންގެ ވެރިއެއްގެ ގޮތުން ކުރީގައި ހިންގަވާ ވަޑައިގެން ޢީދު މިސްކިތާއި ހަމައަށް ވަޑައިގެންނެވުމަށްފަހު، އެނބުރިވަޑައިގެން ފަހަތް ބެއްލެވިއިރު، ބޮޑުވަޒީރާއި ޚާދިމުންކުރެ އެކަކު ނޫން އެހެން އެންމެން ފިލައިގެން ހިނގައްޖެއެވެ. ދެން ޢަލީރަސްގެފާނު އެ ދެ މީހުންނައިގެން، ދުޝްމިނުންގެ ކުރިމައްޗަށް ނުކުމެވަޑައިގެން ކަނޑިއާއި އައްޑަނަ ހިއްޕަވައިގެން އެބައިމީހުންނާ ޙަމަލާދެއްވިއެވެ.\nމާ ގިނަ އިރުތަކެއް ނުވަނީސް ޕޯޗުގީޒުންގެ ބަޑީގެ އުންޑައިން ރަސްގެފާނާއި ރަސްގެފާނުގެ އަރިހުގައި ތިއްބެވި އަނެއް ދެ ކަލުންވެސް ޝަހީދުވެއްޖެއެވެ. މި ހާދިސާ ހިނގީ ހިޖުރައިން 965ވަނަ އަހަރުގެ ޝަޢުބާން މަހުގެ 1ވަނަ ދުވަހުއެވެ. މީލާދީން އެއީ 1558ވަނަ އަހަރުގެ މެއި މަހުގެ 19ވަނަ ދުވަހެވެ.\nދިވެހި ޤައުމަށް ނިސްބަތްވާ ޝަހީދުންގެ ފަންތީގައި އުތީމު ޢަލީތަކުރުފާނަށް ޚާއްޞަ މަޤާމެއް އަރުވަންޖެހެއެވެ. ދިވެހިރާއްޖެ ޕޯޗްގީޒުންގެ އަތްދަށުން ސަލާމަތްކުރައްވައި ދިވެހިންގެ މިނިވަންކަން ދިވެހިންނަށް އަނބުރާ ހޯއްދަވައިދެއްވުމަށް އުތީމު ތިންބެއިން ކުރެއްވި ޖިހާދުގެ އެންމެ ހަރުދަނާ އަސާސަކީ އަދި މުޖާހިދަކީ ވެސް އުތީމު ޢަލީތަކުރުފާނެވެ.\nޢަލީތަކުރުފާނަކީ ބާރަށު ކަޅު ޙަސަން ކަލޭގެގެ ފުތް އުތީމު ކަޅު ޢަލީ ޚަޠީބު ތަކުރުފާނުގެ ޙުސައިން ޚަޠީބު ތަކުރުފާނުގެ ދޮށީ ދަރިކަލުންނެވެ. މަންމައަކީ މާރަންދޫ ތޭރަވާ މުދިންކަލޭގެއޭ ކިޔުނު ބޭކަލެއްގެ ދަރިކަނބަލެކެވެ. ޙުސައިން ޚަޠީބު ތަކުރުފާނާއި މާރަންދޫ ކަމަނާއަށް ފުރަތަމަ ލިބިވަޑައިގަތީ އަންހެން ބޭފުޅެކެވެ. ޢަލީތަކުރުފާނު ލިބިވަޑައިގަތީ އޭގެ އަހަރެއްހާ ދުވަސް ފަހުންނެވެ. މުޙައްމަދު ތަކުރުފާނާއި ޙަސަން ތަކުރުފާނަކީ، ޢަލީތަކުރުފާނުގެ މަންމަ އަވަހާރަވުމުން، ޙުސައިން ޚަޠީބު ތަކުރުފާނު ކައިވެނިފުޅު ބައްލަވައިގެންނެވި އަނބިކަނބަލުންނަށް ލިބިވަޑައިގެންނެވި ދެ ބޭފުޅުންނެވެ.\nޢަލީތަކުރުފާނު ބޮޑުފުޅުވީ އުތީމުގައެވެ. ވަރަށް ޒުވާން ޢުމުރުފުޅެއްގައި އޭނާއަށް މާރަންދޫ ކަތީބުކަން ލިބިވަޑައިގެންފިއެވެ. ދިރިއުޅުއްވުން އެ ރަށުގައި ހަމަޖައްސަވައި، ތަކަންދޫ މީހަކާ އޭނާ ކައިވެނިބައްލަވައިގެންނެވިއެވެ.\nއެ ދުވަސްވަރު ރާއްޖޭގައި ހުރި ޕޯޗްގީޒުންގެ އެންމެ ބޮޑު ވިސްނުންތެރިޔަކީ އަދި އެ މީހުންގެ ކަންތައްތައް ރާވައި އޭގެ މުގުލުގައި ހުރި މީހަކީ މަޝްހޫރު ވިޔަޒޯރެވެ. ރާއްޖޭގައި ޕޯޗްގީޒުންގެ ބާރުހިންގައި، ނަޞާރާދީން ފެތުރުމަށް މަސައްކަތް ކުރަމުން ދިޔުމުގެ ނަތީޖާއަކަށްވީ، ދިވެހިންގެ މާތްވެގެންވާ އިސްލާމްދީނާއި މިނިވަންކަން ވަޅުޖެހި ފުން އަނދިރި ވަޅުގަނޑެއްގެ ތެރެއަށް ދިވެހިރާއްޖެ ވެއްޓުމެވެ.\nމި ހިސާބަށް ދިޔުމުން ޢަލީތަކުރުފާނު ދެކެވަޑައިގަތީ، ރާއްޖެ އެ އޮތް ފުން ވަޅުގަނޑުން ނަންގަވަން ޢަޒުމް ކަނޑައަޅުއްވައި މަސައްކަތް ކުރެއްވުމަކީ އެ ތިން ބެއިންގެ ވާޖިބެއް ކަމުގައެވެ. އަދި އެ ކަމާ ކުރިމަތިލެއްވުމަށް އެ ބޭފުޅުންނަށްވުރެ އެކަށީގެންވާ އެހެން ބަޔަކު ނެތް ކަމަށެވެ. މި ކަންތަކާ ކުރިމަތިލެއްވުމާމެދު، ޢަލީތަކުރުފާނު ވާހަކަފުޅުދެއްކެވީ، މުޙަންމަދު ތަކުރުފާނާއި ޙަސަން ތަކުރުފާނާއި ދެ ބެންނާއެވެ. ޢަލީތަކުރުފާނު ދެކެވަޑައިގަތީ ދިވެހިރާއްޖެ ޣައިރު ދީނަށް ވާ ތަނެވެ. ރާއްޖޭގެ މިނިވަންކަމާއި ސިޔާދަތު ގެއްލިފައިވާ ތަނެވެ. އަދި އެ ތަކުރުފާނަށް ވިސްނިވަޑައިގަތީ ޕޯޗްގީޒުންގެ ވެރިކަމުން ދިވެހިރާއްޖެ މިންޖުކޮށް ދިވެހިންގެ މާތް ދީން ރާއްޖޭގައި އާލާކުރާނެ ހިތްވަރުގަދަ ބަޔަކު އެ ކަމަށް ޢަޒުމް ކަނޑައަޅައި އެ މަސައްކަތް ފަށަން ވެއްޖެ ކަމެވެ.\nއުތީމު ތިން ބެއިންގެ ޖިހާދުގައި ބޭނުންފުޅުކުރެއްވި ބާރަށް ދުވާ އޮޑި، ކަޅުއޮށްފުންމި ބެންނެވުމުގެ ޚިޔާލުފުޅު ކުރެއްވީ ވެސް ޢަލީތަކުރުފާނެވެ. އުތީމު ތިން ބެއިން ކަޅުއޮށްފުންމި ބެންނެވީ ވިޔަޒޯރުގެ އެހީތެރިކަން ލިބިގެންނެވެ. ކަޅުއޮށްފުންމިއަކީ އުތީމު ތިން ބެއިން ޕޯޗްގީޒުންނާއި ދެކޮޅަށް ކުރެއްވި ވަރުގަދަ ޖިހާދުގައި ވަރަށް މުހިންމު ބައެއް އަދާކުރި އުޅަނދެކެވެ.\nއޭގެ ފަހުން އުތީމު ތިން ބެއިން ފެށްޓެވި ޖިހާދުގައި ޢަލީތަކުރުފާނު ފުރިހަމައަށް ބައިވެރިވެވަޑައިގަތެވެ. މުހިންމު ހުރިހައި ކަމެއްގައި އެންމެ ހަރުދަނާ މަޝްވަރާއަކީ ޢަލީތަކުރުފާނުގެ މަޝްވަރާއެވެ. ވިޔަޒޯރު ޢަލީތަކުރުފާނާ މެދު ބުނެފައިވަނީ އޭނާއަކީ ފަހަށް ވިސްނާ ބުއްދިވެރިއެއް ކަމުގައެވެ. ޕޯޗްގީޒުންގެ ދުއްތުރާ ބޮޑުވެގެން އުތީމު ޢާއިލާ ތިލަދުންމަތި ދޫކުރައްވައި މަލިކަށް ވަޑައިގެންނެވިއިރު، ޢަލީތަކުރުފާނު ވަޑައެއް ނުގަންނަވައެވެ. އޭނާ ވަޑައިގަތީ މަލިކުގައި ކަންތައްތައް ހަމަޖެހުނީމައެވެ. އެހައި ތަނަށް ރާއްޖޭގެ ޚަބަރުތައް ފޮނުއްވައި ތިލަދުންމަތީގައި ކަންތައްތައް ހަމަޖެއްސެވުމަށް އޭނާ ހުންނެވީއެވެ. އުތީމު ޢާއިލާގެ ބޭފުޅުން މަލިކަށް ފުރާވަޑައިގަތީ 25 ޝައްވާލް 975ހ. (23 ޑިސެމްބަރ 1568މ.) ގައި ކަމަށް ބުނެވެއެވެ.\nޢާއިލާގެ ބޭފުޅުން މަލިކުގައި ބައިތިއްބަވައިގެން މި ހިތްވަރުގަދަ ބަޠަލުން ކަޅުއޮށްފުންމީގައި ކުރެއްވި ޖިހާދަކީ ހަމަގައިމު ވެސް ލާމަސީލު ޖިހާދެކެވެ. އެ ބޭފުޅުން ރޭގަނޑުގެ އަނދިރީގައި ރާއްޖޭގެ ރަށްރަށަށް އަރާވަޑައިގެން، ފެނިވަޑައިގެންނެވިހައި ތަނަކުން ކާފަރުން ޤަތުލުކުރައްވައި، ފެނާއި ކާބޯތަކެތި އޮޑިއަށް ލައްވައިގެން ފަތިސް ނުވަނީސް ފުރާވަޑައިގަންނަވަނީއެވެ. ދުވާލުދާ ހަތަރުދަމު އެ ބޭފުޅުން ތިއްބަވަނީ ދުޝްމިނުންނަށް އޮޑީގެ ރިޔާ ނުފެންނަ ހިސާބުގައި ކަނޑުމަތީގައެވެ. ރޭވުމުން، އަނެއްކައި ވެސް ރަށްރަށަށް އަރާވަޑައިގެން ކާފަރުން ޤަތުލުކުރައްވަނީއެވެ. މި ކުރެއްވި ޖިހާދުގެ ފަސްވަނަ އަހަރު (980ހ.، 1572މ.) އުތީމު ތިންބެއިން ކުރެއްވި ދަތުރެއް ހިމެނުނީ ޢަލީތަކުރުފާނު ކުރެއްވި އެންމެ ފަހު ދަތުރުފުޅު ކަމަށެވެ. އެ ބޭފުޅުންގެ ޖިހާދު ފެށްޓެވިއިރު މާތް الله ގެ ޙަޟްރަތުގައި، މި ނިކަމެތި އަޅާއަށް ޝަހީދުވުމުގެ މާތްކަން ދެއްވުން އެދިވަޑައިގެން ކުރެއްވި ދުޢާ އިޖާބަވެގެން ދިޔައީ މި ދަތުރުފުޅުގައެވެ.\nއެއްރެއަކު ތަކަންދުވަށް ކަޅުއޮށްފުންމި ލަފައިފައި އެ ބޭފުޅުން ފައިބައިވަޑައިގެން އުޅުއްވަނިކޮށް، އެހެން ބޭފުޅުންނާއި ޢަލީތަކުރުފާނާއި ވަކިވެ، އޭނާގެ އަނބިކަނބަލުންގެ ގޭގައި އޮންނަވަނިކޮށް އަވަހާރަފުޅުލެއްޕެވުނީއެވެ. ދެން ފަތިސްވުމުގެ ކުރިން ކަޅުއޮށްފުންމީގެ ފަހުލަވާނުން ފުރާވަޑައިގަންނަވާއިރަށް ޢަލީތަކުރުފާނަށް ވަޑައިނުގެންނެވުމުން، އޮޑިޔާއިގެން އެ ބޭފުޅުން އަވަހަށް ފުރާވަޑައިގަންނަވަން ޖެހިވަޑައިގަތީއެވެ. ފަތިސްވެ އަލިވުމުން، ޢަލީތަކުރުފާނު އެ ގޭގައި ވަނިކޮށް، ތަކަންދޫގައި ތިބި، ޕޯޗުގީޒުންގެ މަލާބާރީ ލަޝްކަރުގެ މީހުންނާއި ދިވެހިންގެ ތެރެއިން އަމިއްލަ އެދުމަށްޓަކައި ޕޯޗުގީޒުންނަށް ޖާސޫސުކުރާ ބަޔަކަށް، އޭގެ ކުރީ ރޭ އުތީމު ފަހުލަވާނުން އެ ރަށަށް ވަޑައިގަތް ކަމާއި ޢަލީތަކުރުފާނު އަދިވެސް އެ ރަށުގައި ހުންނެވިކަން އެނގިގެން، އޭނާ ހޯދަން ފަށައިފިއެވެ. ލަސްތަކެއްނުވެ ޢަލީތަކުރުފާނު ހޯދައި ޝަހީދުކޮށްލައިފިއެވެ. އާދެ އުތީމު މުޖާހިދުންގެ ތެރެއިން އެއް ބޭފުޅެއްގެ ނަންފުޅު ޝަހީދުންގެ ލިސްޓުގައި ހިމެނުނީއެވެ.\nޢަލީތަކުރުފާނު ޝަހީދުކޮށްލީ، ޕޯޗުގީޒުންގެ ދަށުގައި ހަނގުރާމަކުރި ދެކުނު އިންޑިޔާގެ މަލާބާރީންނެވެ. ޝަހީދުކޮށްލުމަށްފަހު އެ ތަކުރުފާނުގެ އިސްތަށިފުޅު ހަށިކޮޅާއި ވަކިކޮށްލައި، އެ އިސްތަށިފުޅު ހިފައިގެން އެބައިމީހުން މާލެއަށް އައީއެވެ. އަނދިރި އަނދިރިންނަށް އެ އިސްތަށިފުޅު ވެދުންކުރުމަށެވެ.\nބުނެވޭ ގޮތުގައި، ދިވެހިންގެ ބަޔަކު އެ އިސްތަށިފުޅު ވަގަށް ނަގައިގެން ގެންގޮސް، ސިއްރުން ފުނަދޫގައި ފަސްދާނުލީއެވެ. ކޮންމެއަކަސް، މިހާރު އެ މާތް އިސްތަށިފުޅު އެ ވަނީ، އުތީމު މުޖާހިދުންނަށް އެ މީހުންގެ ހިތްތަކުގައި ނުހަނު ލޯތްބާއި އިޙްތިރާމް އުފެދިފައިވާ މަދު ދިވެހިންކޮޅެއް ފަރުވާތެރިކަމާއި ނުހަނު އިޙްތިރާމާއެކު ފަސްދާނުލީ ތަނުގައެވެ. އެ މަހާނަފުޅު ފެނުމުން އާވެގެންދަނީ އެ މަތިވެރި ޖިހާދުގެ މަންޒަރުތަކެވެ. އެ މަތިވެރި ޤުރުބާނީގެ ހަނދާންތަކެވެ.\nޝަހީދުންގެ ފަންވަތުގައި، ތިންވަނަ ބޭފުޅެއްގެ ގޮތުގައި ހިމެނިވަޑައިގަންނަވަނީ، އަޅުގަނޑުމެންގެ ޤައުމީ ބަޠަލު އައްސުލްޠާނުލްޣާޒީ މުޙައްމަދު ތަކުރުފާނުލް އަޢުޡަމްގެ ދަރިކަލުން އައްސުލްޠާން އިބްރާހީމް ކަލާފާނު (ތިންވަނަ) ސިރީސުއްދަ ސުވަރުދަ މަހާރަދުންނެވެ. ރަސްކަމަށް އިސްވެވަޑައިގަތުމުގެ ކުރީގެ ނަންފުޅަކީ އަލްއަމީރު އިބްރާހީމް ފާށަނާއެވެ.\nއައްސުލްޠާން އިބްރާހީމް ކަލާފާނު (ތިންވަނަ) ވެސް ޝަހީދުވެވަޑައިގަތުން މެދުވެރިވީ، އެދުވަސްވަރު ދިވެހީންގެ މެދުގައި އުފެދުނު ބައިބައިވުމާއި ޚިޔާނަތާއި ނުބައި ރޭވުމުގެ ސަބަބުންނެވެ. ކަލާފާނުގެ ރަސްކަމާއި، ރަސްކަމުގެ ދުވަސްވަރުގެ ކަންތައްތަކާއި ބެހޭ ގޮތުން ޚިޔާލު ތަފާތުވުންތަކެއް އެބަހުއްޓެވެ. ކަލާފާނުގެ ރަސްކަމުގެ ދުވަސްވަރު އިންޑިޔާގެ ހޮޅީންގެ ބަޔަކު މާލެ ހިފަން އައި ޚަބަރު ލިބިވަޑައިގަތުމާއެކު، ކަންތައްތައް ކުރާނެ ގޮތާމެދު ލަފަޔާއި އިރުޝާދު ހޯއްދެވުމުން ބޮޑުންގެ ތެރެއިން އެއްބޭފުޅަކު ލަފާއެރުވީ ދުޝްމަނުންނާއި ހަނގުރާމަކުރެއްވުމަށްވުރެ ފިލައިގެން ވަޑައިގަތުން މާބުއްދިވެރިވާނެ ކަމަށެވެ. މިގޮތަށް ލަފާއެރުވީ އޭރު ފަނޑިޔާރަކަށް ހުންނެވި ފޮނަދޫ މުޙައްމަދު ފަނޑިޔާރު ކަލޭފާނެވެ. މީނާގެ ލަފާގެ މަތިން ރަދުންނާއި ބައެއް ވަޒީރުން ގުރާބެއްގައި ދަތުރުފުޅު ކުރައްވަނިކޮށް އަރިއަތޮޅު ހަންޏާމީދޫ ކައިރިން ހޮޅީންނާއި ބައްދަލުވެ ހަނގުރާމަ ފެށިއެވެ. ކަންތައްވީ، ޢަލީ ރަސްގެފާނު ޕޯޗުގީޒުންނާއި ދެކޮޅަށް ކުރެއްވި ހަނގުރާމާގައި ކަންތައްތައްވީ ގޮތަށެވެ. ރަދުންނާއި ޖަމާލުކަލޯ ފިޔަވައި އެހެން ހުރިހާ އެންމެން ގުރާބުން ފުންމާލައިގެން ފިލައިގެން ދިޔައީއެވެ. މި ފަހަރު ވެސް ކަލާފާނާއި ޖަމާލުކަލޯ ޝަހީދުކޮށް ކާމިޔާބު ލިބުނީ ކާފަރުންނަށެވެ. މިކަން ހިނގީ ހިޖުރީ ސަނަތުން 993ވަނަ އަހަރުއެވެ. އެއީ މީލާދީން 1585ވަނަ އަހަރެވެ. ބުނެވޭ ގޮތުގައި ކަލާފާނުގެ ހަށިކޮޅު ގުރާބާއެކީ އައިސް ލައްވީ ހަންޏާމީދޫއަށެވެ. ފަސްދާނު ލެވިފައި ވަނީ އެ ރަށުގައެވެ.\nއައްސުލްޠާން މުޙައްމަދު ޣިޔާޘުއްދީން ސިރީ ކުލަރަންމަނި ކީރިތި މަހާރަދުން (ރަސްކަމަށް އިސްވެވަޑައިގަތުމުގެ ކުރިން މުޙައްމަދު މަނިކުފާނު) އަކީ އައްސުލްޠާނު އިބްރާހީމް އިސްކަންދަރު (ދެވަނަ) ނުވަތަ އިބްރާހީމް ރަސްގެފާނުގެ ދަރިކަލެކެވެ. މި ރަދުންނަށް ޝަހީދު ކުޅަ ބަންޑާރައިން މިހެން ވެސް ކިޔައި އުޅެއެވެ. ޣިޔާޘުއްދީން ރަދުންގެ ރަސްކަމުގެ7ވަނަ އަހަރާއި 35 ވަނައަށްވީ ހުކުރު ދުވަހު ޙައްޖަށް ވަޑައިގަންނަވަމުން ރަސްކަމުގެ ކަންތައްތައް ކުރެއްވުމަށް ޙަވާލުކުރެއްވީ އެ ރަދުންގެ ދައިތާފުޅު އާމިނާ ކަނބާފާނާއި، އެ ކަމަނާގެ ފިރިކަލުން ޢަލީ ޝާހުބަންދަރު (ވެލާނާމަނިކުފާނު) އާއެވެ.\nޣިޔާޘުއްދީން ރަދުން ޙައްޖަށް ވަޑައިގަތްތާ ހަތަރުވަނައަށްވީ ދުވަހު ޢަލީ ޝާހުބަންދަރު އޭނާގެ މައްޗަށް ވެރިކަން ބަދަލުކޮށް ގަދަވެވަޑައިގަތެވެ. އަދި މީގެފަހުން ހިނގައިދިޔަ ދެބަސްވުންތަކުގައި ދޮންބަންޑާރައިންގެ އެއްބަނޑު އެއްބަފައި ޙުސައިން ދޮށިމޭނާ ކިލެގެފާނުގެ ދަރިކަލުން މުޙައްމަދު މަނިކުފާނު، ޢަލީ ޝާހުބަންދަރު އަތުން ރަސްކަން އަތުލައްވައި އޭނާ ރަސްކަމަށް އިސްވެވަޑައިގަތެވެ. ރަސްކަމަށް އިސްވެވަޑައިގަތުމުގެ ފަހުން މުޙައްމަދު މަނިކުފާނުގެ ނަންފުޅު އައްސުލްޠާނު މުޙައްމަދު ޝަމްސުއްދީން އިސްކަންދަރު (ދެވަނަ) އަށް ބަދަލުކުރެއްވިއެވެ.\nޙައްޖު ދަތުރުފުޅު ނިންމެވުމަށްފަހު ޣިޔާޘުއްދީން ރަދުން އެނބުރިވަޑައިގެން ރާއްޖެ ވެދެވަޑައިގެންނެވީ ތިލަދުންމައްޗަށެވެ. މިހިސާބުން މާލޭގެ ޚަބަރުތައް އައްސަވައި މާލެއަށް ފުރާވަޑައިގަތެވެ. ނައު ދަށްވެގެން އެމަނިކުފާނަށް މާލެއަތޮޅަށް ވެދެވަޑައިގެންނެވުނީ ގުރައިދޫ ވިލިނގިލިވަރު ކައިރިންނެވެ. މިތާނގައި ނަވުގައި ވަޑައިގެން ހުންނަވައި، އެއިރު ހުންނެވި ރަދުންނަށް ފަތެއް ފޮނުއްވިއެވެ. މި ފަތުގައި، މާތްކަލާނގެ ކުރެއްވި ނިޔާފުޅަށް ރުހިވަޑައިގެން ހުންނެވިކަމަށާއި، ރަދުންނާއި ފާށަނާކިލެގެފާނު އަރިހުން އަމާންކަން އެދިވަޑައިގެން ހުންނެވި ކަމަށް ލިޔުއްވިއެވެ. މި ފަތް ވިދާޅުވެފައި ރަދުންނާއި ފާށަނާކިލެގެފާނު ރުހިވަޑައެއްނުގަތެވެ. ދެން އަސްކަރުންގެ ބަޔަކު ފޮނުއްވައިގެން، އެ ނަވުގައި ތިބި މަސައްކަތު މީހުންނާއި ދިވެހީން މާލެ ގެންނަވައި ރަދުންގެ އަރިސް ތިން މީހަކާ ހަނގުބޭކަލުން ދޯނިކޮޅެއްގައި ނައުދޮށަށް ފޮނުއްވިއެވެ. މި މީހުން ޣިޔާޘުއްދީން ދޯނިކޮޅަށް ލައިގެން ނަވުގައި ތިބި މީހުންނަށް ނުފެންނަ ހިސާބަށް ދުރަށް ގެންގޮސް، ގައިކޮޅުގައި ބަރޯސި ބަނދެފައި އެ މަނިކުފާނު ކަނޑުފައްތައި ޝަހީދުކޮށްލީއެވެ. މި ކަން ހިނގީ ހިޖުރައިން 1188ވަނަ އަހަރުގެ ޝަޢުބާން މަހުގެ ކުރީކޮޅުގައެވެ.\nދީނާއި ޤައުމުގެ ދިފާޢުގައި އަޅުގަނޑުމެން ދިވެހީންގެ ތެރެއިން ބަޔަކު ހަނގުރާމަކޮށް ޝަހީދުވީ އަނެއް ދުވަހަކީ 1988 ނޮވެމްބަރު 3ވަނަ ދުވަހެވެ. މިއީ ހިތާމަވެރި ހާދިސާއެއް ހިނގި ދުވަހެކެވެ. އެހެނިހެން ފަހަރުތަކެކޭ ވެސް އެއްފަދައިން މި ފަހަރަކީ ވެސް ދިވެހީންގެ ތެރެއިން ޤައުމަށް ޚިޔާނާތްތެރިވީ ބަޔަކު ވެރިކަން ބޭނުންވެގެން، ޤައުމުގެ އަމަންއަމާންކަން ނަގާލުމަށް މަސައްކަތްކުރި ފަހަރެކެވެ. މިކަން ކުރުމަށް ޓަކައި، ވަކިވެގަންނަން މަސައްކަތްކުރާ ސިލޯނުގެ ޓެރަރިސްޓު ޖަމާޢަތެއްކަމަށްވާ ޕްލޯޓް ގެ އެހީ ވަނީ ހޯދާފައެވެ.\n1988 ވަނަ އަހަރުގެ ނޮވެމްބަރު މަހުގެ3ވަނައަށްވީ ބުރާސްފަތި ދުވަހުގެ ފަތިހު ދުޝްމިނުން މާލެއަށް ފައިބައި ސިފައިންގެ މައިދޮރާ ދިމާއަށް ޙަމަލާ ދޭންފެށިއެވެ. ހަމަމިއާއެކު ސިފައިންގެއިންވެސް ރައްދުގައި ވަރުގަދަ ޙަމަލާތައް ދެމުން ގެންދިޔައެވެ. މިޙަމަލާތަކުގައި ދިވެހި އެތައް ބަޔަކު ޝަހީދުވިއެވެ. ޝަހީދުވި ސިފައިންގެ ތެރޭގައި\n1- ކުޑަނެތި ތުއްތު މަނިކު ހ. ވައްތީނިގެ،\n2- ކުޑައާދަމްގެ ކުޑަތުއްތު މ. ކައުސްލިޕް،\n3- އާދަމް ނަޞީރު ހ. ޝޭޑީ ވިލާ،\n4- ޙުސައިން މުޙައްމަދު މަބުސްތާނުގެ ބ. ތުޅާދޫ މ. މަސްތަކާގެ،\n5- ޙުސައިން އާދަމް މާވާގެ / ހދ. ކުޅުދުއްފުށި،\n6- މުޙައްމަދު އިބްރާހީމް ބަހާރުގެ ހއ. މުޅަދޫ މ. މެކާނޯގެ،\n7- މުޙައްމަދު ޙަސަން ރަބީޢުގެ ތ. ދިޔަމިނގިލި މއ. ޗާންދަނީފްލާވާރ،\n8- ޢަބްދު ޒުހައިރު ޝަރީފާމަންޒިލް ގދ. ތިނަދޫ ހ. މާބަނޑޭރިއާގެ، މި 8 މީހުން ހިމެނެއެވެ.\n(ނޮވެމްބަރު ތިނެއްގެ ޢުދުވާނީ ޙަމަލާ، ރައީސުލްޖުމްހޫރިއްޔާގެ އޮފީސް /3ނޮވެމްބަރު 1991)\nނޮވެމްބަރު ތިނެއްގެ ނުރައްކާތެރި ޙަމަލާތަކުގެ ޝިކާރައަކަށް ދިވެހިރައްޔިތުން ވިޔަނުދެއްވާ އެބައިމީހުން ސަލާމަތްކުރެއްވުމަށް ސަރުކާރުން ވަރަށް ބޮޑަށް ވިސްނަވައި ބޭރުގެ އެހީ ހޯއްދެވިއެވެ. އެހީ ހޯއްދެވީ އިންޑިޔާ ސަރުކާރުންނެވެ.\nޝަހީދުންގެ ދުވަހުގެ ނަމުގައި ދުވަހެއް ފާހަގަކުރުމުގެ ބޭނުމަކީ، އަޅުގަނޑުމެންގެ މާތްވެގެންވާ އިސްލާމްދީނާއި ދިވެހި ޤައުމުގެ ދިފާޢުގައި ހަނގުރާމަކޮށް ޝަހީދުވި ހިތްވަރުގަދަ ދިވެހި ބަޠަލުންގެ ހަނދާން އައުކޮށް، އެ ބަޠަލުން ދީނާއި ޤައުމަށް ޓަކައި ކޮށްދެއްވި އަގުނުކުރެވޭފަދަ ބޮޑު ޚިދުމަތްތަކުން ޢިބުރަތް ލިބިގަތުމެވެ. މާތް ﷲގެ މަގުގައި ޖިހާދުކޮށް ޝަހީދުވި ބަޠަލުންނަކީ އަޅުގަނޑުމެންގެ ދިވެހި ހިތްތަކުގައި ދާއިމަށް ދިރިތިބޭ ބައަކަށް ހެދުމެވެ.\nޒަމާން ބަދަލުވެ ކަންކަން ބަދަލުވެ ދުނިޔެ ތަރައްޤީވާވަރަކަށް ގައުމުތަކަށް ދިމާވާ ކަންކަން ވެސް ބަދަލުވެދެއެވެ. އުފެދޭ ގޮންޖެހުންތައް ވެސް ތަފާތެވެ. އަޅުގަނޑުމެން ޝަހީދުންގެ ދުވަސް ފަދަ ދުވަސްތައް ފާހަގަކުރަމުން ދާއިރު އަޅުގަނޑުމެންގެ ހިތްމައްޗަށް ގެންނާންވީ މި ކަންކަމެވެ. ޢިބުރަތް ހޯދަންވީ މި ފަދަ ހާދިސާތަކުންނެވެ. އަދި ވިސްނާ ފިކުރުކުރަންވީ މިހާރު އަހަރެމެންނަށް ތިބެވުނު ހާލާމެދުގައެވެ. ދިވެހީންގެ މެދުގައި ޒަމާނުއްސުރެ އޮތް އެކުވެރިކަމާއި އެއްބަނޑު އެއްބަފާކަމުގެ ރީތި ސިފަ މުޅިން ފުހެވިދަނީއެވެ. ދިމާކުރުމާއި ހަޑިހުތުރު އެއްޗެހި ކިޔުމާއި މާރާމާރީއާއި މީހުން މެރުންފަދަ ކަންތައްތައް އިތުރުވަމުން ދަނީއެވެ. އެކަކު އަނެކަކަށް ކުރަމުން އައި އިޙްތިރާމް ކުރުން ނެތި ދިވެހީންގެ ރީތި އާދަކާދަތައް ގެއްލިދަނީއެވެ. ޑްރަގް ބޭނުން ކުރުމާއި އެތެރެކުރުމާއި، ޑްރަގްގެ ވިޔަފާރި އިތުރުވެ ކުރިފަޅަމުން ދަނީއެވެ. އެހެންކަމުން ޤައުމުގައި މިހާރު ހިނގަމުން މިދާ ކަންކަމާއި، ވިސްނުމަށް އަންނަމުން މިދާ ބަދަލުތައް، މިހިރީ ޚިޔާލުކުރަން ވެއްޖެ ކަންކަމެވެ. މަތިވެރި އަޚްލާޤީ ބިންގަލެއްގެ މަތީގައި ދިރިއުޅުން ބިނާކުރަމުން އައި ދިވެހިންގެ ސުލޫކީ މިންގަނޑު މިހާރު ބަދަލުވަމުން މިދާ ގޮތަށް ދާނަމަ ޤައުމީ މަސްލަހަތަށް އަރާފާނެ ބުރުލަކާ މެދު ވިސްނަން މިހާރު ވެސް ލަސްވެއްޖެއެވެ. މުޖުތަމަޢުގައި އޮންނަންވި އެކުވެރިކަމާއި ގާތްކަން ނެތެމުން އާޢިލާތަކާއި ޖަމާޢަތްތައް ބައިބައިވަމުން މިދާ ދިއުމަކީ ކުރިމަގަށް އޮތް ނުރައްކަލެއް ކަމުގައި ވިސްނައި ފިޔަވަޅު އަޅަންވެއްޖެއެވެ. ފަރުދުންގެ ފެންވަރުގައެވެ. އާޢިލާގެ ފެންވަރުގައެވެ. އަދި ޖަމާޢަތްތަކުގެ ފެންވަރުގައާއި ޤައުމީ ފެންވަރުގައެވެ. ނޫންނަމަ މި ބިމުން ކޯދުލައި އަރަން ފަށާނީ މީރު ފެން އާރުތަކެއް ނޫނެވެ.\nއަޅުގަނޑުމެން އެދެންވީ އަޅުގަނޑުމެން އެންމެންނަށް ހެޔޮ ވިސްނުންދެއްވައި ހެޔޮ ރަޙުމަތްލެއްވުމަށެވެ. ދިވެހި ޤައުމަށް ބާއްޖަވެރި ކުރިއެރުމާއި ފާގަތި މުސްތަޤްބަލެއް ދެއްވުމަށެވެ. އިސްލާމްދީނާއި ދިވެހި ޤައުމަށް ޓަކައި ޖިހާދުކުރެއްވި އަބުޠާލުންނަށް ހެޔޮ ރަޙުމަތްލެއްވުމެވެ.


Facebook Ge Agu 500 Billion Dollarah Araifi - Vaguthu\nފޭސްބުކްގެ އަގު 500 ބިލިޔަން ޑޮލަރަށް އަރައިފި\n2 މަސް ކުރިން ( ސެޕްޓެމްބަރު 12, 2017 )\nފޭސްބުކްގެ ޖުމްލަ އަގު 500 ބިލިއަން ޑޮލަރަށް އަރައިފިއެވެ.\nމަޝްހޫރު ސޯޝަލް ނެޓްވޯކް ފޭސްބުކް ހިއްސާގެ ބާޒާރުގައި މިހާރު އެޕަލް، ގޫގުލް، އަދި މައިކްރޮސޮފްޓާ އެންމެ ކައިރިން ވާދަކުރާ އެއް ކުންފުންޏެވެ\nއަބަދުވެސް އާ ކަންކަން ތައާރަފްކުރާ ފޭސްބުކުން މިދިޔަ އަހަރު އެކަނި ވެސް މުޅިން އަލަށް 10 ފީޗާ ތައާރަފްކުރި އެވެ. ފޭސްބުކް ލައިވް މީގެ ތެެރޭ ހިމެނެ އެވެ. މިހާރު އެ ފީޗާ ބޭނުންކުރާ މީހުން ދުވަހުން ދުވަހަކަށް އަންނަނީ ގިނަވަމުންނެވެ.\nތަފާސްހިސާބުތައް ދައްކާގޮތުގައި ދުނިޔޭގެ އާބާދީގެ2ބިލިއަން މީހުން ފޭސްބުކް ބޭނުންކުރެ އެވެ. އޭގެތެރެއިން، 750 މިލިއަން މީހުން ދުވާލަކު އެއްފަހަރު ފޭސްބުކް ބޭނުންކުރާއިރު، ފޭސްބުކަށް "ދެވިހިފާފައިވާ" 270 މިލިއަން މީހުން 24 ގަޑިއިރު ތެރޭ މަދުވެގެން ފަސް ފަހަރު ފޭސްބުކަށް ޒިޔާރަތްކުރެ އެވެ. ދުވާލާ ރޭގަނޑުގެ ވަގުތުތައް ފޭސްބުކާއެކު އަބަދު ހޭދަކުރާ މީހުންގެ ޢަދަދުވެސް އަންނަނީ މިލިއަނުން ގުނެމުންނެވެ.\nދުވަހެއްގެ މައްޗަށް އެވްރެޖްކޮށް 800 މިލިއަނަށްވުރެ ގިނަ މީހުން ފޭސްބުކްގެ ކޮންމެވެސް ޕޯސްޓަކަށް ލައިކްކުރެއެވެ.\nމިދިޔަ 13 އަހަރުގެ ރެކޯޑްތަކަށް ބަލާއިރު، ފޭސްބުކްގައި މިހާރު ތަފާތު 740 ބިލިއަން ފޮޓޯ އެބަހުއްޓެވެ. ކޮންމެ ދުވަހަކު އިތުރު 350 މިލިއަން ފޮޓޯ ދުނިޔޭގެ އެކި ކަންކޮޅުތަކުން ދަނީ އަޕްލޯޑްކުރަމުންނެވެ. ފޭސްބުކްގައި އެކި މީސްމީހުންގެ ނަންނަމުގައި ހުޅުވާފައިވާ އެކައުންޓްތަކުގެ އިތުރުން ތަފާތު ކަންކަން އިޝްތިހާރުކުރުމަށް 54 މިލިއަން ޕޭޖް މިހާރުވެސް ދަނީ ބޭނުންކުރެވެމުންނެވެ.\nފޭސްބުކްގެ (ފްރެންޑް ޝިޕްގެ) ޢަދަދު 150 ބިލިއަނަށް އަރައެވެ. ފޭސްބުކާމެދު ހެދިފައިވާ ދިރާސާތައް ކަށަވަރުކޮށްދޭ ގޮތުގައި، ފޭސްބުކް ބޭނުންކުރާ އާބާދީގެ 53 އިންސައްތައަކީ އަންހެނުންނެވެ. ފިރިހެނުންގެ އިންސައްތައަކީ 47 އެވެ.\nގެޓްސެޓް ލޯނު ލިބުނު މީހުންގެ ލިސްޓު އާންމުކޮށްފި\nކާށިދޫގައި 10 ގެސްޓް ހައުސް އެޅުމަށް އެމްއައިޓީޑީސީ އަށް\nބޮޑެތި މީހުންނަށް ޚާއްސަ ނެޕީ "ޕޮނިމޯ" އެސްޓީއޯ އިން ވިއްކަން ފަށައިފި\nބަޖެޓަށް ވޯޓް ނުދޭ މެމްބަރުންގެ ދާއިރާތަކުގައި މަޝްރޫއު ހިންގަން ދަތިވާނެ - މިނިސްޓަރު\n6 ދުވަސް ކުރިން 5


Samsung smartphonethakah Graphene Battery | Mihaaru\nސެމްސަންގް ގެލަކްސީ ސްމާޓްފޯންތަކަށް "ގްރަފީން" ބެޓެރީ\n31 އޮކްޓޯބަރ 2018 - 07:31\nގްރަފީން ބެޓެރީ އާ ބެހޭ ގޮތުން ވާހަކަދައްކަމުން ސެމްސަންގް ބުނީ އަދި އޮތީ ޓެސްޓް މަރުހަލާގައި ކަމަށެވެ. އެކަމަކު ވެސް، "ލިދިއަމް-އަޔަން" ބެޓެރީތަކަށް ވުރެ ދެމެހެއްޓެނިވި ޓެކްނޮލޮޖީއަކަށް ގްރަފީން ބެޓެރީތައް ވާނެ ކަމަށެވެ.\nސެމްސަންގް ފޯނުތަކުގައި ގްރަފީން ބެޓެރީ ހިމަނާނެ ދުވަހެއް އަދި ނޭނގެ އެވެ. އިންޓަނެޓަށް ލީކުވެފައި ހުރި މައުލޫމާތަށް ބަލާއިރު، ގެލަކްސީ އެސް10 އަކީ ބާރުގަދަ ފޯނަކަށް ވާނެ އެވެ. ސެމްސަންގްގެ އޮފިޝަލުން ދައްކާފައި ހުރި ވާހަކަތަކަށް ބަލާއިރު ވެސް، އެސް10 ވެގެން ދާނީ އިންގިލާބީ ކުރިއެރުންތަކެއް ތައާރުފުކުރާ ފޯނަކަށެވެ.\nގެލަކްސީ އެސް10 އާ މެދު ކުރެވޭ އުންމީދުތަކަށް ބަލާއިރު، އެއީ 5ޖީ ފޯނަކަށް ވެސް ވާން ޖެހެ އެވެ. ޑިސްޕްލޭ ދަށުގައި "ފިންގާޕްރިންޓް ސްކޭނާ" ވަޅުލައި، ސެމްސަންގުން ނެރޭ ފުރަތަމަ ފޯނަކީ ވެސް އެސް10 ކަމަށް ބުނެވެ އެވެ. އަނެއްކޮޅުން މިހާރު ބުނެވެނީ އެސް10 ގައި ގްރަފީން ބެޓެރީ ބޭނުންކުރެވޭނެ ކަމަށެވެ.\n"ލިދިއަމް-އަޔަން" ބެޓެރީތަކުގެ މައްޗަށް "ގްރަފީން" ބެޓެރީތައް ހޯދާ ކާމިޔާބަކީ، ގިނައިރު ޗާޖު ދެމެހެއްޓިފައި ހުރުމެވެ. ގަބޫލުނުކުރެވޭހާ އަވަހަށް ޗާޖުކުރެވުމެވެ.\nސެމްސަންގް ގެލަކްސީ އެސް10 އާ މެދު ފުން އުންމީދުތަކެއް ކުރެވުނު ނަމަވެސް، މި ލިޔުމުގައި ދެކެވިފައި ހުރި އެއްވެސް ވާހަކައެއް އަދި ކަށަވަރެއް ނުވެ އެވެ. މިއިން ކަމަކާ ބެހޭ ގޮތުން ސެމްސަންގުން ރަސްމީ ބަހެއް ނުބުނެ އެވެ. އެކަމަކު ވެސް، ސްމާޓްފޯނުތައް ނެރެން ކައިރިވަމުން އަންނައިރު، އިންޓަނެޓަށް ލީކުވާ މައުލޫމާތުތައް ގިނަ ފަހަރު ސައްހަ ވެ ދެ އެވެ. އެކަން ޔަގީންވަނީ ފޯނުތައް ނެރޭ ފަހުންނެވެ.\nއިތުރު ލިޔުންތައް ސެމްސަންގް ބެޓެރީ ސްމާޓް ފޯން މޮބައިލް ފޯން


World Cup Boalha: Adidas Telstar 18 - Vaguthu\nބޯކޮށް ވާރޭވެހި، ތ. އަތޮޅުގެ ހަ ރަށެއްގައި ފެންބޮޑު ވެއްޖެ - 1 ގަޑިއިރު ކުރިން\nވޯލްޑް ކަޕް ބޯޅަ: އެޑިޑާސް ޓެލްސްޓާ 18\n11 މަސް ކުރިން ( ޖޫން 12, 2018 )\nމި ފަހަރުގެ ވޯލްޑް ކަޕަށް އެޑިޑާޑްސް އިން އުފެއްދި ބޯޅަ އަކީ ޓެލްސްޓާ 18 އެވެ. މި ބޯޅައަކީ ޒަމާނީ ޓެކްނޮލޮޖީ ބޭނުންކޮށްގެން އެޑިޑާޑްސް އިން ތައްޔާރުކޮށްފައިވާ ބޯޅައެކެވެ.\nމި ބޯޅަ ޑިޒައިންކޮށްފައިވަނީ ވޯލްޑް ކަޕެއްގައި ބޭނުންކުރި އެޑިޑާޑްސްގެ އެންމެ ފުރަތަމަ ބޯޅަ ރަމްޒުކޮށްދޭ ގޮތަށެވެ. އެޑިޑާޑްސް އަކީ 1970 ވަނަ އަހަރުން ފެށިގެން ފީފާ ވޯލްޑް ކަޕްގައި ބޭނުންކުރާ ބޯޅަ އުފައްދާ ކުންފުންޏެވެ.\nއެޑިޑާޑްސް އިން 1970 ވަނަ އަހަރުގެ ވޯލްޑް ކަޕަށް އުފެއްދި ޓެލްސްޓާ އަކީ އޭރު ވަރަށް މަޝްހޫރުވި ބޯޅައެކެވެ. ހުދާއި ކަޅު ހިމެނޭ އެބަ ބޯޅައިގެ ޑިޒައިންގެ ސަބަބުން އޭރު ބްލެކް އެންޑް ވައިޓް ޓީވީތަކުން ބަލާ މީހުންނަށް ފަސޭހަވެގެންދިޔަ އެވެ.\nއޭގެ 50 އަހަރު ފަހުން ވޯލްޑް ކަޕަށް އެޑިޑާޑްސް އިން ނެރުނު ޓެލްސްޓާ އަކީ ޒަމާނީ ޓެކްނޮލޮޖީ އާޢި ކުލަތައް ހިމެނޭ ބޯޅައެކެވެ. މި ބޯޅަ ހެދުމަށް ބޭނުންކޮށްފައިވާ ބައެއް މެޓީރިއަލް އަކީ ރީސައިކަލްކޮށްފައިވާ މެޓީރިއަލް އެވެ.\nމީގެ އިތުރުން ބޯޅައިގެ އިންނަ އެންއެފްސީ ޗިޕްގެ ސަބަބުން، ބޯޅަ ގަންނަ ފަރާތްތަކަށް ފައިދާކުރެ އެވެ. މި ޗިޕްގެ ސަބަބުން ސްމާޓް ފޯނުން މި ބޯޅައިގެ ގިނަ މައުލޫމާތުތަކެއް ބަލާލެވޭނެ އެވެ.


Vaccine Eh Ufehdhijje Nama Hurihaa Gaumakaa Hissaa Kuraanan: China – adduLIVE\nވެކްސިނެއް އުފެއްދިއްޖެނަމަ ހުރިހާ ގައުމަކާއި ހިއްސާކުރާނަން: ޗައިނާ\nMay 18, 2020, 19:07 ހަސަން ރަޝީދު\nކޮވިޑް-19 އަށް ވެކްސިނެއް އުފެއްދިއްޖެނަމަ ހުރިހާ ގައުމަކާއި ވެސް ހިއްސާކުރާނެ ކަމަށް ޗައިނާގެ ރައީސް ޝީ ޖިންޕިންގ ވިދާޅުވެއްޖެއެވެ.\nމިއަދު ފެށި 73 ވަނަ ވޯލްޑް ހެލްތް އެސެމްބްލީގައި ވާހަކަދައްކަވަމުން ޗައިނާގެ ރައީސް ވިދާޅުވީ އެގައުމުން ވެކްސިނެއް އުފައްދުމަށް ކުރަމުންދާ މަސައްކަތް ކާމިޔާބުވެ ބޭނުން ކުރަން ފެށިއްޖެނަމަ ހުރިހާ ގައުމަކާއި ވެކްސިން ހިއްސާކުރާނެ ކަމަށެވެ.\nމިއީ އެންމެންގެ ފައިދާ އަށް ޗައިނާ ކުރަން ނިންމާފައިވާ ކަމެއް ކަމަށާއި އަދި މިއީ ކުރިއަރަމުން އަންނަ ގައުމުތަކުން ވެކްސިނެއް ހޯދުމަށް ކުރަންޖެހޭ މަސައްކަތަށް އެހީތެރިވުމުގެ ގޮތުން ކުރާ ކަމެއް ކަމަށްވެސް ޝީ ވިދާޅުވިއެވެ.\nޗައިނާ އިން މިހާތަނަށް ފަސް ވެކްސިނެއް އުފައްދާފައިވާއިރު، އެ ވެކްސިންތައް އިންސާނުންގެ ހަށިގަނޑަށް ޖަހައިގެން ޓެސްޓް ކުރުމުގެ މަރުހަލާ މިހާރު ވަނީ ފަށާފައެވެ. މި ވެކްސިންތަކުގެ ނަތީޖާ ލިބޭވަރު ވާނީ އަންނަ ޖުލައި މަހު ކަމަށް ޗައިނާގެ ކަމާބެހޭ ފަރާތްތަކުން ބުނެއެވެ.\nސިއްހީ ތަޖުރިބާކާރުން ބުނާގޮތުގައި މި ބައްޔަށް ވެކްސިނެއް ލިބެން ގާތްގަނޑަކަށް 12 ނުވަތަ 18 މަސް ދުވަހުގެ މުއްދަތެއް ނެގުމަކީ އެކަށީގެންވާ ކަމެކެވެ.\nމިދިޔަ އަހަރުގެ ފަހުކޮޅު ޗައިނާ އިން ފެނުނު މި ބަލި މިހާރު ވަނީ ދުނިޔޭގެ ގިނަ ގައުމުތަކަށް ފެތުރިފައެވެ. މި ބަލީގައި މިހާތަނަށް ދުނިޔެއިން ތިން ލައްކަ އަށް ވުރެ ގިނަ މީހުން ވަނީ މަރުވެފައެވެ. އަދި ހަތަރު މިލިއަނަށް ވުރެ ގިނަ މީހުންނަށް ބަލި ޖެހިފައިވާއިރު އެއް މިލިއަން މީހުން ވަނީ ބަލިން ރަނގަޅުވެފައެވެ.


12 މާރޗް 20193years ago\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 21 މާރިޗު 2019 ވާ ބުރާސްފަތި ދުވަހު 14:00 ގެ ކުރިން، ހިތަދޫ މުނިސިޕަލް ސަރވިސް އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 މާރިޗު 27 އާއި 2019 އެޕްރީލް3އާ ދެމެދު، އައްޑޫސިޓީ ކައުންސިލް އިދާރާގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n05 ރަޖަބު 1440\nޕަބްލިޝް ކުރި ތާރީޚް: 12-03-2019


Kaiveneege kurin Deepika dhuvaalaku dhe iru ehchehi dhovey: Ekuveriyaa\nކައިވެނީގެ ކުރިން ދީޕިކާ ދުވާލަކު ދެ އިރު އެއްޗެހި ދޮވޭ: އެކުވެރިޔާ\nދީޕިކާ: ކެއްކުމާއި އެއްޗެތި ދޮވުން ފަދަ ކަންތައް އަމިއްލައަށް ކުރަން ލޯބި ކުރޭ\nދީޕިކާ ޕަދުކޯންގެ ކުޑައިރުގެ އެކުވެރިޔާ ހިތޭޝާ މެހެތާ ދާދި ފަހުން ސޯޝަލް މިޑިއާގައި ޝެއާކުރި ވީޑިއޯއެއްގައި އޭނާގެ އެކުވެރިޔާގެ ވަރަށް ގިނަ ވާހަކަތައް ޝެއާކޮށްފައި ވެއެވެ. މިއީ ދީޕިކާ އާއި އޭނާގެ މެދުގައި ބޭއްވި "ބޭކް-އޯފް" ކިޔާ ފްރެންޑްލީ ކޮމްޕެޓިޝަނެއްގައި ޝެއާ ކުރި ވީޑިއޯ އެކެވެ. ދީޕިކާ ވެސް މިފަދަ ވީޑިއޯއެއް ޝެއާކޮށް އެކުވެރިޔާ ހިތޭޝާ އާ ގުޅޭ މައުލޫމާތުތައް ހިއްސާ ކޮށްފައި ވެއެވެ.\nހިތޭޝާ ޝެއާކުރި ވީޑީއޯގައި އޭނާ ބުނެފައިވާ ގޮތުގައި ކައިވެނީގެ ކުރިން ދީޕިކާ އާއްމު ގޮތެއްގައި ދުވާލަކު ދެ ފަހަރު އެއްޗެތި ދޮންނާނެ އެވެ. އެއީ ހިތްހަމަޖައްސަން ދީޕިކާ ކުރާ ކަމެއް ކަމަށް އެކުވެރިޔާ ބުނެފައި ވެއެވެ. ހިތޭޝާ ބުނި ގޮތުގައި އެހެން މީހުންގެ އަންނައުނު ވެސް ދޮވެދެ އެވެ. ކޮންމެ ދުވަހަކު ދެ އިރު އެއްޗެތި ނުދޮނުވިއްޔާ ދީޕިކާއަށް ހިތްހަމަޖެހުމެއް ނުލިބޭކަމަށް ވެސް ހިތޭޝާ ބުންޏެވެ.\n"ކައިވެނި ނުކުރާއިރު ދީޕިކާ ގަދަކަމުން ވެސް މީހުންގެ އަންނައުނު އަތުލައިގެން މެޝިނަށް އަޅާނެ. އެއީ ކޮންމެ ދުވަހަކު އެއްޗެތި ދޮންނާނެ ފުރުސަތު އޭނާއަށް ނުލިބޭތީ ކުރާ ކަމެއް،" ހިތޭޝާ ބުންޏެވެ.\nހަތަރު ވަނަ ގްރޭޑުން ފެށިގެން ހިތޭޝާ އާއި ދީޕިކާ އަކީ ބެސްޓް ފްރެންޑުންނެވެ. ހިތޭޝާއާ ބެހޭ ގޮތުން ދީޕިކާ ވާހަކަ ދައްކާފައިވާ ވީޑިއޯގައި އޭނާ ބުނެފައިވަނީ ހިތޭޝާއަކީ ކިޔެވުމަށް ވަރަށް މޮޅު ދަރިވަރެއް ކަމަށެވެ. ސްކޫލްގައި ކިޔެވިއިރު އަބަދުވެސް ހިތޭޝާ އެއްވަނަ ހޯދާ ކަމަށާއި ކިޔެވުމުގެ އިތުރުން އެހެނިހެން ހަރަކާތްތަކުން ވެސް އަބަދުވެސް ހިތޭޝާ އެއްވަނައަށް ދާކަމަށް ދީޕިކާ ބުންޏެވެ.\nތަންކޮޅެއް ކުރިން ފެމިނާއަށް ދިން އިންޓަވިއު އެއްގައި ދީޕިކާ ބުނެފައިވާ ގޮތުގައި އޭނާގެ އޮފީހާއި ގޭގެ ހުރިހާ ކަމެއް ކުރަނީ އޭނާ އަމިއްލައަށެވެ. އޭނާ ބުނި ކަމެއް ބުނި ގޮތަކަށް ކުރަން އެތައް ބައިވަރު މުވައްޒަފުންނެއް ތިބޭ އިރު ވެސް ދީޕިކާގެ އަމިއްލަ ކަންތައްތައް އޭނާ އަމިއްލައަށް ކުރާ ކަމަށާއި މިއީ ފިރިމީހާ ރަންވީރު ސިންގް އަށް ވެސް ނުވިސްނުނު ކަމެއް ކަމަށް ދީޕިކާ ބުންޏެވެ.\n"ގޭގައި ކުރާ ހުރިހާ ކަމެއް ކުރަނީ އަހަރެން އަމިއްލައަށް. ރަންވީރު އަހާނެ ކީއްކުރަންހޭ ތި ކަންތައް އަމިއްލައަށް ތި ކުރަނީ. އަހަރެންނަށް އެނޫން ގޮތެއް ދަސްވެފައި ނެތީމައޭ އަހަރެންނަށް ބުނަން ޖެހެނީ،" ދީޕިކާ ބުންޏެވެ.\nދީޕިކާ ބުނި ގޮތުގައި އޭނާގެ ކޮންމެ ދުވަހެއް ވެސް ހޭދަ ވަނީ އެހެން މީހުންނެކޭ ވެސް ދާދި އެއްގޮތަށެވެ. ތަރުކާރީ އާއި ތަކެތި އޯޑަރު ކޮށްގެން ގެނައުމާއި ތަންތަނަށް ދާން ޕެކް ކޮށް އަންޕެކް ކުރުން ފަދަ ކަންކަން ވެސް ކުރަނީ އަމިއްލައަށެވެ.\nފިލްމީ ރޮނގުން ބަލާއިރު ދީޕިކާގެ އެންމެ އަވަހަށް ރިލީޒްވާން ހަމަޖެހިފައިވާ ފިލްމަކީ ރަންވީރު އާއެކު ކުޅެފައިވާ ސްޕޯޓްސް ޑްރާމާ "83" އެވެ.


Hulhumale' ge maguthakaai aanmu thanthan saafukuran WAMCO ah - One Online\n26 އޭޕްރީލް 2022: ހުޅުމާލޭގެ މަގުތަކާއި އާންމު ސަރަހައްދުތައް ސާފުކުރުމުގެ މަސައްކަތް ވެމްކޯއާ ހަވާލުކޮށްފި-- ފޮޓޯ: އެޗްޑީސީ\nހުޅުމާލޭގެ މަގުތަކާއި އާންމު ސަރަހައްދުތައް ސާފުކުރުމުގެ މަސައްކަތް ވެމްކޯއަށް\nހުޅުމާލޭގެ އާންމު ސަރަހައްދުތައް ކުނިކަހައި ސާފުކުރުމުގެ މަސައްކަތް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން ވޭސްޓް މެނޭޖުމަންޓް ކޯޕަރޭޝަން (ވެމްކޯ)އާ ހަވާލުކޮށްފިއެވެ.\nއެޗްޑީސީގައި މިއަދު ބޭއްވި ރަސްމިއްޔާތެއްގައި މި އެއްބަސްވުމުގައި ވެމްކޯގެ ފަރާތުން ސޮއިކުރެއްވީ ޑެޕިއުޓީ މެނޭޖިން ޑިރެކްޓަރު ޔޫސުފް ސިރާޖެވެ. އެޗްޑީސީގެ ފަރާތުން ސޮއި ކުރެއްވީ މެނޭޖިން ޑިރެކްޓަރު ސުހައިލް އަހުމަދެވެ.\nތިން އަހަރު ދުވަހުގެ މި އެއްބަސްވުމުގެ މައިގަނޑު މަގުސަދަކީ ހުޅުމާލޭގެ އާންމު ސަރަހައްދުތައް ސާފުކޮށް، ހުޅުމާލެއިން ނެގޭ ކުނީގެ ބާވަތްތައް ވަކިކުރެވި ދެމެހެއްޓެނިވި ހައްލެއް ހޯދައިދިނުން ކަމަށްވެސް އެޗްޑީސީން ބުންޏެވެ.\nމި އެއްބަސްވުމުގެ ދަށުން ހުޅުމާލެގައި ތަރައްގީކޮށް އާންމުކޮށް ހުޅުވާލާފައިވާ ހުރިހާ މަގުތަކާއި މަގާ އިންވެގެންވާ ޕޭމަންޓާއި ގަސް އިންދާފައިވާ ސަރަހައްދުތަކާއި ޕާކުތަކާއި އަދި ބީޗު ސަރަހައްދު ކުނިކަހައި ސާފުކޮށް ބެލެހެއްޓުން ހިމެނެއެވެ.\nމިގޮތުން ވެމްކޯއިން ކުނިކަހައި ސާފުކުރުމުގައި ނެގުމަށް ހަމަޖެހިފައިވަނީ އާންމުކޮށް "ލީޓަ" ކޮށްފައި ހުންނަ ކުނީގެ ބާވަތްތަކެވެ. މި ބާވަތުގެ ކުނީގެ ތެރޭގައި ހިމެނެނީ ޕްލާސްޓިކް ފުޅި، ދަޅު، ކޮތަޅު، ކަރުދާސް، ފަތްކުނި، ޕެކޭޖިން އަދި މިފަދަ އެހެނިހެން ބާވަތްތަކެވެ.\nވެމްކޯއިން ބުނީ، ވެމްކޯގެ ކުނި އުކާލުމުގެ ހިދުމަތައް ރަޖިސްޓަރީ ނުކޮށް ތިބި ގޭބިސީތަކުން ކުނި އުކާލުމުގެ ހިދުމަތް ހޯދުމަށް ރަޖިސްޓާކުރުން އެދޭ ކަމަށެވެ.\nގުޅޭ ޓެގު އެޗްޑީސީ ވެމްކޯ ހުޅުމާލެ


ކޮވިޑް-19: ރާއްޖޭގެ އަދަދުތައް މައްޗަށް ގޮސް، ހާލަތު ބަދަލުވަނީ! - 1 ގަޑިއިރު ކުރިން\n"ޔާމީން މަރާލިރޭ އާދަޔާ ޚިލާފަށް އަނިޔާ ލިބި، ހަޅޭއްލަވާ އަޑު އިވުނު"\nއަނިޔާވެރިކޮށް މަރާލާފައިވާ އުމުރުން 29 އަހަރުގެ ސޯޝަލް މީޑިއާ އެކްޓިވިސްޓް އަދި ބްލޮގަރ، ޔާމީން ރަޝީދު މަރާލި ރޭ އޭނާ ދިރިއުޅޭ ގެއިން ހަޅޭކުގެ އަޑާއި، އޭނާއަށް ވަޅިން ހަމަލާދިން ކަމަށް ތުހުމަތު ކުރާ ދެ މީހުން އެގެއިން ނުކުތް މަންޒަރު ފެނުނު ކަމަށް، އެ މައްސަލައާއި ގުޅިގެން ކްރިމިނަލް ކޯޓުގައި މިއަދު ހެކިބަސްދިން މީހަކު ބުނެފިއެވެ.\nމިކަމާއި ގުޅިގެން ސިއްރުން ހެކިބަސްދިން ހެކިވެރިޔާ ބުނީ ހަޅޭކުގެ އަޑަށްފަހު އެ ގެއިން ނުކުތީ، ހ. އަންނާރުމާގެ، އިސްމާއީލް ހައިޝަމް ރަޝީދާއި މ. އިރާސްމިކުގެ، އަހްމަދު ޒިހާން އިސްމާއީލް ކަމަށެވެ. ހަމައެހެންމެ، އެ ގެއިން އެމީހުން ނިކުތްއިރު އެމީހުން ތިބީ މާސްކު އަޅައިގެން ކަމަށާއި ނަމަވެސް އެގެއިން ނުކުތް ދެ މީހުންނަކީ ހައިޝަމާއި ޒިހާންކަން ޔަގީން ކުރެވޭ ކަމަށްވެސް ހެކިވެރިޔާ ބުންޏެވެ\nމީގެ އިތުރުން ހެކިވެރިޔާ ބުނީ ހައިޝަމާއި ޒިހާން އެގެއިން ނުކުތްއިރު، އެގޭގެ ބޭރުގައި، ސައިކަލެއްގައި މަޑުކޮށްލައިގެން މ. ޠާއިފް، އިސްމާއީލް ރަޝީދު ހުރި ކަމަށެވެ. އަދި ޒިހާން އެ ސަރަހައްދުން ދިޔައީ އެތަނުގައި ޕާކްކޮށްފައި ހުރި ސައިކަލެއްގައި ކަމަށްވެސް ހެކިވެރިޔާ ބުންޏެވެ.\nމިއަދުގެ ޝަރީއަތުގެ އަޑުއެހުމުގައި ވަނީ ސިއްރު ހެކިވެރިޔާ ފަހެއްގެ ހެކިބަސްވެސް ނަގައިފައެވެ. އޭނާ ހެކިވެރިއެއްގެ ގޮތުގައި ހުށަހަޅާފައިވަނީ ޔާމީން ރަޝީދުގެ ގޭގެ ގްރައުންޑްފުލޯގައި 2:30 ގައި އެނާ ނިކުތް އިރު އަލި ހުރިކަމާއި، އޭގެ ފަހުން އައި އިރު އަލިކަމެއް ނެތް ކަން ސާބިތު ކުރުމަށެވެ.\nހަމައެހެންމެ، ފިންގާޕްރިންޓް ކޮމްޕޭރިޝަން ރިޕޯޓް ތައްޔާރުކުރި ފަރާތުގެ ހެކިބަސް ނަގަން ވެސް މިއަދު ވަނީ މަސައްކަތް ކޮށްފައެވެ. އެހެން ނަމަވެސް އެކަމަށް އެކަށީގެންވާ ވަގުތު ލިބިފައިނުވާ ކަމަށް ބުނެ، އެކަމަށް ދިފާއުން އިއުތިރާޒު ކުރުމުން، އެ ހެކިބަސް ދެން އޮންނަ އަޑުއެހުމެއްގައި ނެގުމަށް ޝަރީއަތުން ވަނީ ނިންމާފައެވެ.\nމި މައްސަލައާއި ގުޅިގެން މީގެ ކުރިން ބޭއްވި އަޑުއެހުމެއްގައި ސިއްރުން ހެކިބަސްދިން ހެކިވެރިޔަކު ބުނެފައިވަނީ ޔާމީން މަރައިލި މީހުން އެގޮތަށް ރޭވީ ކައްޓި ހިތްވަރު ފެސްޓިވަލްގައި ބައިވެރި ކުރި ކުރެހުންތަކެއްގައި އިސްލާމް ދީނަށް ފުރައްސާރަކޮށްފައިވާތީ ކަމަށެވެ.\nއެ ހެކިވެރިޔާ ބުނީ، ފުރުޤާން މިސްކިތުގައި ޔާމީން ރަޝީދު މަރަން ފުރަތަަމަ މަޝްވަރާ ކުރެވުނުއިރު، އެ މީހުން އެ މިސްކިތުން ބައްދަލުކޮށްފައި ވަނީ ފޮޓޯ މައުރަޒުގައި ގުރުއާނަށް ފުރައްސާރަ ކޮށްފައިވާ ކަމަށްބުނެއެވެ.\nޖިނާޢީ މައްސަލަތަކުގައި އަބަދުވެސް ދަޢުވާ ކުރާ ފަރާތަކީ ދަޢުލަތެވެ. މައްސަލަ ޘާބިތު ކުރުމަށްޓަކައި، ދަޢުލަތުން ހުށަހަޅާ ހެކިތައް، ހާމަކުރަންޖެހޭ އިޖުރާޢަތު، ޖިނާޢީ އިޖުރާޢަތުގެ ޤާނޫނުގެ 129 ވަނަ މާއްދާގައި ވަނީ ބަޔާންކޮށްފައެވެ. އެ މާއްދާގައި ބުނެފައިވަނީ، ދަޢުލަތުގެ ބާރުގެ ދަށުގައިވާ ނުވަތަ ބެލުމުގެ ދަށުގައިވާ މަޢުލޫމާތާއި، އެ މަޢުލޫމާތަކީ، ދަޢުލަތަށް އެނގޭ ނުވަތަ އެކަށީގެންވާ ގޮތުގައި އެނގެންޖެހޭ މަޢުލޫމާތު، ދަޢުވާ ލިބޭ ފަރާތައް ހާމަކުރަންވާނެ ކަމަށެވެ. އަދި ދަޢުވާ ލިބޭ ފަަރާތުން ލިޔުމުން އެދިއްޖެނަމަ، ދަޢުވާ ލިބޭ ފަރާތުން ދީފައިވާ އެ މައްސަލައާއި ގުޅުންހުރި އެންމެހާ ބަޔާންތަކާއި، ދަޢުވާ ލިބޭ ފަރާތުން އަނގަބަހުން، ދަޢުވާ ކުރާ ފަރާތަށް ނުވަތަ ޤާނޫނު ތަންފީޒު ކުރާ މުވައްޒަފަކަށް ދީފައިވާ ބަޔާނެއްގައި ހިމެނޭ މައިގަނޑު ކަންކަން ބަލައި، ނުވަތަ ކޮޕީ ނަގައި، ނުވަތަ ފޮޓޯ ނެގުމުގެ ފުުރުޞަތު އެ ފަރާތަށް ހަމަޖައްސައިދޭން ވާނެ ކަމަށް އެ މާއްދާގައި ބަޔާންކޮށްފައި ވެއެވެ.\nޤާނޫނުގެ "ދިގު އަތް"\nމި ދައްކަނީ އާދައިގެ ވާހައެއް ނޫނެވެ. ޤާނޫނު އަސާސީން ކޮންމެ މީހަކަށްވެސް ލިބިދީފައިވާ ދިރިހުރުމުގެ ހައްޤު އޭނާގެ ކިބައިން ނިގުޅައިގަތް ވާހަކައެެވެ. އެ މީހަކީ، ދޭސީއެއް ކަމަށް ވިޔަސް، ބިދޭސީއެއް ކަމަށްވިޔަސް، ޤާނޫނު އަސާސީގެ ދެވަނަ ބާބުގައި ބަޔާންކޮށްފައިވާ ހުރިހާ ހައްޤެއްވެސް އެއްވެސް ތަފާތު ކުރުމެއް ނެތި ކޮންމެ މީހަކަށްވެސް ލިއްބައިދޭން ވާނެކަމަށް އެ ޤާނޫނުގައި ވަނީ ކަނޑައަޅާފައެވެ. އަދި އެއިން އެއްވެސް ހައްޤެއް ގެއްލިގެން ދާ ޙާލަތުގައި، އެ ހައްޤެއް ކަށަވަރުކޮށްދީ، ޙިމާޔަތް ކޮށްދިނުމަކީ، ދަޢުލަތުގެ ވާޖިބެއް ކަމަށް، ހަމަ އެ ޤާނޫނު އަސާސީގެ 18 ވަނަ މާއްދާގައި ވަނީ ބަޔާންކޮށްފައެވެ.\nކޮންމެ މީހަކީވެސް، ދިރިހުރުމުގެ ހައްޤާއި، އަމިއްލަ މިނިވަންކަމާއި، ނަފުސު ރައްކާތެރި ކުރުމުގެ ހައްޤު ލިބިގެންވާ މީހެކެވެ. ޤާނޫނު އަސާސީގެ 16 ވަނަ މާއްދާގައި ބަޔާންކޮށްފައިވާ ގޮތުގެ މަތީން ހަދާފައިވާ ޤާނޫނަކާއި، އެއްގޮތަށް މެނުވީ އެއްވެސް މީހެއްގެ ކިބައިން، އެއިން އެއްވެސް ހައްޤެއްގެ ނުވަތަ މިނިވަންކަމެއްގެ އެއްވެސް މިންވަރެއް ނިގުޅައި ގަނެވިގެނެއް ނުވާނެއެވެ. މީގެ އިތުރުން، ކޮންމެ މީހެއްގެ ޒާތީ އަދި އާއިލީ ދިރިއުޅުމާއި، ގޮވަތި ގެދޮރާއި، އަނެކުންނާއި ކުރާ ޒާތީ މުޢާޞަލާތުތަކަކީ، ޙުރުމަތްތެރިވެގެންވާ ކަންކަމާއި، ތަންތަންކަމަށްވެސް ޤާނޫނު އަސާސީގައި ވަނީ ކަނޑައަޅާފައެވެ.\nތޫނު އެއްޗެއް ނުވަތަ ހަތިޔާރެއް ބޭނުންކޮށްގެން ޤަޞްތުގައި މީހަކު މެރުމަކީ، ޤާނޫނު ނަމްބަރު 17/2010 (ބިރުދެއްކުމާއި، ނުރައްކާތެރި ހަތިޔާރާއި، ތޫނު އެއްޗެހި ގެންގުޅުން މަނާކުރުމުގެ ޤާނޫނު) ގެ5ވަނަ މާއްދާ ބުނާ ގޮތުން، ޖިނާޢީ ބޮޑު ކުށެކެވެ. އެ ކުށުގެ އަދަބަކީ، މަރުގެ އަދަބު ކަމަށްވެސް ވަނީ ކަނޑައަޅާފައެވެ. ތޫނު އެއްޗެއް ނުވަތަ ހަތިޔާރެއް ބޭނުންކޮށްގެން މާރާމާރީ ހިންގުމުގެ ސަބަބުން އެމީހަކު މަރުވެއްޖެ ނަމަ، އެ ކުށުގެ އަދަބަކީ އުމުރަށް ޖަލަށް ލުމެވެ. މީހެއްގެ ގުނަވަނެއް ނެތިދާފަދަ ގޮތަކަށް ތޫނު އެއްޗެއް ނުވަތަ ހަތިޔާރެއް ބޭނުންކޮށްގެން މާރާމާރި ހިންގުމުގެ ކުށުގެ އަދަބަކީ، 15 އަހަރާއި 25 އަހަރާއި ދެމެދުގެ މުއްދަތަށް އެމީހަކު ޖަލަށް ލުމެވެ.\nތަފާތު ނުކުރުމާއި ޒާތީ ދިރިއުޅުން\nޤާނޫނު އަސާސީގެ، "އަސާސީ ހައްޤުތަކާއި މިނިވަން ކަމުގެ ބާބު"ގައި ބަޔާންކޮށްފައިވާ އެއްވެސް ހައްޤެއް އަދި މިނިވަން ކަމެއް ލިބުމުގައި، އެ މީހެއްގެ ނަސްލަށް، ނުވަތަ އުފަންވީ ޤައުމަށް ނުވަތަ ކުލަޔަށް ނުވަތަ ޖިންސަށް، ނުވަތަ އުފަންވީ ޤައުމަށް، ނުވަތަ ޢުމުރަށް، ނުވަތަ ޖިސްމާނީ ނުވަތަ ނަފްސާނީ ނުކުޅެދުންތެރިކަމަކަށް ބަލައިގެން ނުވާނެއެވެ. މުޖުތަމަޢުގެ ޢާންމު ޙާލަތަށްވުރެ ނިކަމެތިކަން ލިބިފައިވާ މީހަކަށް ނުވަތަ ބަޔަކަށް ނުވަތަ އިޖުތިމާޢީ ހާއްސަ ރައްކާތެރިކަމެއް ލިބިދޭންޖެހޭ ބަޔަކަށް އެހީތެރިވެ ދިނުމަށްޓަކައި ނުވަތަ ރައްކާތެރިކަން ލިބިދިނުމަށްޓަކައި ކުރާ ކަންތައްތަކަކީ، ތަފާތު ކުރުމެއް ކަމުގައި ނުބެލެވޭނެކަން، ޤާނޫނު އަސާސީގެ 17 ވަނަ މާއްދާއަށް ބެލުމުން އެނގެން އޮވެއެވެ. އަދި ކޮންމެ މީހެއްގެ ޒާތީ އަދި އާއިލީ ދިރިއުޅުމާއި، ގޮވަތި ގެދޮރާއި، އަނެކުންނާއި ކުރާ ޒާތީ މުޢާސަލާތުތަކަކީ، ޙުުރުމަތްތެރިވެގެންވާ ކަންކަމާއި، ތަންތަނެވެ. އަދި ކޮންމެ މީހަކުމެ، އަނެކުންގެ އެ ހައްޤުތަކަށް ޙުރުމަތްތެރިކޮށް ހިތަން ވާނެ ކަމަށްވެސް ޤާނޫނު އަސާސީގައި ވަނީ ބަޔާންކޮށްފައެވެ.\nޢަދުލްވެރިކަމާއި އެކު ޝަރީއަތް ހިންގުން\nޖިނާޢީ މައްސަލަތައް ކުރިއަށް ގެންދާނެ ގޮތުގެ އިޖުރާޢަތު ބަޔާންކޮށްފަ އޮންނަ ޤާނޫނަކީ، ޤާނޫނު ނަމްބަރ 12/2016 ޖިނާޢީ އިޖުރާޢަތުގެ ޤާނޫނެވެ. އެ ޤާނޫނުގެ 142 ވަނަ މާއްދާއިން ވަނީ، ޢަދުލުވެރިކަމާއި އެކު އަދި މެދު ނުކެނޑި ޝަރީޢަތް ކުރިއަށް ގެންދިއުމުގެ ހައްޤު ކޮންމެ މީހަކަށްވެސް ލިއްބައިދީފައެވެ. ޖިނާޢީ ކޮންމެ މައްސަލައެއްގައިވެސް ޝަރީޢަތް ހިންގަންވާނީ، ޢަދުލުވެރިކަމާއިއެކު، ވަކި ފަރާތަކަށް ނުޖެހި ހަމަހަކަމާއިއެކު ކަމަށާއި، ޝަރީޢަތުގެ އަޑުއެހުތައް ފެށުމަށްފަހު، މެދުކެނޑުމެއްނެތި، އެ ޝަރީޢަތް ކޮށް ނިންމަންވާނެ ކަމަށް އެ މާއްދާގައި ވަނީ ބަޔާންކޮށްފައެވެ.\nޔާމީން ރަޝީދުގެ މަރުގެ މައްސަލައިގައި ތޫނުއެއްޗެއް ބޭނުން ކޮށްގެން ގަސްދުގައި މީހަކު މެރުމުގެ ދަޢުވާ އުފުލާފައިވަނީ މ. އަންނާރުމާގޭ އިސްމާއީލް ހައިޝަމް ރަޝީދާއި މ. ކޮޅުފުށީ އީސްޓް، ހުސައިން ޒިޔާދާއި މ. ތާއިފް، އިސްމާއީލް ރަޝީދާއި މ. ކުދެހިގޭ، ހަސަން ޝިފާޒާއި، ގދ. ގައްދޫ ސިންދުބާދުގޭ މުހައްމަދު ދިފްރާނާއި މ. އިރާސްމިކުގެ އަހުމަދު ޒިހާން އިސްމާއީލްގެ މައްޗަށެވެ.\nއިމްރާން މަރުތަކުގެ ވާހަކަތައް ދެއްކެވީ ސިޔާސީ ފައިދާ ހޯދަން ކަން މިހާރު ސާފު: އުޝާމް


ދިވެހި ރާއްޖޭގެ އުފެއްދުންތައް ކުރިއަރުވާ، ޕްރޮމޯޓްކޮށް އަދި ރާއްޖޭގެ އުފެއްދުންތަކަށް ހަމަ އަގު ލިބޭނެގޮތް ފަހިކުރުމުގެ ބޭނުމުގައި، ރާއްޖޭގެ އުފެއްދުމެއްކަން އަންގައިދޭ ނިޝާން، "ޖެނުއިން މޯލްޑިވިއަން ޕްރޮޑަކްޓް" ލޯގޯ ރާއްޖޭގެ އުފެއްދުންތަކުގައި ޖަހައިދެވޭނެ އުސޫލެއް ނުވަތަ ސެޓިފިކޭޝަން ސްކީމެއް ތަޢާރަފުކުރުމަށް މިމިނިސްޓްރީން ކުރަމުން ދާ މަސައްކަތުގައި، މި ސްކީމްގައި ބޭނުންކުރެވޭނެ ލޯގޯ، "ޖެނުއިން މޯލްޑިވިއަން ޕްރޮޑަކްޓް" ލޯގޯ ފަރުމާކުރުމުގެ މުބާރާތެއް ބޭއްވުމަށް ނިންމައި، މުބާރާތަށް ލޯގޯ ޑިޒައިން ހުށަހެޅުމުގެ ފުރުސަތު 30 ސެޕްޓެންބަރު 2014ގެ ނަންބަރު (IUL)101-AF/1/2014/134 އިޢުލާން އަދި 09 ނޮވެންބަރު 2014ގެ ނަންބަރު (IUL)101-FT/1/2014/156 އިޢުލާނުން މިނިސްޓްރީން ވަނީ ހުޅުވާލާފައެވެ.\nނަމަވެސް، މި2އިޢުލާނާ ގުޅިގެން އެކަށީގެންވާ ލޯގޯ ޑިޒައިން ލިބިފައި ނުވާތީ، މި މުބާރާތަށް ލޯގޯ ޑިޒައިން ހުށަހެޅުމުގެ ފުރުޞަތު އަލުން ހުޅުވާލައި އާންމުކޮށް އިޢުލާންކުރަމެވެ. "ޖެނުއިން މޯލްޑިވިއަން ޕްރޮޑަކްޓް" ލޯގޯ ފަރުމާކުރުމުގެ މުބާރާތަށް ލޯގޯ ޑިޒައިން ކުރުމުގެ މިނަގަނޑުތަކާއި، މުބާރާތާގުޅޭ އިތުރު މަޢުލޫމާތު ދިނުމުގެ ގޮތުން، 24 ޑިސެންބަރު 2014ވާ ބުދަ ދުވަހުގެ 14:00ގައި މި މިނިސްޓްރީގައި މަޢުލޫމާތު ދިނުމުގެ ސެޝަނެއް ބޭއްވޭނެއެވެ.\nމި މުބާރާތަށް ލޯގޯ ހުށަހެޅުމުގެ އައު ސުންގަޑި އަކީ 20 ޖަނަވަރީ 2015ވަނަ ދުވަހުގެ މެންދުރު 14:00އެވެ.\nމި މުބާރާތުން އެއްވަނައަށް ދާފަރާތަކަށް -/25,000 (ފަންސަވީސް ހާސް) ދިވެހި ރުފިޔާގެ ފައިސާގެ އިނާމެއް ދޭގޮތަށް ވަނީ ހަމަޖެހިފައެވެ. އަދި އެއްވަނައަށް ދާފަރަތެއްގެ ލޯގޯ، "ޖެނުއިން މޯލްޑިވިއަން ޕްރޮޑަކްޓް" ސެޓިފިކޭޝަން ސްކީމްގެ ލޯގޯގެ ގޮތުގައި ބޭނުންކުރެވޭނެއެވެ.\nމި މުބާރާތުގެ ރޫލްސް އަދި ގައިޑްލައިންސް، އަދި މުބާރާތުގައި ބައިވެރިވުމަށް އެދޭ ފޯމު، މި މިނިސްޓްރީގެ ވެބްސައިޓް www.trade.gov.mv އިން ލިބިވަޑައިގަންނަވާނެއެވެ. އިތުރު މަޢުލޫމާތު ހޯއްދެވުމަށް، މިނިސްޓްރީގެ ނަންބަރު 3333199 / 3333154 އަށް ގުޅުއްވުން އެދެމެވެ. ނުވަތަ [email protected] އަށް އީމެއިލް ކުރެއްވުން އެދެމެވެ.\nސުންގަޑި: 20 ޑިސެންބަރު 2014 1500


ނަބީބޭކަލުންގެ ޤާތިލުންނާއި ރާމާމަކުނުތަކުގެ ދަރިފަސްކޮޅު ޔަހޫދީން ބިންމަތީގައި ފަސާދަކޮށްފިއެވެ. ޤަތުލު ޢާއްމު ހިންގައިފިއެވެ. އިންސާފެއްނެތް ދުނިޔޭގެ ބޮޑެތި ބާރުތަކުގެ އެހީގައެވެ. މިކަމުގެ ކުރިމަތީގައި އިންސާފުގެ ބަހެއް ބުނެލާނެ ހަމަ އެކަކުވެސް އިސްލާމީ އުންމަތުގެ ލީޑަރުންގެ ތެރޭގައިނެތެވެ. <?xml:namespace prefix = o />\nއެތައް ދުވަހެއް ވަންދެން ފަލަޞްޠީނު ޙިޞާރުކުރުމަށްފަހު އެތަނުގެ ކުޑަކުދީންނާއި މުސްކުޅިން މަރުގެ ތުންފަތް މައްޗަށް ގެނެސް، ދެން ފެށީ މަތިން ބޮމުގެ ވާރޭ ވެއްސާށެވެ. ޔަހޫދީންނަށް ﷲ ގެ ލަޢުނަތް ހުއްޓެވެ. އެމީހުންގެ މިޖަރީމާތަކާމެދު ސުކޫތުވެ، އެއްޗެއް ނުބުނެ ތިބި ޙާކިމުން ﷲ އަށް ބިރުވެތިވުން ހުއްޓެވެ. ޤިޔާމަތްދުވަހު މިއުންމަތުގެ ކަންކަމާމެދު އެބައިމީހުންނާ ސުވާލުކުރެވޭނެތެވެ.\nމުސްލިމު އަޚުންނޭވެ! ހަފްތާއެއްގެ ތެރޭގައި އެތައްކުޑަކުދީންނާއި އެތައް އަންހެނުންނާއި އެތައްބަޔަކު ވަނީ ކަތިލައިފައެވެ. ފަލަޞްޠީނުގެ ބިމުގެ ދަހިވެތިކަމުގައި ޔަހޫދީން މިހިންގާ ޖަރީމާތައް ހުއްޓުމަކަށް ގެނައުމަށް އިސްލާމީ އުންމަތުގެ ޙާކިމުންވަނީ ނުކުޅެދިފައެވެ.\nމުސްލިމު އަޚުންނާއި އުޚުތުންނޭވެ! ދިމާވެފައިވާ ގިނަގުނަ ހުރަސްތައް ޖިހާދުގެ މައިދާނާއި އަޅުގަނޑުމެންނާ ދެމެދުގައި ވެއެވެ. ނަމަވެސް އަޅުގަނޑުމެންގެ ދުޢާއެވެ. ﷲ އަށް ދުޢާކުރަންވީއެވެ. އަޅުގަނޑުމެންގެ އަޚުންނަށް ނަޞްރު ދެއްވާތޯއެވެ. ﷲ ލަޢްނަތްލެއްވި ޔަހޫދީންނާ ދެކޮޅަށް އަޅުގަނޑުމެންގެ އަޚުން ކުރަމުން އެދަނީ ޝަރުޢީ ޖިހާދެކެވެ. މަސްޖިދުލްއަޤްޞާއާއި، އިސްރާއާއި މިޢްރާޖުގެ މާތް ބިމެވެ. އަޅުގަނޑުމެންގެ މާތް ނަބިއްޔާ ޞައްލަﷲ ޢަލައިހި ވަސައްލަމަ ނަބީބޭކަލުންނާއިގެން އިމާމުވެ ނަމާދުކުރެއްވި މާތް ބިމުގެ ދިފާޢުގައި އަޅުގަނޑުމެންގެ އަޚުން އެކުރަނީ ތާރީޚު ނުދެކޭ ފަދަ މަތިވެރި ޖިހާދެކެވެ. އާދައިގެ ހަތިޔާރުތަކާއެކު ދުނިޔޭގެ އެންމެ ވަރުގަދަ ވަސީލަތްތަކާ ދެކޮޅަށެވެ. ފަލަޞްޠީނުގެ ބިމަކީ މުސްލިމުންގެ ބިމެކެވެ. ޢަރަބީންގެ ބިމެކެވެ. ޔަހޫދީންގެ ތަނެއްނޫނެވެ.\nމުސްލިމު އަޚުންނާއި އުޚުތުންނޭވެ! ފަލަޞްޠީނުގެ ޖިހާދުގައި ބައިވެރިވާށެވެ. ދުޢާއިންނެވެ. އެންމެ ވަރުގަތަ ހަތިޔާރަކީ އެވެ. މިކަމުގައި ޖާނާއި މާލުން ބައިވެރިވުމަކީ އަޅުގަނޑުމެންގެ ދީނީ އަދި ޤައުމީ ވާޖިބެކެވެ. އަޅުގަނޑުމެންނަށް މައިދާނަށް ހަނގުރާމައަށް ދެވޭނެ މަގުވަނީ ބަންދުވެފައެވެ. ނަމަވެސް ﷲ އާދެމެދުގައިވާ ދޮރު ބަންދެއްނުވެއެވެ. ވީމާ ދުޢާކުރުން ގިނަ ކުރެއްވުމަށް އިލްތިމާސްކުރަމެވެ. މާތް ﷲ ތިޔަ ބޭފުޅުންނަށް ހެޔޮ ތައުފީޤްދެއްވާށިއެވެ.


4 dhuvahah fahu covid number 100 in dhashah\nކޮވިޑް ސާމްޕަލް ނެގުން: ޕޮޒިޓިވް ނަން\nރާއްޖެއިން އިތުރު 92 މީހަކު ކޮވިޑް-19 އަށް ޕޮޒިޓިވް ވެއްޖެ އެވެ. މިއަދު ޕޮޒިޓިވްވި މީހުނާއެކު ރާއްޖޭގެ ކޮވިޑް ނަންބަރު ވަނީ 76،546 އަށް އަރާފަ އެވެ. މިއީ މިދިޔަ ހަތަރު ދުވަސްތެރޭ ކޮވިޑް ނަންބަރު 100 އިން ދަށަށް ދިޔަ ދުވަހެކެވެ.\nމިއަދުގެ އިރު އޮއްސުމާ ހަމައަށް އެއް ކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 21 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. މިއަދު ޕޮޒިޓިވް މީހުންގެ ތެރެއިން 48 މީހުން ޕޮޒިޓިވްވީ އަތޮޅުތަކުގެ ތެރެއިންނެވެ. ރިސޯޓަކުން ވެސް 18 މީހަކު ޕޮޒިޓިވްވެފައި ވެއެެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 2،606 މީހުންނެވެ. މިހާތަނަށް 73،710 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 11 މީހަކަށް ދަނީ ފަރުވާ ދެމުންނެވެ.\nއަދާ ހަމައަށް 218 މީހަކު ވަނީ ކޮވިޑް ބަލީގައި މަރުވެފަ އެވެ. ކޮވިޑްގައި އެންމެ ފަހުން މީހަކު މަރުވީ ބުދަ ހެނދުނު އެވެ. ހުޅުމާލެ މެޑިކަލް ފެސިލިޓީގައި ފަރުވާ ދެމުން އައި އެ މީހަކީ އުމުރުން 82 އަހަރުގެ ދިވެހި ފިރިހެނެކެވެ.\nކޮވިޑް؛ މާލެއިން 29، އަތޮޅުތަކުން 47


Anna Season Nimendhen Messi Barcelona Gai Madu Kurani - Vaguthu\nއާޖެންޓީނާގެ ތަރި ލިއޮނެލް މެސީ އަންނަ ސީޒަން ނިމެންދެން ބާސެލޯނާގައި މަޑުކުރާނެކަން ކަށަވަރު ވެއްޖެއެވެ.\n2017 ވަނަ އަހަރުގައި މެސީ ބާސެލޯނާ އާއިއެކު ހަދާފައިވާ4އަހަރުގެ އެއްބަސްވުމުގެ ދަށުން ހިލޭ ޓްރާންސްފާގައި އޭނާއަށް ކުލަބް ދޫކޮށްލުމަށް އޮތް ފުރުސަތު މެއި 30 ގައި ހަމަވެފައި ވާތީ އަންނަ ސީޒަން ނިމެންދެން އޭނާ ބާސެލޯނާގައި މަޑުކުރަން ޖެހޭނެއެވެ.\nއަންނަ ސީޒަންގައި މެސީގެ އެއްބަސްވުން ބާސެލޯނާ އާއިއެކު ހަމަވާއިރު މިހާތަނަށް މެސީ އެއްބަސްވުން އާކޮށްފައި ނުވެއެވެ. ނަމަވެސް ބާސެލޯނާގެ ރައީސް ބާޓޮމިއޯ ހާމަކުރި ގޮތުގައި އިތުރު ފަސް އަހަރު މެސީ ބާސެލޯނާގައި މަޑުކުރާނެއެވެ.\nމީގެ ދުވަސް ކޮޅެއްގެ ކުރިން ބާސެލޯނާގެ ސްޕޯޓިން ޑައިރެކްޓާރ އެރިކް އާބިދަލް އާއި ޖެހުނު މައްސަލައެއް ގައި މެސީ ބާސެލޯނާ ދޫކޮށްލަން އުޅޭކަމުގެ އަޑުތައް މީޑިޔާ ތަކުގައި ފެތުރުނެވެ. ނަމަވެސް މެސީ ވަނީ އޭނާ އަދި ބާސެލޯނާގައި މަޑުކުރަން ބޭނުންވާކަމަށް ބުނެފައެވެ.\nމިދިޔަ ނޮވެމްބަރު މަހު ބާސެލޯނާގެ ރައީސް ބާޓެމިއޯ ބުނިގޮތުގައި އެންޑްރެސް އިނިއެސްޓާަ ސޮއި ކުރި ކަހަލަ އުމުރު ދުވަހުގެ އެއްބަސްވުމެއް މެސީއަށް ދޭންވަނީ ނިންމާފައެވެ. ނަމަވެސް މިކަމާ ގުޅޭ އިތުރު މައުލޫމާތެއް ފަހުން ބާސެލޯނާއިން ހާމަކޮށްފައި ނުވެއެވެ.\nއުމުރުން 32 އަހަރުގެ މެސީ ބާސެލޯނާގެ ޔޫތު ޓީމާއި ގުޅުނީ 2001 ވަނަ އަހަރުގައެވެ. 2004 ވަނަ އަހަރު މެސީވަނީ ބާސެލޯނާގެ ސީނިއާ ޓީމަށް ކުޅެން ފަށައި މިހާތަނަށް 718 މެޗުން 627 ލަނޑު ކާމިޔާބުކޮށް ދީފައެވެ. ދުނިޔޭގެ މޮޅު ކުޅުންތެރިޔާގެ މަގާމް6ފަހަރަށް ހޯދި ލިއޮނަލް މެސީވަނީ ބާސެލޯނާ އާއިއެކު ސްޕެއިނިޝް ލީގު 10 ފަހަރަށް ކާމިޔާބުކޮށް އަދި ޗެންޕިއަންސް ލީގު ހަތަރު ފަހަރު ކާމިޔާބު ކޮށްފައެވެ.


"Fortnite" Apple Store inn remove kohlaifi\nމަޝްހޫރު ގޭމް "ފޯޓްނައިޓް" އެލަޕް ސްޓޯރުން ނަގައިފި\n2017 ވަނަ އަހަރު އެޕިކް ގޭމްސްއިން ނެރުނު ކާމިޔާބު ގޭމް "ފޯޓްނައިޓު" އެޕަލް ސްޓޯރުން ރިމޫވްކޮލައިފި އެެވެ.\nމި ގޭމް އެޕަލް ސްޓޯރުން ރިމޫވްކޮށްލީ ދާދިފަހުން އެ ގޭމަށް ގެނައި އަޕްޓޭޑަކާއިއެކު ގޭމް ކުޅެމުންދާ އިރު ލިބޭ ކަރަންސީން ލެވެލްތައް ގަތުމަށް އެ ގޭމް އުފެއްދި އެޕިކް ގޭމްގެ އެޕްލިކޭޝަނުން ސީދާ ގަނެގެން ބޭނުން ކުރާނަމަ އަގުހެޔޮކޮށް ކުޅެވޭގޮތަށް ބަދަލުކުރުމުންނެވެ.\nއެޕިކުން ވަނީ އެޕަލް ސްޓޯރުން ގޭމް ރިމޫވްކޮށްލިތާ ކުޑައިރުކޮޅެއް ތެރޭ ލީގަލް ޑޮކިއުމެންޓްވެސް ފައިލްކޮށްފައެވެ. އެހެންކަމުން މި މަައްސަލަ ކުރިން ވެސް ޖެހިދާނެކަން އެ ކޮމްޕެނީ ވަނީ އަންދާޒާކޮށްފައެވެ.\nމި މައްސަލާގައި އެޕަލްއިން ބުނީ އެ ގޭމް ސްޓޯރުން ރިމޫވް ކޮށްލަންޖެހުނީ އެޕިކް ގޭމްސްއިން އެޕަލް ސްޓޯރުގެ ގައިޑްލައިންތަކާއި ހިލާފުވެފައިވާތީ އެވެ. އެޕަލް ސްޓޯރުން ގޭމް ރިމޫވްކޮށްލިތާއި ކުޑައިރުކޮޅެއްފަހުން ގޫގުލް ޕްލޭއިންވެސް ވަނީ ގޭމް ރިމޫވްކޮށްލާފައެވެ.\nއެހެން ނަމަވެސް އެންޑްރޮއިޓް ފޯނުތަކަށް ފަސޭހައިން މި ގޭމް އެޕިކް ގޭމްސްއިން ނަގައިގެން ކުޅެވޭނެކަމަށް އެޕިކު ގޭމްސްއިން ވަނީ ބުނެފައެވެ. އަދި އެޕަލް ޔޫސަރުންނަށް ގޭމްގެ ކުރީގެ ވާސަން އަދިކުޅެވޭނެ ކަމަށާއި ނަމަވެސް އަޕްޑޭޓްކުރަން އެރުމަށްފަހު ބައެއް ފީޗާރސްތައް ގެއްލޭނެ ކަމަށެވެ.


Saudi ah hamaa dhin missile foaru kodhdhinee Iranun: Valee Ahudhu Mohammed | Mihaaru\nސައުދީ ވަލީ އަހުދު މުހައްމަދު ބިން ސަލްމާން. --ފޮޓޯ:އޭއެފްޕީ\nސައުދީ އަށް ހަމަލާ ދިން މިސައިލް ފޯރުކޮށްދިނީ އީރާނުން: ވަލީ އަހުދު މުހައްމަދު\n07 ނޮވެމްބަރ 2017 - 21:045comments\nރިޔާޒް (ނޮވެމްބަރު 7) - ޔަމަނުގެ ހޫތީން ސައުދީ އަރަބިއާގެ ވެރިރަށް ރިޔާޒަށް ހަމަލާ ދިން މިސައިލް ފޯރުކޮށްދިން ބަޔަކީ އީރާން ކަމަށް ވަލީ އަހުދު މުހައްމަދު ބިން ސަލްމާން ތުހުމަތު ކުރައްވައިފަ އެވެ.\n"މިއީ ހަނގުރާމައިގެ އުދުވާނީ އަމަލެއް ހިންގުމުގެ ދަރަޖައިގެ ކަމެއް،" އިނގިރޭސި ޚާރިޖީ ވަޒީރު ބޮރިސް ޖޯންސަންއާ އެކު ފޯނުން ދެއްކެވި ވާހަކައިގައި މުހައްމަދު ވިދާޅުވި ކަމަށް ސައުދީގެ ރަސްމީ ނޫސް އެޖެންސީން ބުނެފައިވެ އެވެ.\nރިޔާޒުގެ ޚާލިދު އިންޓަނޭޝަނަލް އެއާޕޯޓަށް ދޭން އުޅުނު ހަމަލާ ވަނީ އަމާޒަށް ވާސިލްވުމުގެ ކުރިން ގޮއްވާލައިފަ އެވެ.\nހޫތީންނަށް އެހީވަމުންދާ ކަމަށް ކުރާ ތުހުމަތު އީރާނުން ދޮގު ކުރެ އެވެ. އީރާނުގެ ޚާރިޖީ ވަޒީރު މުހައްމަދު ޖާވަދު ޒަރީފް އިއްޔެ ވިދާޅުވީ ސައުދީގެ "އުދުވާނުގެ" ސަބަބުން މުޅި މެދުއިރުމަތި ބިރުވެރި ހާލަތަކަށް ވައްޓާލައިފި ކަމަށެވެ.\nހޫތީން ފޮނުވާލި ބުރްކާން އެޗް2 މިސައިލުގެ އަމާޒަކަށް ހެދި ކިންގް ޚާލިދު އިންޓަނޭޝަނަލް އެއާޕޯޓް އޮންނަނީ ޔަމަނުގެ ބޯޑަރުން ފެށިގެން 850 ކިލޯ މީޓަރު (530 މޭލު) ދުރުގަ އެވެ. އަދި ރިޔާޒުގެ އިރު އުތުރުން 35 ކިލޯ މީޓަރު ދުރުގަ އެވެ.\nހިއުމަން ރައިޓްސް ވޮޗުން ބުނީ އާއްމުން ބޭނުންކުރާ އެއާޕޯޓަކަށް އަމާޒުކޮށް ހަމަލާއެއް ފޮނުވާލުމަކީ ހަނގުރާމައިގެ ޖަރީމާއެއް ކަމަށެވެ.\nހޫތީން ވަނީ މިދިޔަ ޖުލައި މަހު ވެސް މައްކާ އަށް މިސައިލް ހަމަލާއެއް ދޭން އުޅެފަ އެވެ. ސައުދީގެ ޚާރިޖީ ވަޒީރު އާދިލް އަލް ޖުބައިރު ވިދާޅުވީ ރިޔާޒަށް ދޭން އުޅުނު ހަމަލާގައި ބޭނުންކޮށްފައިވާ މިސައިލާއި މައްކާ އަަށް ދޭން އުޅުނު ހަމަލާގައި ބޭނުންކުރި މިސައިލުގެ ތަފާތެއް ނެތް ކަމަށެވެ. ދެ މިސައިލް ވެސް ސަޕްލައިކޮށްފައި ވަނީ އީރާނުން ކަމަށް އޭނާ ވިދާޅުވި އެވެ.\nއީރާނުގެ ޚާރިޖީ ވުޒާރާގެ ތަރުޖަމާނަކު ވިދާޅުވީ ރިޔާޒަށް ދިން މިސައިލް ހަމަލާއަކީ ސައުދީ ކޯލީޝަނުން ޔަމަނަށް ދޭ ހަމަލާތަކަށް ދިން ރައްދެއް ކަމަށާއި އެކަމާ އީރާނުން ކުރާނެ ކަމެއް ނެތް ކަމަަށެވެ.\nއިތުރު ލިޔުންތައް ސައޫދީ އަރަބިއްޔާ އީރާން ޔަމަން މުހައްމަދު ބިން ސަލްމާން\nހޫތީން ސައޫދީ އަށް ހަމަލާ ދެނީ އީރާނުގައި އުފައްދާ މިސައިލުން\n"އީރާނާ ހަނގުރާމަކޮށްފިނަމަ އިގްތިސާދު ހަލާކުވާނެ"\nޓޭންކަރު މައްސަލައިގައި ސައުދީގެ އިންޒާރު އީރާނަށް


Hisaabah dhah Josephine Santiago mihaaru NASA gai\nއެމެރިކާގައި އުފަންވިޔަސް ޖޯސްފީން ސެންޓިއާގޯ އުޅެ ބޮޑުވީ ފިލިޕީންސްގަ އެވެ. އޭނާ ކޮލެޖުގެ ތައުލީމު ނިންމީ ޔުނިވާސިޓީ އޮފް ފިލިޕީންސް އިލެކްޓްރޯނިކްސް އެންޑް ކޮމިއުނިކޭޝަންސް އިންޖިނިއަރިން އިންނެވެ.\nއިންޖިނޭރު ޖޯސްފީންގެ ނަމުން މިހާރު މަޝްހޫރުވެފައި ވިޔަސް ސްކޫލްގައި ކިޔެވި ދުވަސްވަރު ޖޯސްފީން ހިސާބު މާއްދާއަށް ވަރަށް ދަށެވެ. އޭނާ ހިތްވަރާއެކު ކިޔެވުމަށް މަސައްކަތްކުރާ ގިނަ ބަޔަކަށް އުންމީދާއި ހިތްވަރުގެ މިސާލަކަށް ވާނެ އެވެ. ސަބަބަކީ އޭނާއަށް ކާމިޔާބީ ލިބުނީ ވަރަށް ބުރަ މަސައްކަތުން ކަމަށް ވާތީ އެވެ.\nފިލިޕީންސްގައި ސްޕޭސް ޕްރޮގްރާމެއް ނުހިންގަ އެވެ. އެހެންވެ ޖޯސްފީންއަށް ދުވަހަކު ވެސް ނާސާގައި މަސައްކަތް ކުރުމުގެ ފުރުސަތު ލިބިދާނެ ކަމަށް އެކަކުވެސް ހިއެއް ނުކުރެ އެވެ. ސްކޫލް ދައުރުގައި ހިސާބަށް ދަށް ކަމުން އިންޖިނޭރަކަށް ވެވިދާނެ ކަމަށް ޚުދް ޖޯސްފީން ވެސް ގަބޫލެއް ނުކުރެ އެވެ. އިންޖިނޭރުންނަކީ ހިސާބު އިލްމަށް ކިހާ މޮޅު ބައެއްކަން އެންމެން ވެސް ގަބޫލު ކުރާތީ އެވެ.\nކުޑައިރު ޖޯސްފީންގެ ވިސްނުން ހުރީ ކުޑަކޮށް ކިޔަވާލައިގެން ވަޒީފާއެއް ހޯދައިގެން އަމިއްލަ ކަންތައްތައް ކޮށްލުމަށް ބޭނުންވާ އެއްޗެތި ގަންނާނެ ވަރަށް ފައިސާ ހޯދުމަށެވެ. ވަކި ރޮނގުން ކުރިއަށް ދިއުމުގެ ވިސްނުމެއް އޭނާގެ ނެތެވެ.\nރިޒާލްގެ އެންޓިޕޯލޯގައި އޭނާ އުޅެބޮޑުވީ ސައިންސްވެރިންގެ އާއިލާއެއްގެ ތެރޭގަ އެވެ. އޭނާގެ ދައްތަ މެންނަށާއި މައިންބަފައިންނަށް އަންނަ ފޯނު ކޯލުތައް އަހާ އޮޅުން ފިލުވުމުގެ މަސައްކަތަކީ ޖޯސްފީން ކުރަން ޖެހޭ ކަމެކެވެ.\n"ފޯނެއް އަންނައިރަށް އަހަރެން ގޮސް ފޯނު ނަގާފަ އަހަން ކޮން ޑރ. ސެންޓިއާގޯ އަކަށްހޭ ތި ގުޅަނީ. ސަބަބަކީ އަހަރެންގެ މަންމަ އާއި ބައްޕަ އަދި ދެ ދައްތަ އަކީ ވެސް ކޮންމެވެސް ވައްތަރެއްގެ ޑޮކްޓަރުންނަށް ވީތީ. އެމީހުންގެ މަސައްކަތުގެ އަޚުލާގާއި އެކަމަށް ހުރި ޝައުގުވެރިކަން އަހަރެންނަށް ވެސް ކޮންމެވެސް ވަރަކަށް ހުރީ ދަސްވެފައި. ނަމަވެސް އެމީހުންގެ ޕްރޮފެޝަން ތަކަކީ އަހަރެން ޝައުގުވެރިވީ ކަން ކަމަކަށްނުވި،" ފިލިޕީންސް ނޫހަކާ ވާހަކަ ދައްކަމުން ޖޯސްފީން ބުންޏެވެ.\nޖޯސްފީން ކިޔެވީ ފިލިޕީން ސައިންސް ހައި ސްކޫލުންނެވެ. ނަމަވެސް ކޮލެޖަށް ވަނުމުގައި އިންޖިނިއަރިން ދާއިރާއަށް ދިއުމުގެ ވިސްނުމެއް އޭނަގެ ނެތެވެ. އޭނާ އިންޖިނިއަރިން ކިޔަވަން ނިންމީ އޭނާއާއެކު ސްކޫލްގައި ކިޔެވި އޭނާއަށް ވުރެ ތަންކޮޅެއް ދޮށީ އެކުވެރިއެއްގެ ބާރުއެޅުމުގެ މަތިން އޭނާ ކިޔާ ކިޔާ ކުރު ނުކޮށްގެންނެވެ. އެންމެ ފަހުން އޭނާ ޔޫޕީގެ އިލެކްޓްރޯނިކްސް އެންޑް ކޮމިއުނިކޭޝަންސް އިންޖިނިއަރިން ޕްރޮގްރާމަށް ވަނެވެ.\n"ބައެއް ކޯސްތައް އަހަރެން ފުރިހަމަކުރީ ފިރުކިފައި ކަހަލަ ގޮތަކަށް. އަހަރެންގެ މާކްސްތައް ވަރަށް ދަށް. މާކްސް ދަށްވުން އެއީ އަހަރެން އެ ޕްރޮގްރާމް ދޫކޮށްލަން ބޭނުންވި ސަބަބަކަށް ނުވި،" ޖޯސްފީން ބުންޏެވެ.\nފިލާވަޅުތައް އިންތިހާއަށް އުނދަގޫވެ ކިޔަވަން ވަރަށް ދަތިވީއިރު ވެސް ޖޯސްފީން ހިތްވަރުކޮށްފައި ކިޔެވި އެވެ. ކިޔެވުން އުނދަގުލަސް ރައްޓެހިންނާއެކު މަޖާކޮށް ޖޯސްފީން އުޅެމުން ދިޔައީ ހިތްހަމަޖެހިގެންނެވެ.\nކޮލެޖު ދުވަސްވަރު ޖޯސްފީން އަށް ރަނގަޅު އެކުވެރިން ލިބުނެވެ. އެ ކުދިންނާއެކު އުޅެމުން ހިސާބު ނަންބަރުތައް ހަދަން އޭނާ ބުރަ މަސައްކަތްތަކެއް ކުރި އެވެ. އަދި ބައެއް ނަންބަރު އެތައް ފަހަރަކު ހަދާ ހަދާ ގޮސް ޓެސްޓްގައި ޔަގީންކަމާއެކު އިށީނދެވޭ ވަރަށް ދަސްކުރެ އެވެ. އަނެއްބައި ފަހަރު ދެން ކޮންމެގޮތެއް ވިޔަސް ހެޔޮކަމަށް ނިންމާލަ އެވެ.\nއެކުވެރިންނާއެކު ބަދަހި ގުޅުމެއް ގާއިމް ކުރެވިފައި އޮތުން އެއީ ޖޯސްފީން އަށް ލިބުނު އެންމެ ބޮޑު ހިތްވަރެވެ.\nފިލާވަޅުތައް ދަސްކުރުމުގައި ނިދިން މަހްރޫމްވީ ކިހާ ދުވަހެއް ކަމެއް ޖޯސްފީން ހަނދާނެއް ނެތެވެ. ޔަގީނުން ވެސް ވަރަށް ގިނަ ރޭތަކެއްގެ ނިދި ގެއްލުނެވެ. ނަމަވެސް އޭނާގެ ބުރަ މަސައްކަތުގެ ނަތީޖާ ވަރަށް ފޮންޏެވެ. އަދި 2001 ގައި އޭނާ ޑީގްރީ ކޯސް ފުރިހަމަކޮށް ޑިގްރީ ހާސިލު ކުރި އެވެ.\nއިންޓާން އެއްގެ ގޮތުގައި ފްލޮރިޑާގެ ޖޯން އެފް ކެނެޑީ ސްޕޭން ސެންޓާގައި މަސައްކަތްކުރުމުގެ ފުރުސަތު 2005 ގައި ޖޯސްފީން އަށް ލިބުނެވެ. އެއީ ނާސާގެ 10 ސައިޓުގެ ތެރޭގައި ހިމެނޭ އެއް ތަނެވެ. އިންޓާންޝިޕް ދުވަސްވަރު އޭނާގެ ހުނަރާއި ބުރަ މަސައްކަތުގެ ނަތީޖާއަކަށްވީ އެތަނުން ފުލްޓައިމް ވަޒީފާއެއް ލިބުމެވެ.\nމިއަދު ޖޯސްފީން އަކީ އެ އެޖެންސީގެ އެޑްވާންސްޑް އިންޖިނިއަރިން ބްރާންޗްގެ ހެޑް އެވެ. ކުޑައިރުއްސުރެ ހިސާބު މާއްދާ ކިޔެވުމުގައި ބޮޑެތި އުނދަގޫތަކާ ކުރިމަތިލާން ޖެހުނު ކުއްޖަކު ނާސާގެ އެންމެ މަތީ އިންޖިނޭރުންގެ ތެރޭގައި ހިމެނޭނެ ކަމަށް ހީކުރާނީ ކާކު ހެއްޔެވެ؟


19 ޖެނުއަރީ 2021 | އަންގާރަ 14:43\nށ. ފުނަދޫ އަކީ ކުރިން ފަޅުރަށެކެއެވެ. މިހާރު އެއީ ށ. އަތޮޅު ވެރިކަން ކުރާ ރަށެއެވެ. ފުނަދޫގައި މީހުން އާބާދުވާން ފަށާފައިވަނީ 1968ވަނަ އަހަރު ޖެނުއަރީ 1 ދުވަހުން ފެށިގެންނެއެވެ. ކުރިން ފުނަދޫ އަށް ކިޔަމުންއައި ނަން (ފަރުކޮޅުފުނަދޫ) "ފުނަދޫ" މިނަމަށް ބަދަލުކުރައްވާފައިވަނީ 12 މާރޗް 1995ގައެވެ.\nށ. ފުނަދޫ - އިރު އޮއްސުނު ވަގުތު ކުޑަ ފިރިހެން ކުއްޖަކު މޫދު ސަރަހައްދުގައި ބައިސްކަލުގައި ދުއްވާފައި ދަނީ - ފޮޓޯ: މުހައްމަދު އަފްރާހް\nށ. ފުނަދޫ - އިރު އޮއްސުނު ވަގުތުގެ ހިތްގައިމު މަންޒަރެއް، ގުދުރަތީ މި ރީތި މަންޒަރުތައް ބަލާލަން ކޮންމެ ދުވަހަކު ވެސް އެތައްބަޔަކު ތިބޭ - ފޮޓޯ: މުހައްމަދު އަފްރާހް\nށ. ފުނަދޫ - ފިރިހެން ކުދިންތަކެއް މޫދަށް އެރޭ މަންޒަރު، ރަށް ރަށުގެ އެކި އުމުރު ފުރައިގެ ކުދިން ކޮންމެ ދުވަހަކުހެން މޫދަށް ގޮސް ފެތުމުގެ ހުނަރުތައް ދަސްކޮށް ހަދާ، މި އުމުރުފުރައިގެ ކުދިންނަކީ މޫދު ކުޅިވަރަށް ނުހަނު ޝައުގުވެރިވާ ކުދިންތަކެއް - ފޮޓޯ: މުހައްމަދު އަފްރާހް\nށ. ފުނަދޫ - ޒުވާން ކުދިންތަކެއް މޫދަށް ފުއްމާލަނީ، މޫދު ކުޅިވަރުތަކަކީ ޒުވާން ކުދިން ވަރަށް ފޯރިއާއި އެކު ކުރަމުން އަންނަ ކަމެއް - ފޮޓޯ: މުހައްމަދު އަފްރާހް\nށ. ފުނަދޫ - މަހު އައި ދޯންޏަކުން ބޭނި މަސް ތޮށިގަނޑުމަތީގައި، މުޅި މަސްވެރި މުޖުތަމައަށް ފައިދާވާނެ ގިނަ ކަންތައްތަކެއް ސަރުކަރުން ވަނީ ރާވާފައި - ފޮޓޯ: މުހައްމަދު އަފްރާހް\nށ. ފުނަދޫ - ރަށުގެ އަންހެނުންތަކެއް ކާށި ފުންޏެއް ކައިރީ - ފޮޓޯ: މުހައްމަދު އަފްރާހް\nށ. ފުނަދޫ - މޫދާ ދިމާލުގައި މީހަކު މަސްކަނޑަނީ، ރަށްރަށުގެ އެންމެ ހިތްގައި އެއް ކަމަކީ މި ފަދަ މަސައްކަތްތައް ވެސް ހަމަޖެހިލައިގެން ކުރެވޭނެ ޖާގަ އާއި ހިތްހަމަޖެހުން ލިބުން - ފޮޓޯ: މުހައްމަދު އަފްރާހް\nށ. ފުނަދޫ - ރަށުގެ އަންހެނަކު ފަންބޮނޑިއެއް ބަންނަނީ، ފަން ވިއްކުމަކީ ވެސް އާމްދަނީ ހޯދުމަށް ރަށްރަށުގައި ކުރަމުން އަންނަ މަސައްކަތެއް - ފޮޓޯ: މުހައްމަދު އަފްރާހް\nށ. ފުނަދޫ - މީހަކު ބަރޯ އެއް ހިފައިގެން، ކުރީ ޒަމާނުގައި ތަކެތި އެއްތަނުން އަނެއްތަނަށް ގެންދިއުމަށް ބޭނުން ކުރި އެކައްޗަކީ ބަރޯ، ބައެއް ރަށްރަށުގައި މީހުން ބަލިވުމުން ހޮސްޕިޓަލަށް ވެސް ބަރޯ އަށްލައިގެން ގެންގޮސްފައިވޭ - ފޮޓޯ: މުހައްމަދު އަފްރާހް\nށ. ފުނަދޫ - އަންހެނަކު މަގު ކުނިކަހަނީ، ރަށް ރަށުގެ އެކި ސަރަހައްދުތަކުގެ މަގު ކުނިކެހުމަކީ ކޮންމެ ދުވަހަކު ވެސް އަންހެނުން ކުރަމުން އަންނަ މަސައްކަތެއް - ފޮޓޯ: މުހައްމަދު އަފްރާހް\nށ. ފުނަދޫ - މޫދު ސަރަހައްދުގައި އެކި އުމުރުފުރައިގެ މީހުން ހަރަކާތްތެރިވާއިރު، ކުއްޖަކު ބަރޯ އެއްގައި ފަންބޮޑި އުފުލަނީ - ފޮޓޯ: މުހައްމަދު އަފްރާހް\nށ. ފުނަދޫ - ދެ އަންހެނަކު، ބޮނބި ފާކުރަން މޫދުގައި ވަޅުލަނީ - ފޮޓޯ: މުހައްމަދު އަފްރާހް\nށ. ފުނަދޫ - ރަށުގެ ގެއެއްގެ ކައިރީގައި ބަހައްޓާފައިވާ ޖޯލިފަތިތަކެއްގައި އުމުރުން ދުވަސްވީ ދެމީހަކު އިށީނދެލައިގެން، ރަށްރަށުގައި މި ގޮތަށް ބަހައްޓާފައި ހުންނަ ޖޯލިފަތިތަކުގައި އެކި އުމުރުފުރައިގެ މީހުން ވާހަކަ ދައްކާލަން ތިބޭ މަންޒަރު ފެނޭ - ފޮޓޯ: މުހައްމަދު އަފްރާހް


BREAKING: Amilla Ah Maruvaan Vegen Moodhah Funmaali Dharivaraku Salaaamaiy Kohfi - Vaguthu\nއަމިއްލައަށް މަރުވާން ވެގެން މޫދަށް ފުންމާލި ދަރިވަރަކު ސަލާމަތްކޮށްފި\nއަމިއްލައަށް މަރުވާން ވެގެން މޫދަށް ފުންމާލި ދަރިވަރަކު ސަލާމަތްކޮށްފިއެވެ.\nމި މަންޒަރު ފެންނަ ވީޑިޔޯއެއް މީސް މީޑިޔާގައި ދައުރުވަމުންދާއިރު އެވީޑިޔޯ އިން ފެންނަ ގޮތުގައި މި ކުއްޖާ ނަގައިގެން ގެންނަ މާލޭ މަސް މާރުކޭޓާ ދިމާ ބޭރު ތޮށިމަތިންނެވެ. އަދި، އެކުއްޖާ ސަލާމަތް ކޮށްގެން ގެނައުމުގައި ފުލުހުންނާއި އާއްމުން ހަރަކާތްތެރިވާ މަންޒަރުވެސް ދައުރުވަމުންދާ ވީޑިޔޯ އިން ފެނެއެވެ.\nމިކަމާ ގުޅިގެން މޯލްޑިވްސް ޕޮލިސް ސަރވިސް އިން ވިދާޅުވެފައިވަނީ ކުއްޖަކު މޫދަށް ފުންމާލި ޙާދިސާގެ މައުލޫމާތު އެސަރވިސް އަށް ލިބިފައިވާކަމަށެވެ.\nއެގޮތުން މިއަދު 11:58 ގައި ފުލުހުންނަށް މިކަން ރިޕޯޓުކޮށްފައިވާއިރު އެކުއްޖާ އިންދިރާ ގާންދީ މެމޯރިއަލް ހޮސްޕިޓަލް (އައިޖީއެމްއެޗް) އަށް ގެންގޮސްފައިވާކަމަށްވެސް ފުލުހުން ވިދާޅުވެއެވެ. މޫދަށް ފުންމާލި ކުއްޖާ ހޮސްޕިޓަލަށް ގެންގޮސްފައިވަނީވެސް ފުލުުހުންގެ ވެހިކަލެއްގައެވެ.\nއެނގިފައިވާ ގޮތުގައި މޫދަށް ފުންމާލި ނަމަވެސް އެ ކުއްޖާގެ ހާލު ސީރިއަސްއެއް ނޫނެވެ.\nއޭޕްރީލް 29, 2018 13:54\nއޭޕްރީލް 29, 2018 19:29\nއޭޕްރީލް 30, 2018 08:35\nއޭޕްރީލް 30, 2018 11:44\nއޭޕްރީލް 29, 2018 14:46\nޕިސްޕިސްޕިސް....... މައިންބަފައިން ނަށް ރަގަޅަށް ނުބެލެވެނީ.....\nއޭޕްރީލް 29, 2018 15:11\nއަބަދު މައިންބަފައިން މަތި ނާޅުވަބަލަ\nއޭޕްރީލް 29, 2018 16:12\nބޮޑެތި ކުދިން މައިންބަފައި އިނގިލި ކުރަިގަލައޮގެން ކިހިނެއް ގެންގުޅޭނީ.\nއޭޕްރީލް 30, 2018 09:53\nތީ މަ ދަންނަ ކުއްޖެއް. އަމިއްލަ އަށް މަރުވާން ވެގެން އުޅުނީ ސްކޫލް ތެރޭ އެ ކުއްޖާއަށް ބުލީ ކުރާތީ. ކަމެއްވާ އިރަށް މަޔާ އަޅާގަނެގެން ނޫޅެބަލަ..\nއޭޕްރީލް 30, 2018 21:57\nމައިންބަފައިންގެ ބަސް އަޑުައަހާނަމަތާ ކަމެއްވެސް ވާނީ... އެހެންނުންން ވާނީ ކުކުޅަށް ވުރެން ބިސް ދޮށި ވެއްޖެ ވިޔަ މިހާރު....\nއޭޕްރީލް 29, 2018 15:16\nއެހެންތާ ވާނީ މިކަމުގެ ހުރި ނުބައި ކަމާ ބިރުވެރިކަން މީސްތަކުންނަށް އޮޅުންފިލުވައިދޭންތިބި ޝައިޚުންވެސް އުޅެނީ ސިޔާސީވެގެން ކަންނެލި އޮޑި އެއްލިބޭތޯ އެމީހުންގެ ފޫބުޑުގަ ވިއްޔާ.\nއޭޕްރީލް 29, 2018 17:23\nދެން ނުރަބޯ ތަންތަނަ އަރާ ހެޔޮ ނަސޭހަތް ދޭނަމަަ ދޯ\nއޭޕްރީލް 29, 2018 18:45\nޝައިހުންގެ މަތިނާޅުބަލަ .އެއީތަ ތިމާގެދަރިބަލަހައްޓާ ފަރާތަކީ. މައިންބަފައިންނަށް އެވަރުބުނެދެވެންވާނެ.\n.ކަމެތްވާއިރަށް އަނެތްމީހާގެވާހަކަ ދެއްކީމައެނިމުނީ ?\nއޭޕްރީލް 29, 2018 15:55\nދުނިޔެމަތިން ފޫހިވީމާ މިހެންވެސް ވާނެ.\nއޭޕްރީލް 29, 2018 15:59\nޝައިނާ ތި ގޮތަށް ކޮމެންޓް ލިޔާ އިރު ވިސްނާލާ، ދަރިންނަށް ކިތެއްމެ ވަރަކަށް ނަސޭހަތްދީ ތެދު މަގު ދައިކައިދިނަސް ކުދިން ވަކި ވަރަކަށް ބޮޑުވެ މުޖުތަމއު އަށް ނިކުތީމަ އެކުދިން ކައިރި މައިބަފައިންނަކީ އެއވެސް ބަޔަކަށް ނުވޭ. އެއަށް ވުރެ ބޭރުތެރޭގެ ނުފޫޒު މާ ބޮޑު. ވަކި މައިބަފައިން ނުބަލާތީކީނޫން. ކޮންމެ ކަމެއްގެ ވެސް މައިންބަފައިން ކުއްވެރިނުކުރޭ. މާދަމާ ތިބާ އަށް ވެސް މިފަދަ ކަމެއްދިމާވެދާނެ\nއޭޕްރީލް 29, 2018 16:10\nލޯބިވެރިޔާއާ މައްސަލަޖެހުނީކަންނޭގެ! މިބަވަތުގެ ކަންކަމުގަ އަންހެނުންގެ ހިތްވަރު ވަރަށް ދެރަވާނެ!\nއޭޕްރީލް 29, 2018 18:32\nނަބީލާ އަށް އިނގޭނެ ދުނިޔެމަތީވާ ހުރިިހާ ކަމެއް!\nއޭޕްރީލް 29, 2018 16:34\nނާސިހާ ހަމަ އެ ބުނާ ހެން އެވެދާނެ ދިޕްރެޝަންއަށް. މިކަމަށް ވެސް އެބަޖެހޭ ހައްލެއް ގެންނަން\nއޭޕްރީލް 29, 2018 16:49\nއަނެއްކާ ބިޓު ކިހިނެއް ހެދީތަ؟\nއޭޕްރީލް 29, 2018 16:57\nލޯބީގެ ކަމެއްނަމަ ހާސްނުވޭ ތިބާޔަށްޓަކާ އަހަރެން މިހުރީ ކުރީގެ ބިޓު ދޫކޮށްލާ ....\nއޭޕްރީލް 29, 2018 17:16\nނުރަބޯ މެންނަށް ޝޭހުން ކިޔާއެއްޗެއް އަޑުއަހަން މިސްކިތަ އެރިންބާ\nއޭޕްރީލް 29, 2018 17:20\nކަމެއް ވީމަ ޝެހުން ދޯ ހަންދާންވަނީ...\nއޭޕްރީލް 29, 2018 17:29\nތިމާގެ ސިކުޑިއާއި ހިތުގައި އިސްލާމީ އަޤީދާ ބަލިކަށިވެއްޖެ ކޮންމެ މީހަކު ތިފާޑުގެ ހުރިހާ ކަމެއްވެސް ކުރާނެ !\nއޭޕްރީލް 29, 2018 17:32\nތީ ހަމަ ފިރިހެނުން ނާ ހެދީ ހޭބަލި ވާތީ ވާގޮތް ކޮންމެހެން މައިންބަފައިންގެ އިހުމާލަކުން ނެއް ނޫން. ކުދިން ކިޔަވަން ފޮނުވަނީ ސްކޫލަށް އެތަކެއް އުންމީދު ތަކެއް ކޮށްފަ ހަމަ އެ މައިންބަފައިން ... ކޮންމެހެން ޑިޕްރެޝަން އޭ ނޫނީ އެންޒައިޓީ އެ ނޫން ދެއްތޯ !!!\nއޭޕްރީލް 29, 2018 17:34\nދަރިފުޅު އުފަންވާއިރު ދަރިފުޅުގެ ކޮންޓްރޯލްއޮއްނާނީ މައިންބަފައިންގެ އަތުގަ އެކޮންޓްލޯލް ދޫކޮއްލަނީ މައިންބަފައިން އަމިއްލައައް، ދެންހަބޭސް!!\nއޭޕްރީލް 29, 2018 17:52\nގިނަ ފަހަރަށް އަންހެން ކުއްޖަކު މިގޮތަށް އަމިއްލަ އަށް މަރުވާން އުޅޭނީ ދެ ގޮތުން އެއް ގޮތޭ އެއީ ލޯބީގެ މައްސަލަ އެއްގައޭ ނުވަތަ އާއިލާގެ މައްސަލަ އެއްގައޭ މިދެގޮތުން ކޮންމެވެސް އެއް ގޮތެކޭ ތިޔާ ކުއްޖާ ބޭނުންވެއެ ކަމާއި ބެހޭ ފަރާތަށް ވެގެން އުޅޭ ގޮތް ބުނެދޭން އެއީ އޭ މަމެންނަށް އަޑުއިވިގެން ދާ މެސެޖް އަކީ. ތަމެން މިގޮތަށް އުޅެގެން ނުވާނެއޭ ތަމެން ޖެހޭނީ ވަރަށް ވިސްނުން ތެރި ކަމާއި އެކު އޭ ދުނިޔޭގައި އުޅެން އިރުއަރާ ކޮންމެ ދުވަހަކީ އާ ދުވަހެކޭ އާ އުންމީދަކާއި އެކު އަޒުމް ކަނޑައަޅައިގެން ހުރި ކަން ކުރެވޭތޯ ބަލާނީއޭ ކާމިޔާބު ވުމާއި ނާކާމިޔާބު ވުން އޮންނަނީ ކުރެވޭ މަސަައްކަތް ތައް އެއީ އެކަން ކުރަން އޮންނަ ގޮތަށް ކުރެވޭ ކަމަކަށް ވާނަމައޭ. އައި ފައުންޑް އައުޓް ތައުޒަންސް އޮފް ރީޒަންސް ފޯރ ދިސް އެން ދަ ރީޒަން އިޒް ޔޫ އެން ދަ ރީޒަން އިޒް ޔޫ އެން ދަ ރީޒަން އިޒް ޔޫ...\nއޭޕްރީލް 29, 2018 17:56\nއޭޕްރީލް 29, 2018 19:10\nވީގޮތެއް ނޭނގުނަސް ބަވާ ނަގާތި އެއްމެން ވެގެން..\nއޭޕްރީލް 29, 2018 19:34\nކީއްކުރަން މޫނުގަ އަތް އަޅަނީ. ލަދުނުގަންނާތީ ބޮޑު ފާފައެއް ކުރަން އުޅޭނީ. ހަމަ އީމާން ކަމެއް ނެތީ.\nއޭޕްރީލް 29, 2018 21:04\nމިއީ ޑިޕްރެޝަން. މިހެން ދިމާވުމުގެ އެންމެ ބޮޑު އަސްލަކަށްވާނީ ސްކޫލް. ބުލީ ނޫނީ ނަތީޖާ ނުނެރެވިގެން ކޮންމެވެސް ފަރާތަކުން ޕްރެޝަރ ކޮށްގެން މިޙާހިސާބަށް ދާނީ.